
S'a observat că Stările generale din Franța pot fi studiate 
în desvoltare paralelă cu evoluția constituțională a Angliei, 
pe când cele provinciale prezintă unele asemănări cu adu- 
nările reprezentative din diferitele stăpâniri teritoriale din 
cuprinsul Imperiului, « diete » germane sau « parlamente » ita- 
liene 1). De fapt, la acestea se adaugă Stările Bohemiei sau. 
ale "Ţărilor de Jos, care fac parte, cu toate particularitățile 
lor locale, din același sistem politic al întregii Europe Cen- 
trale în Evul Mediu. Problema regimului Stărilor şi a re- 
prezentării lor politice în Imperiul, mai întâi bisericesc uni- 
versal, roman, şi tinzând a se identifica pe urmă tot mai 
mult cu regalitatea germană, este însă mai complexă şi com- 
portă examinarea a două- chestiuni distincte, ca şi instituțiile 
ce sunt obiectul cercetării noastre. Acest regim, ca şi în 
Franța până la un oarecare punct, dar mult mai accentuat 
decât acolo, ni se înfăţişează ca o clădire cu etaj: deasupra, 


1) C.H.Me.Ilwain, Medieval Estates, în Cambridge Mediev. Hist., VIL, p. 695. 
Cf. Ch. Johnson, Royal Power and Administration, în The Legacy of the Middle 
Ages, Oxford, 1927, pp. 483—484. 


z A. R. — Memoriile Secţiunii Istorice. Seria III. Tom. XXIX. Mem. 6. 

adunarea care reprezintă interesele generale ale Impărăției, 
Reichstagul alcătuit din veacul al XIII-lea din principii bi- 
sericești şi laici, din seniori ca şi din delegaţii oraşelor; par- 
ticiparea altor categorii sociale prezente în Adunările regio- 
nale, cum sunt de pildă cavalerii, lipsește aci; iar în ultimele 
veacuri ale Evului Mediu și prelungindu-și existența în epoca 
modernă, se ridică Stările (Stände) şi Adunările de Stări 
ale diferitelor țări, ce nu sunt numai provincii cu autonomii 
locale, ca în regatul francez al dinastiei de Valois, ci devin 
adevărate suveranități, cu toate caracterele unor state aproape 
independente. Unele din ele se desfac de altfel cu totul din 
alcătuirea teritorială și politică a Imperiului ce le cuprinsese 
odată, în epoca celei mai mari întinderi ale sale. Astfel țările 
italiene, dela sfârșitul Hohenstaufenilor, îşi pierd legătura cu 
teritoriile germane, cu care nu le mai unesc decât drepturi 
formale, înnoite de revendicarea trecătoare a vreunui împărat; 
Elveţia îşi câştigă prin luptă independenţa absolută, iar Ță- 
rile de Jos, intrate în sistemul politic al Burgundiei la sfâr- 
şitul Veacului de Mijloc, îşi urmează destinul propriu. Toate 
aceste regiuni trebuesc considerate deosebit şi în funcție de 
alte influențe, decât acele ce se manifestă în desvoltarea Stă- 
rilor şi adunărilor lor din Imperiu, cât şi a țărilor (Länder) 
din dependința sa. Nu mai puţin izbitoare sunt contrastele, 
atunci când considerăm desvoltarea problemei în timp. In 
Franța, după cum s'a văzut, Revoluţia trage o linie precisă 
de despărțire între vechiul regim al Adunărilor de Stări şi 
nouăle instituții parlamentare. Chiar şi Restaurația, după 1814, 
n'a mai putut reveni la trecut şi a adoptat prin cele două 
Camere, sistemul reprezentativ consacrat de tradiția brita- 
nică; revoluțiile succesive ale secolului al XIX-lea vor ac- 
centua tot mai puternic trecerea dela regimul censitar la su- 
fragiul universal. 

In țările germane, rămase sub oblăduirea Imperiului, data 
hotăritoare, care înseamnă o întoarcere a vremurilor, este de 
sigur 1806, când ia sfârșit vechiul Reich, sub loviturile vic- 
torioase ale cuceririi napoleoniene. Dar în statele mijlocii care 
au rămas şi s'au întărit, prin încorporarea atâtor principate 
şi stătulețe mediatizate, vechiul regim al Stărilor a continuat 


www.dacoromanica.ro 


167 SFATUL DOMNESC ŞI ADUNAREA STĂRILOR, III ) 3 


să ființeze, opunându-se într'o măsură oarecare formelor nouă 
ale vieţii administrative și politice, de inspirație raționalistă 
și franceză. Mai mult încă, în urma reacţiunii ce a urmat 
războaielor de eliberare şi congresului dela Viena, regimul 
Stărilor a fost restabilit, cu prerogativele şi adunările sale, 
în statele din sânul Confederaţiunii care înlocuia Imperiul: 
mai atenuat în Sudul Germaniei, dar aproape în deplină- 
tatea sa în Nordul ei. Urmele sale se prelungesc astfel până 
la mișcările revoluționare din. 1848 și reformele ce au re- 
zultat din ele, în unele cazuri chiar și dincolo de aceste îm- 
prejurări; influența vechilor « Stări » se face astfel simțită în 
alcătuirea Camerii Seniorilor din Prusia, aşa cum a existat 
până la întâiul războiu mondial 1). Pentru un Francez din 
al doilea deceniu al veacului al XIX-lea, sistemul Stărilor 
şi adunările sale erau doar evocarea unui trecut, apus odată 
cu monarhia vechiului regim şi așezămintele ei; pentru un 
German din aceeaşi vreme, această problemă reprezenta o 
realitate contemporană. Din acest punct de vedere, o scriere 
ca acea a lui Friedrich Gentz, informatorul lui Met- 
ternich, supusă în 1820 conferinței dela Karlsbad, despre 
« deosebirea dintre constituţiile de Stări şi acele reprezen- 
tative » 2) este deosebit de instructivă. Se înțelege în același 
timp mai bine, pentru ce concepţia şi teoria corporatistă a 
regimului Stărilor au fost multă vreme o particularitate a 
şcoalei istorice germane. Sunt deci atâtea elemente ce deo- 
sebesc acest capitol al istoriei generale şi de care va trebui 
în mod necesar să ținem seama. Ele ne lămuresc în același 
timp, față de sistemul închegat de Stări, şi de logica evo- 
luţiei istorice franceze, caracterul multiplu și nedefinit al ace- 
lorași instituții în țările germane; e încă un aspect al con- 
trastului între destinele acestor două mari popoare, care sar 
putea aproape rezuma la deosebirea esențială între două 
categorii de noțiuni: «existență» şi «devenire» — sein und 
werden. 

1) F. Hartung, Deutsche Verfassungsgeschichte vom 15. Jahrhundert bis zur 
Gegenwart, rundei der Geschichtsuissenschaft, hg. v. A. Meister, II, 4, Leipzig, 
1914, pP. 15 


2) Ibid., p. 157: Uber den Unterschied ewischen den landstăndischen und repre- 
sântativen Verfassungen. : 


ze 

I. STĂRI ŞI DIETE ALE IMPERIULUI 


La originea regimului Stărilor în Imperiul medieval, şi în 
deosebi în tările germane, sunt aceleași elemente derivate din 
sistemul feudal — cu particularitatea totuși că desvoltarea aces- 
tuia a fost aci mai înceată decât în Europa de apus, oare- 
cum întârziată cu câteva secole 1). Perioada anarhiei feudale 
depline în Franţa, din veacurile X—XI, află pe teritoriul Im- 
periului, în timpul dinastiilor saxone şi franconiene, o or- 
dine mai bine asigurată şi o putere a regelui încă impună- 
toare. Dimpotrivă, epoca unei întăriri a monarhiei în detri- 
mentul senioriilor, care înseamnă în Franţa trecerea dela 
veacul al XIII-lea la al XIV-lea, coincide în Germania cu 
haosul politic al Interregnului și fărâmițarea puterii impe- 
riale în faţa creșterii aceleia a stăpânitorilor teritoriali (Landes- 
herren) care în fapt a înlocuit-o. 

De altă parte, o caracteristică a istoriei germane în Evul 
Mediu ne apare constituirea -unei structuri sociale cu toate 
treptele ei, şi a unei «conştiinţe de Stare » pentru fiecare din 
ele, înainte de-a se ajunge la o formulare precisă a dreptului 
lor de reprezentare şi a rosturilor lor în cârmuire. De ase- 
menea, fără a exagera de sigur asemenea tendințe, nu se 
poate tăgădui supraviețuirea, din vremuri străvechi, a unor 
obiceiuri de drept specifice fiecărei regiuni, care vor con- 
stitui la sfârşitul perioadei medievale, « țările » alcătuitoare 
ale Imperiului. In modul acesta, va exista în fiecare din 
aceste «țări» un drept comun, un «obiceiu al pământului), 
superior atât persoanei suveranului, cât și categoriilor sociale 
ce iau parte la cârmuire, prin sfatul, asentimentul sau opu- 
nerea lor, alcătuind deasupra celor doi factori — Principele 
şi Stările — o comunitate care le întruneşte într'un singur 
corp politic, unitar în fond, deși dualist în aparenţă 2). Dar 
aceste împrejurări sunt caracteristice regimului diferitelor 
«tări» în limitele lor distincte, iar noi avem mai întâi de 
examinat problema, aşa cum s'a înfățișat Imperiului, în to- 
talitatea sa. 7 

1) M. Bloch, La Société Féodale, I, p. 314 şi urm. 


2) Cf. H. Mitteis, Land und Herrschaft, în Hist. Zeitschrift, 163, 1940, p. 486. 
V. și aci mai departe, p. 27. 

ur 


Din cele mai vechi timpuri s'au putut deosebi la popoarele 
germane unele categorii sociale, despărțite printr'o anumită 
ordine de drept, din care decurgeau rosturile lor politice, 
militare sau economice. Cea superioară era acea a oamenilor 
liberi (Freie) din care. foarte de vreme s'a desprins pătura 
nobililor (Adelige) ; sub ei veneau așa-zişii Liten şi servii, 
Knechte 1). 

Ordinea feudală cu îndatoririle ei militare a introdus însă 
o clasificare mai complexă, denumită a «scuturilor», după 
împărțirea creată de necesitățile războiului și organizarea ar- 
matelor de cavaleri. Două izvoare de drept, «oglinzi» de 
obiceiuri ale vremii: Sachsenspiegel şi Schavabenspiegel ne-au 
păstrat asemenea însemnări ale unei « Heerschildordnung », or- 
dine a scuturilor oștirii. Cea dintâi e cea mai cunoscută, 
şi nu se deosebeşte prea mult de altfel, de a doua; iată or- 
dinea ei: 


1. Regele, 

2. Principii bisericeşti, 

3. Principii laici, 

4. Seniori liberi (Freie Herren), 

5. Schöffenbarfreien și Ministeriales (proprietari liberi sau 
servi, slujind călări), 

6. Oameni în dependența acestora (bargelden ), fără ser- 
viciu călare, 

. Nenumit — poate Landsassen (oameni fără proprietate) 2). 


Această enumerare pare a oglindi realitățile sociale şi obi- 
ceiurile militare ale veacului al XII-lea; ea se întemeiază pe 
raporturile feudale şi determină locul fiecăruia pe scara lor, 
după ierarhia relațiilor dintre suzeran şi vasal. Astfel oricine 
primea o feudă şi intra prin aceasta în legături de vasalitate 


1) H. Brunner, Grundzüge der deutschen Rechisgeschichte?, pp. 8—9. 

2) Id., ibid., pp. 86--87; cf. A. Meister,- Deutsche Verfassungsges- 
chichte von den Anfängen bis im I4. Jahrhundert, p. 105. Pentru diferitele categorii 
sociale în epoca mai veche, cf, Dieffenbacher, Deutsches Leben. im 12. u. 13. 
Jahrh., I (Goschen, 93), 1919. Noţiunea de Stand în înţeles de profesiune sau simplă 
categorie socială, putea fi extinsă la infinit. O scriere din veacul al XV-lea număra 93, 
dela reui şi episcopi la... prostituate! Cf. O. Brunner, Land u. Herrschaft, 
P. 459. 

față de cineva din acelaşi «scut», decădea din poziția sa 
şi cobora în categoria inferioară. Incă din veacul al XII-lea 
există o solidaritate de clasă, un spirit de « Stare » în deajuns 
de desvoltat ca să ducă în secolul următor la « închiderea » 
tot mai strânsă a categoriilor sociale. Avem astfel cazul 
atestat de cronica lui Otto de Freisingen, al unui simplu 
slujitor (Strator, Knecht) pe care împăratul Frideric I însuși 
l-a distins pentru vitejia ce o arătase la asediul 'Tortonei şi 
a voit să-l înalțe la demnitatea de cavaler, conferindu-i brâul 
distinctiv al acestui ordin. « Dar acela, zicând că este po- 
poran, voia să rămână în acelaşi ordin» (At ille, cum ple- 
beium se diceret, în eodem ordine velle remanere) 1). Dela această 
vreme începe deci a se deosebi tot mai limpede un ordin 
sau o Stare a cavalerilor (Ritterstand ), printr'un fenomen cu 
totul specific feudalității germane, care nu-şi găseşte echiva- 
lentul aiurea: fuziunea în această categorie a oamenilor liberi 
şi a servilor din slujba seniorilor (Ministeriales), uniţi prin 
aceleași obligaţiuni ale serviciului militar călare, dela un timp 
printr'un gen asemănător de vieață, care prin reşedinţa în 
castele, participarea la «turnire » (întreceri cavalerești) orga- 
nizate cu un tot mai mare fast, le impun o pecete seniorială, 
ce nu o aveau la început. De aceea se consideră că veacul 
al XIII-lea înseamnă în țările germane, ca şi în Franța sau 
în regatele spaniole, o închidere în jos a ordinului cavale- 
rilor, în care nu mai intră de acum înainte, afară de cazuri 
excepționale, datorite doar inițiativei regale, decât fii de ca- 
valeri; în curând se va cere atestarea a patru strămoşi pentru 
a face parte din « Stand »-ul respectiv 2). Este epoca în care 
o nouă stratificare socială ia ființă, mult mai strictă şi. for- 
malistă în limitările şi diviziunile ei, din care decurg în mod 
necesar Stările care vor dobândi, în virtutea privilegiilor, ca- 
racterul lor corporativ: Principii (Fürsten), Seniorii (Herren) 
şi Cavalerii (Ritter). Micii proprietari liberi, țărani, câți au 
rămas, vor avea delegați în adunările de Stări ale țărilor —, 
cel puțin în unele din ele — dar reintră în masa comună a 


1) Gesta Friderici, II, 23. Cf. Eberhard Otto, Von der Abschliessung 
des Ritterstandes, în Hist. Zeitschrift, 162, 1940, p. 24. 
2) Eberhard Otto, ibid., în Hist. Zeitschrift, 162. 


N 

locuitorilor «şesului » (plattes Land) în ce priveşte partici- 
. parea în adunările imperiale. 

In schimb, apare o nouă categorie socială, o nouă Stare 
a cărei însemnătate va spori în vremea următoare: acea a 
oraşelor. Ea nu figura în Heerschildordnung şi acelaşi -O t t o 
de Freisingen înseamnă în alt loc contrastul, ce-l oferă 
din acest punct de vedere Italia, unde împăratul mergea să se 
încoroneze, ţară de o vieață orăşenească intensă — cu Ger- 
mania, în care populația urbană nu ajunsese încă la deplina 
ei desvoltare 1). De altfel, cum a observat încă Heinrich 
Brunner, în oraşe procesul de formațiune a Stării se face 
întrun sens opus aceluia dela țară. Acolo, după cum sa 
văzut, evoluţia tinde spre diferenţiere, spre deosebirea tot 
mai categorică între păturile sociale; aci dimpotrivă, conform 
principiului « Stadtluft macht frei», aerul dela oraş aduce li- 
bertate, tendința e nivelatoare în primele vremuri, confun- 
dând diferitele elemente, aflate în dependința Bisericii sau 
a seniorilor, în noua comunitate burgheză 2). Mai târziu se 
vor face şi înlăuntrul acesteia deosebiri, între patricienii ne- 
goțului şi plebea meseriilor, fără însă ca acest nou proces 
de diviziune să exercite o influență prea sensibilă asupra 
regimului reprezentativ al Stărilor. Nu e mai puțin adevărat 
că în veacul al XII-lea, totul e încă embrionar. Dar ceea ce 
se potrivește pentru epoca lui Frideric I nu mai are acelaşi 
temei în. secolul următor: în special perioada Interregnului 
(1254—1273) va face din oraşele de pe Rin, unite într'o ligă 
puternică, un factor politic în deajuns de însemnat pentru a 
revendica și a obținea reprezentarea în Reichstag. 


* 
* * 


Este acum locul să amintim rolul şi evoluția acestei insti- 
tuții reprezentative în istoria Imperiului. Temeiul ei prin- 
cipal se află în sistemul electiv care rămâne strâns legat de 
demnitatea regală, la început într'un oarecare amestec cu acel 
ereditar. După cum l-a definit un cercetător recent, e mai 





1) Gesta Friderici, II, 13: 
2) H. Brunner, op. cit., p. 87. 

de grabă vorba în primele vremuri, de o ratificare solemnă, 
prin reprezentanți calificați ai puterilor regionale şi ai prin- 
cipalelor interese ale țării, a desemnării moștenitorului, fă- 
cută de suveranul existent, din propria sa familie 1). Sub îm- 
părații caselor franconiană şi de Staufen, s'a recurs adesea, 
ca măsură de siguranță, la alegerea moștenitorului ca « Rege 
al « Germaniei şi al Romanilor» încă din timpul domniei pă- 
rintelui şi predecesorului său; se știe că fără a conferi titlul 
imperial, pe care numai încoronarea săvârşită de Papa îl con- 
sacra, această alegere era totuşi o desemnare la scaunul Im- 
părăţiei. Asocierea la -domnie a succesorului era de altfel o 
veche tradiţie bizantină şi a fost practicată în Franța pri- 
milor Capeţieni până la Filip August; dacă ar fi urmat şi 
în Germania o succesiune neîntreruptă în linie directă a unei 
case domnitoare, cum a fost aceea a regilor francezi, este 
probabil că principiul ereditar ar fi rămas statornic şi ar fi 
înlocuit pe acel al alegerii. Dar destinul a hotărît altfel şi 
întreruperea în fiecare secol, a succesiunii la domnie a de- 
terminat menţinerea regimului electiv. 

In ce chip și de cine trebuia făcută alegerea, a rămas 
până într'o epocă târzie o chestiune nelămurită şi nestator- 
nică. In teorie, ea trebuia efectuată de întregul popor, adică, 
după tradiția îndepărtată a adunărilor carolingiene, de toți 
oamenii liberi. Cum însă o astfel de procedură era nerealiza- 
bilă, s'a ajuns destul de curând ca rolul mulțimii să se măr- 
ginească la aclamarea alesului, aşa cum se făcea de altfel la 
Bizanţ sau la Veneţia. Adunarea — dietă, cum a fost pe urmă 
denumită oficial — se alcătuia, ca pretutindeni în Evul Mediu 
feudal, din prelați şi seniori, în fruntea cărora se aflau prin- 
cipii eclesiastici şi laici. Sa crezut cândva — şi marele 
Ran ke însuși a împărtăşit această părere — că la stingerea 
dinastiei saxone a Otonilor, concesiunile fiscale ce le-a făcut 
Henric al II-lea pentru a fi ales, la 1002, 'Turingienilor și 
Saxonilor, ar fi însemnat în Germania o limitare statornică 
a prerogativelor monarhiei, asemănătoare cu Magna Charta 
engleză; în realitate nu a fost mai mult decât o soluţie de 


1) F, Rörig, Mittelalterliches Kaisertum und die Wende der europäischen Ord- 
nung, în Das Reich und Europa, p. 28. 5 

moment şi de oportunitate. S'a remarcat însă că faptul în- 
seamnă ca o prevestire a «aranjamentelor în vederea alegerii » 
( Wahlkapitulationen ) de mai târziu +). După ceva mai mult 
de un veac, alegerea lui Lotar de Supplinburg, la stingerea 
dinastiei Henricilor franconieni, se face după deliberările unui 
colegiu mai restrâns de patruzeci de delegați ai dietei, câte 
zece principi din principalele patru «triburi > (Stämme): 
Francii, Suabii, Bavarezii şi Saxonii 2). Arhiepiscopul Adal- 
bert de Maienţa conduce desbaterea şi elimină prin între- 
„_bările sale insidioase, pe cel mai periculos rival al candida- 
tului său. De atunci se vede însă lămurit cât de mult ţin 
marii feudatari la menţinerea sistemului electiv, care le în- 
gădue să-şi valorifice. votul prin transacțiuni favorabile. La 
începuturile, epocii moderne, alegerea lui Carol Quintul va 
fi în toată puterea cuvântului o afacere, în care polițele ma- 
rilor case financiare, Fugger și Welser, luptă cu eficacitate 
şi succes, pentru convingerea electorilor, împotriva tezaurului 
monetar al regelui Franţei 3). Dar la acea dată, problema 
alegerii regale și imperiale nu mai este de competința dietei, 
ci a unui colegiu restrâns și invariabil de Mari Electori. 
Din veacul al XIII-lea mai ales, a început să se desemneze 
acest proces de transformare, care desparte actul alegerii de 
celelalte chestiuni care cer, aci şi aiurea, «sfatul și ajutorul » 
prevăzut de ordinea feudală. A intervenit mai întâi restrân- 
gerea treptată a categoriei «principilor Imperiului » (Reichs- 
fiirsten ), care numără în rândurile ei numai pe episcopii şi 
abaţii ctitoriilor regale, de o parte — iar de alta pe urmașii 
înalților slujbași, deveniți acum vasali ereditari: duci, mark- 
grafi, comiți palatini și comiți; cam dela 1180 înainte titlul 
de principe e rezervat, în noua nobilime feudală (Lehnsadel) 
"care a înlocuit acea a funcțiunilor (Amtsadel), acelor seniori 
care se află în dependență directă de vasalitate față de rege. 
Astfel numărul demnitarilor bisericești a rămas cam același, 


1) Cf. Gebhardt, Handbuch der deutschen Geschichte, 18 (ed. Al. Meyster), 
p. 320 şi Brandt- Me yer-Ullmann, Handbuch der deutschen Geschichte, 
I, p. 162. 
>) Alois Meister, Deutsche Wefassungsgeschichte, p. 90. 
3) H. Hauser, în Les débuts de l' Age Moderne, col. Peuples et Civilisations, 
VIII, pp. 96—97. ă 

episcopii aflându-se mai toți în această situație; cei laici însă 
au fost reduși la şasesprezece, reprezentând comitatul palatin 
al Rinului (Pfalzgrafschajt ), ducatele Suabiei, Bavariei, Saxo- 
niei, Bohemiei — regat dela Otokar I (1198) — Austriei, Sti- 
riei, Carintiei, Lorenei şi Brabantului, markgraviatele Bran- 
denburgului, Misniei, Lusaciei, comitatul palatin al Saxoniei, 
landgraviatul Turingiei și comitatul de Anhalt 1). Această limi- 
tare nu excludea la început dela alegeri pe ceilalți mari se- 
niori (magnații), care au mai avut un rol însemnat în procla- 
marea simultană dela 1198 a lui Filip. de Suabia şi a lui Otto 
de Braunschweig. Dar tot mai mult “se desemna tendința să 
li se lase rolul de confirmare prin aclamații a celui ales, 
căderea de a alege fiind rezervată principilor. La alegerea 
de rege a tânărului Henric (VII) 2), fiul lui Frideric al II-lea, 
la 1220, se menţionează că el primise vota tam electorum quam 
-principum et nobilium Teutonie. Apare deci o nouă categorie 
superioară de «electori )>. După Eike von Repgo w, în 
Sachsenspiegel, aceştia se disting din rândul principilor, prin 
marile demnități onorifice ale curții imperiale pe care le 
dețin: ar fi astfel îndreptăţiți arhiepiscopii de Maienţa, Co- 
lonia şi Trier, iar dintre laici: comitele palatin al Rinului, 
seneșal al Imperiului, ducele Saxoniei, mareşal, markgraful 
de Brandenburg, camerarius. Păharnicul, regele Bohemiei, nu 
are drept de vot, nefiind german. Dar această din urmă 
teorie nu s'a menţinut. In alegerile Interregnului, după stin- 
gerea casei de Staufen, dar mai ales dela proclamarea lui 
Rudolf de Habsburg în 1273, se înrădăcinează sistemul unei 
prealabile consultări între cei șapte Mari Electori, (arhiepis- 
copii de Maienţa şi Colonia reluând vechile lor titluri de 
cancelari ai Germaniei şi Italiei), urmată de aducerea la cu- 
noștința obștească a rezultatului, de către unul singur, în 
numele colegiului. In sfârşit, peste aproape un secol, la 1356, 
vestita Bulă de Aur a împăratului Carol al IV-lea încheie 
evoluția, stabilind o ordine a Principilor Electori (Kurfürsten) 
şi a operaţiunii efective de alegere care va rămânea definitivă, 


1) Pentru tot acest paragraf cf. E. Jordan, L'Allemagne et Italie au XII-e 
et IIl-e siècles, în Hist. du Moyen Age (col. Glotz), IV, 1, pp. 300—304. 
2) Astfel desemnat pentru a-l distinge de împăratul Henric VII de Luxemburg. 

cu unele modificări de amănunt, până la sfârşitul vechiului 
Reich. Işi dau. astfel votul succesiv, după principiul majo- 
ritar, arhiepiscopii de Trier şi Colonia, regele Bohemiei, co- 
mitele Palatin (al Rinului), ducele Saxoniei, markgraful de 
Brandenburg, iar la urmă arhiepiscopul de Maienţa 1). In- 
vestit cu acest privilegiu, colegiul Electorilor a încercat de mai 
multe ori să-şi extindă atribuţiile şi la politica generală a 
Imperiului, constituind «reuniuni de Electori » ( Kurvereine ), 
dintre cate cel mai însemnat a fost acel dela Rense în 1338, 
în timpul lui Ludovic de Bavaria. Dar cu rari excepţii, 
obiceiul nu s'a statornicit, şi această lature a consultării în 
chestiunile importante de Stat a rămas în sarcina Dietei, ca 
şi aprobarea subsidiilor cerute de nevoile generale. 
Alcătuirea şi rosturile acestei Adunări trec de asemenea 
printr'o evoluție înceată și schimbătoare. Ea asistă pe su- 
veran. în legiferare, interpretând obiceiul și ratificând con- 
stituțiunile imperiale. La început, marginile ei sunt deopo- 
trivă de neprecise în. ce privește compunerea şi convocarea, 
ca odinioară în cazul alegerii regale. « Această dietă, mai nu- 
meroasă .decât va deveni mai târziu, cuprinde, aşezaţi încă 
printre «principii Imperiului » pe vechii slujbaşi, deveniți 
de altfel: palatini, comiţi şi burggrafi sau castelani. Mica 
nobilime nu vine decât însoțind pe principii Imperiului şi 
spre a spori mulțimea. Nu e vorba de a convoca pe delegaţii 
oraşelor... organizările lor municipale nu se vor desvolta 
decât în veacul al XII-lea şi numai în al XIII-lea începe 
marele lor rol politic. De fapt, dieta e mai mult sau mai 
puțin. numeroasă după împrejurări și prestigiul Suveranului 
care o chiamă. Alcătuirea ei variază după loc; ea trebue 
pusă la îndemâna acelor ce sunt invitați. Ea n'are nicio com- 
petință bine delimitată, niciun. drept bine determinat; în ce 
măsură părerile ei obligă pe suveran, aceasta e o chestiune 
de fapt. Nici procedură bine precizată, nici scrutin adevărat, 
nici reprezentare; principiul majoritar nu e lege. Sunt lu- 


1) A. Meister, Deutsche Verfassungsgeschichte, p. 145 şi urm. Ea a fost pro- 
mulgată în două diete ținute respectiv la Nürnberg și Metz, la 1o Ianuarie și 25 
Decemvrie 1356. Cf. H. Heimpel, în Brandt-Meyer-Ullmann, 
Handbuch der deutschen Geschichte, I, p. 322 şi urm. 

cruri care nu trebuesc pierdute din vedere, pentru a aprecia 
unele acte ce par enorme neregularități, dar care izbesc mult 
mai puțin într'o vreme în care era în deobște admis, că mi- 
noritatea nu era constrânsă să se închine în fața majorității, 
că absenţii nu erau legați de hotărtrile celor de față şi că 
fiecare nu era ținut decât de făgăduiala sa personală » 1). 

Una din principalele atribuțiuni ale acestor adunări, în 
afară de obişnuitele rosturi feudale, pare a fi fost de timpuriu 
proclamarea şi consfinţirea solemnă a acelor instituții de pace, 
caracteristice epocii turburate a Evului Mediu. Introdusă mai 
de mult în Franţa, din inițiativa bisericii, zreugua Dei (armi- 
stițiul impus operațiunilor de războiu între creștini, în anu- 
mite zile ale săptămânii sau perioade de sărbători) este pro- 
clamată la 1077 la Liége de episcopul Henric 2), şi repede 
adoptată de împăratul Henric al IV-lea, aflat atunci în plină 
ceartă a Investiturilor cu papalitatea. Proclamarea solemnă a 
păcii pentru întregul regat în 1085, la Maienţa, era astfel o 
bună propagandă pentru cauza imperială printre elementele 
nevoiaşe ale populației, pentru care războaiele feudale în- 
semnau o nesfârşită pacoste; în același timp însemna o lo- 
vitură iscusită adusă adversarului bisericesc, care nu se putea 
în niciun caz împotrivi unui îndemn de împăciuire 3). Această 
grijă a păcii ţării (Landfrieden) rămâne caracteristică die- 
telor convocate de împărați, fie dincoace, fie dincolo de Alpi. 
Ea constitue una din preocupările vestitei diete întrunite la 
Roncaglia de Frideric I Barbarosa în 1158, când s'au resta- 
bilit drepturile monarhiei, regalia încălcate în-ultima vreme, 
mai ales de comunele italiene, în plină frământare a mişcării 
lor de emancipare politică. Poate de aci a luat naştere şi ideea 
unui rol mai activ al oraşelor în vieața Imperiului, nu numai 
în Italia unde era în plină desvoltare, dar la miazănoapte 
de Alpi t). După cum e sigur că la aceeași dietă consultarea 
a patru doctori învățați ai Universităţii din Bologna, pentru 
restabilirea drepturilor Cesarului, înviate din legile romane, 

1) E. Jordan, op. cit., pp. 6—7. 

2) H. Pirenne, Les anciennes démocraties des Pays-Bas, P. 77- 


3) W. Schultze, în Gebhard ts Handbuch der deutschen Geschichte, 16 


P. 379: - 
1) E. Jordan, ibid., pp. 67—68. 

a avut însemnate consecințe pentru întreaga concepţie a su- 
veranității la sfârșitul Veacului de Mijloc. 

Perioada Interregnului din secolul al XIII-lea, care, după 
cum se va vedea mai jos, desparte în mod definitiv evoluția 
instituțiilor_ politice -din Italia de acea a Germaniei, aduce 
în alcătuirea dietei o însemnată transformare. Este momentul 
în care oraşele din Vest, în special acelea de pe valea Ri- 
nului, îmbogăţite de negoț şi crescute în spiritul proaspetei 
libertăți comunale, se unesc într'o ligă puternică, care (spre 
deosebire de acele anterioare din Italia) rămâne deschisă se- 
niorilor laici şi eclesiastici din vecinătate. La Worms în Fe- 
bruarie 1255, au luat parte pentru întâia oară la dietă dele- 
gați burghezi ai oraşelor de pe Rin, mai jos de Basel. E de 
asemenea. caracteristică atitudinea adoptată de liga oraşelor 
puţin mai târziu, după moartea regelui Wilhelm de Olanda, 
şi în prevederea desbinării, ce era să urmeze, între candi- 
daturile opuse ale unor principi străini: 

« Cum nu mai avem rege, spune textul acestei deliberări, 
hotărîm ca fiecare oraș să se înarmeze cât mai bine, şi să 
tocmim lefegii şi arcași, spre a ne putea apăra de îndată 
unele pe altele. Vom apăra cu toate puterile noastre dome- 
niile regale, câtă vreme tronul va fi vacant. Pentru mântuirea 
poporului și a țării, hotărîm şi ne legăm. cu jurământ că 
de vor alege principii, cărora li se cade să aleagă pe rege, 
mai mult decât unul singur, nu vom ajuta nici cu cuvântul, 
nici cu fapta sau altă slujbă, pe niciunul din aleşi, nici fățiș, 
nici în taină; nu-l vom primi în niciunul din orașe; nu-i 
vom jura credință... lar dacă principii aleg unul singur ca 
să fie rege, îi vom împlini de îndată toate datoriile și cinstea 
ce i se datoresc. Pe lângă acestea, vom păzi să rămână ne- 
atinse toate aşezămintele noastre de pace » 1). Această hotă- 
rîre a oraşelor renane din Martie 1256 este un document 
remarcabil, nu numai pentru politica prudentă și prevăză- 
toare a ligii, dar ea arată deopotrivă de limpede mărginirea 
rosturilor dietei. Alegerea regală e de acum înainte o che- 
stiune ce priveşte numai pe principii electori; iar rezultatul 


1) Cf. E. Jordan, op. cit., p..299. 

votului lor, dacă e unanim, nu poate întâmpina împotrivire; 
rezerva priveşte numai cazul unei îndoite desemnări și a unei 
lupte pentru scaun, ceea ce de altfel a fost cazul între fac- 
țiunile rivale ale lui Alfons de Castilia și Richard de Corn- 
wall. Rolul dietei Imperiului e astfel net limitat la tot ce 
nu priveşte actul alegerii. 

%* £ % 


` 


Dar înafară de această precizare, consacrată în cursul 
vremii de Bula de Aur, atribuțiile Reichstagului rămân tot 
atât de nelămurite și în perioada următoare. Un istoric al 
constituției germane a putut scrie acum trei decenii aceste 
rânduri, de al căror înțeles cercetarea mai recentă nu pare 
a se fi depărtat prea mult: « Reichstagul veacului al XV-lea 
este caracteristic, prin alcătuirea sa șubredă, pentru nesigu- 
ranța împrejurărilor constituționale germane în general. El 
s'a constituit cu vremea ca o organizare a nouălor puteri te- 
ritoriale în Imperiu; dar drepturile şi datoriile sale, alcătuirea, 
competența şi procedura sa n'au fost niciodată ferm defi- 
nite. Astfel nu putem răspunde întrebărilor, pe care în mod 
firesc un spirit sistematizator le-ar pune cu privire la un ase- 
menea organism. Nu știm limpede, nici cine era îndreptățit 
în veacul al XV-lea să apară, nici dacă pe lângă dreptul 
de a veni mai era şi o datorie de-a lua parte, dacă regele 
era obligat să convoace pe toți îndreptățiții, sau dacă era 
liber să invite numai pe acei, a căror participare o socotea 
de dorit, în fine dacă Reichstagul se putea aduna şi fără 
convocare regală; de asemenea nu suntem în deajuns de in- 
formați în privința procedurii, mai ales în ce priveşte vo- 
tarea și obligativitatea hotărtrilor Reichstagului pentru Stările 
care nu erau de față, teză susținută de Rege, fără a putea 
însă de obicei să o impună » 1). Problema nu era simplificată 
prin. existența simultană a unor «adunări ale Curţii » de drept 
feudal (Hoftage), la care regele-împărat chema cele mai în- 
semnate personagii care figurau şi în ordinea de convocare 


1) F. Hartung, Deutsche Verfassungsgeschichte, p. 6. Cf. mai sus părerea lui 
E. Jordan pentru perioada anterioară. 

a dietei Imperiului, și în care de asemenea se puteau lua 
însemnate hotărîri. La un asemenea « Hoftag » tinut la Koblenz 
la 31 August 1338, a fost recunoscut regele Eduard al III-lea 
al Angliei de Ludovic de Bavaria, ca îndreptățit la tronul 
Franței şi învestit cu vicariatul imperial î în teritoriile Impe- 
riului de pe țărmul stâng al Rinului. Putin. înainte, în Iulie, 
Principii Electori se întruniseră deosebit la Oberlahnstein şi 
Rense (Kurverein), pentru a afirma dreptul lor de alegere 
şi deplinătatea drepturilor de suveranitate conferite regelui 
“ales, independent de încoronarea ce urma să o săvârșească 
Papa. Iar între cele două manifestări fusese ținut la Frank- 
furt, la 6 August, un Reichstag, care ratificase hotărîrea Elec- 
torilor ca lege a Imperiului 1). Este acesta un exemplu tipic 
al aparatului complex de cârmuire feudală, ce îl constituiau 
diferitele adunări folosite în vieața politică a Reichului. E 
de altfel de asemenea caracteristic pentru această perioadă 
că la Frankfurt, în dietă, împăratul se găseşte în mijlocul 
« cavalerilor, burghezilor și Minoriţilor » care dau hotărtrii 
de principiu a Electorilor un accent războinic împotriva 
Papei 2). Este epoca în care, în conflictul său cu Sf. Scaun, 
Ludovic de Bavaria se sprijine pe curentul de reformă biseri- 
cească ce-l reprezintă Spiritualii franciscani, din mijlocul că- 
rora răsar atunci gânditori ca William de Ockham, 
ale cărui vederi se întregesc ca acele ale învățatului Ma r- 
silio de Padova. Atât în tendința lor de a supune ma- 
rile probleme ale Bisericii hotărtrii Conciliului, ca singur re- 
prezentant calificat al creştinătăţii catolice, cât şi în acea de-a 
întemeia autoritatea Impăratului pe principiul delegațiunii 
puterilor de către popor, conform tradiţiei romane, străbate 
o suflare democratică ce ar fi putut poate, în alte împrejurări, 
aduce o adevărată revoluţie în structura așezămintelor impe- 
riale 3). Dar toată această mișcare era mai mult o procla- 
mare solemnă de teorii şi un joc strălucit de aparente, decât 


1) Cf. L. Schmitz-Kallenberg, în Gebhardt Handbuch der 
deutschen Gesch., 1%, p. 590 şi I. Haller, Von den Staufern zu den Habsburgern 
(col. Gâschen, 1077), p. 42. 

2) H. Heimpet, în Brandt-Meyer-Ullmann, Handbuch, I, 308. 

3) Cf. G.de Lagarde, La naissance de Pesprit laïque au déclin du Moyen Age, 
II, p. 190 ṣi urm. și F. Ba tta g lia, art. Marsilio di Padova, în Enciclopedia Italiana. 

o reformă temeinică a ordinei politice 1). Realitatea puterii o 
reprezentau, încă mai de mult, în Imperiu, stăpânirile teri- 
toriale ale Principilor, cărora li se deschidea viitorul. Până 
și instituțiile de pace, proclamate în repetate rânduri în adu- 
nările dietei imperiale, nu deveneau efective decât atunci, 
când erau întărite de hotărîri speciale ale puterilor locale, 
oraşe sau seniorii, prin înțelegeri directe care priveau anu- 
mite regiuni °), primind în urmă confirmarea Impăratului. 
Aceasta cel puţin pare a fi fost o politică statornică a suve- 
ranilor din casa de Luxemburg, atât sub domnia lui Carol 
al IV-lea cât și sub aceea a lui Sigismund. 


s*a 

Marea mişcare din veacul al XV-lea, pentru a pune capăt 
schizmei care despărțise atunci Biserica în tabere opuse, cău- 
tând leacul în Conciliul general ce urma să înfăptuiască re- 
forma așezămintelor eclesiastice, şi-a avut repercusiunea și 
asupra instituțiilor Reichului. De altfel două din aceste Si- 
noade aveau loc pe teritoriul Imperiului, la Constanţa și la 
Basel. In scrierile lui Nicolae de Cues (Cusanus), 
grija pentru reforma politică se manifestă deopotrivă cu acea 
pentru reforma Bisericii 3). Se cereau convocări anuale ale 
dietei, și instituirea unui colegiu mai restrâns, alcătuit din 
Electori şi reprezentanți ai Stărilor. De asemenea se cerea 
cu stăruință, pentru judecarea litigiilor, o instanță superioară 
a Stărilor cu sediul statornic, investită cu toată autoritatea 
necesară pentru a-şi aduce hotărtrile la îndeplinire. La sfâr- 
şitul domniei lui Sigismund și la începutul acelei a urma- 
. şului său, Frideric al III-lea de Habsburg, revendicările ca- 
pătă forme concrete în dietele ținute între anii 1434 şi 1438, 
cu deosebire la acele dela Eger (1437) şi Nürnberg (1438). 
Dar la aceasta din urmă a triumfat punctul de vedere al Elec- 
torilor, care căutau să îndrumeze reforma în sensul dorit de 


1) V, în această privință H. I. Laski, Political theory în the later Middle Ages, 
în Cambridge Medieval Hist. VIII, p. 631 şi urm., care a accentuat caracterul 
abstract al acestor teorii. 

2) Cf. Gebhardt, Handbuch, I6, pp. 626—627, n. 6. 

3} O. Hintze; Represântativverfassung, în Hist. Zeitschr., 143, p. 20. Cf. H., 
J. Laski, ibid. p. 636 şi urm. pentiu consecințele mai îndepărtate ale mişcării, 

i, adică de împărțire a Imperiului în «cercuri» pentru îm- 
părțirea dreptății şi păstrarea păcii, puse sub autoritatea ma- 
rilor stăpâniri teritoriale. Cum o asemenea organizare nu con- 
venea nici Stărilor mai mici ale Reichului, nici regelui, ea 
nu a căpătat consfințire legală; legea pentru «pacea țării» 
(Landfriedensoesetz ) edictată la 1442 sub titlul falnic de Re- 
formatio Friderici Regis, a rămas mult în urma proiectelor ce 
fuseseră publicate. 

Contrastul între situația anarhică din Reich în deceniile 
următoare, și organizarea unei puteri monarhice centraliza- 
toare în țările apusene — în special Franța şi Savoia — tre- 
buia să ducă totuşi la o întărire şi înnoire a mișcării de re- 
formă constituțională a Imperiului. Aceasta cu atât mai mult, 
cu cât suveranii teritoriali și cu deosebire Habsburgii, luau 
adesea drept model al administraţiei în stăpânirile lor di- 
recte, aşezămintele din Franța sau din Burgundia 1). Lunga 
domnie de peste jumătate de veac a lui Frideric al III-lea 
(1440—1493) nu însemnase niciun progres real pentru nă- 
zuințele de reformă politică; sub el, Reichstagul n'a mai fost 
convocat ani de zile, iar când totuşi era întrunit, lucrările 
sale erau zădărnicite de intervenţia personală a Impăratului, 
care asista la şedinţe. In timpul acesta politica Habsburgului 
suferise grave înfrângeri: în Bohemia se ridicase regalitatea 
națională a lui Gheorghe de Podiebrad, „pe urmă aceea 
a Iaghelonilor poloni, pe când Matei Corvin, regele Unga- 
riei, ocupase ținuturile ereditare ale Austriei, împreună cu 
Viena. In aceste condiții, cererile adresate dietei pentru sub- 
sidii, care deveneau tot mai dese, pe măsură ce amenințarea 
turcească se îndrepta împotriva Europei Centrale, întâmpinau 
o împotrivire tot mai hotărîtă a Stărilor, care le condiționau 
şi aci de îndeplinirea reformelor necesare. Conducătorul miş- 
cării a fost acum Electorul de Maienţa, Berthold de 
Henneberg: între anii 1486 şi 1497. s'a ajuns în sfârşit 
la o reglementare precisă a convocării şi activității dietei. Im- 
păratul a fost constrâns să cheme toate Stările calificate ȘI 
să nu asiste la deliberări. S'au constituit pentru aceasta trei 


1) Pentru discuţia asupra acestei chestiuni în istoriografia germană, v. F; H a r- 
tung, op. cit., p. 44 şi urm, S 


2 A. R. — Memoriile Secţiunii Istorice. Seria II. Tom. XXIX. Mem. 6, 

« consilii » deosebite, a Electorilor, a principilor şi a oraşelor; 


după cum se vede, mica nobilime a cavalerilor, deși în multe 


regiuni rămăsese «reichsstăndisch », adică în dependenţă directă 
de Imperiu, nu lua parte la desbaterile Reichstagului. Ceea 
ce a rămas până la urmă nelămurit, a fost adoptarea princi- 
piului majoritar ; el nu a fost recunoscut nici în perioada lup- 
telor religioase ale Reformei din secolul al XVI-lea, când 
minoritatea protestantă din Reichstag nu a primit cu niciun 
chip să se supună hotărîrilor unei majorități catolice 1). Nu 
este imposibil ca mişcarea Stărilor Generale franceze şi ten- 
dintele lor de reformă politieă, manifestate în Adunarea dela 
1484, să fi avut unele influenţe şi dincolo de Rin. 

“Faptul este că problema nu a fost rezolvită prin. aceste 
măsuri preliminare şi că sub domnia lui Maximilian I s'a 
făcut un pas mai departe, și încă unul însemnat. Obligațiunea 
convocării dietei în fiecare an, timp de cel puţin o lună, era 
grea de îndeplinit, atât pentru suveran cât și pentru Stările 
ce luau parte la adunare: se simţea nevoia unei delegațiuni 
mai restrânse, dar statornice, pentru care existau de altfel 
modele şi precedente spaniole. Astfel s'a ajuns, după o primă 
încercare la 1495, la constituirea în Iulie 1500 a unui « Gu- 
vernământ al Imperiului » (Reichsregiment ) alcătuit din două- 
zeci de reprezentanți, sub preşedinţia Impăratului sau a unui 
delegat al său. In numărul lor trebuia să figureze, schim- 
bându-se prin r6tație, câte un Elector în persoană, ceilalti 
fiind reprezentați prin consilieri, câte un principe laic şi unul 
bisericesc, câte un deputat al țărilor austriace şi burgunde 2), 
al prelaţilor, al comiţilor, doi ai orașelor imperiale și câte un 
reprezentant al fiecăruia din cele şase «cercuri », în care se 
împărțea întregul teritoriu al Imperiului, care nu era în po- 
sesiunea directă a Electorilor sau în stăpânirea habsburgică. 
« Regimentul » hotăra în toate chestiunile de politică internă 
sau externă, ceea ce instituia de fapt o conducere a Impe- 


1) Cf. F. Hartung, Deutsche Verfassungsgeschichte, p.. 9 şi urm. V. şi L 
KRonopcezynsky, Le Liberum Veto, p. 86 şi urm. 

2) Sub acest din urmă nume se înțelegeau Franche-Comté şi 'Ţările-de-Jos, 
moştenire a Casei de Burgundia. Cf. şi A. Huber, Geschichte Österreichs, III, 
p. 331 şi urm. 

riului printr'o reprezentare permanentă a Stăriior 1). Dar îi 
lipseau mijloacele reale de-a îndeplini ceea ce fusese plănuit: 
nu avea bani, nici funcționari cărora să le încredințeze per- 
ceperea contribuţiilor generale ce le instituia, (Reichspfennig ) 
sau păstrarea legăturilor de pace decretate înlăuntrul între- 
gului cuprins al Reichului. Rău văzut de Maximilian, căruia 
nu-i convenea această tutelă, « Regimentul » s'a disolvat dela 
sine în 1502, fără a fi izbutit. 

Incercarea a fost însă repetată la începutul domniei lui 
Carol Quintul, prin hotărîrile Reichstagului dela Worms din 
1521. Lipsa din Imperiu a suveranului, care întrunea sub el 
atâtea stăpâniri, ar fi îngăduit celui de-al doilea « Regiment 
al Imperiului » să-l înlocuiască și să ia măsurile necesare sta- 
bilirii ordinei în Reich. Proiectele n'au lipsit nici atunci, 
dar aceeași slăbiciune organică a lipsit instituţia de orice po- 
sibilitate de desvoltare sau de intervenție mai activă. In ma- 
rile frământări ale vremii — ridicarea cavalerilor sub Sickin- 
gen, răscoalele țăranilor şi în sfârşit Reforma luterană, rolul 
« Regimentului » a fost cu totul șters, iar întoarcerea în Ger- 
mania a Împăratului, la 1530, a pus capăt în mod logic exis- 
tentei sale. $ 

De atunci influența Reformei religioase se face simțită în 
constituția Imperiului. Chestiunea protestantă nu căpătase 
nicio deslegare definitivă la dietele ținute la Speyer; secula- 
rizarea averilor bisericeşti şi așezarea credinței reformate sub 
scutul principilor trebuia să convină Electorilor şi, în ge- 
neral, stăpânirilor teritoriale, care aflau în aceste împrejurări 
nouă un temeiu puternic de extindere a influenței lor. In 
această luptă, Stările s'au împărțit: o parte din ele au aderat 
la liga smalkaldică, celelalte însă, rămânând credincioase ca- 
tolicismului, au susținut politica Împăratului. Când acesta 
însă, victorios asupra protestanților în bătălia dela Mühlberg, 
a căutat să folosească dietele dela Augsburg din 1547 şi 1548, 
spre a-și afifma mai hotărît conducerea în Imperiu, el a 
găsit din nou în fața sa unirea tuturor Stărilor, indiferent 
de confesiune, spre a împiedeca o cârmuire autoritară. In 


1) Cf. F. Hartung, Berthold von Henneberg, Kurfürst von Mainz, în Hist, 
Zeitschrift, 103, 1909, P. 543, şi urm. 

complicațiile ce au urmat, Carol Quintul a rămas într'o izo- 
lare ce era să ducă în curând la abdicarea sa, iar recesul (ho- 
tărîrea) Reichstagului dela Augsburg din 25 Septemvrie 1555 
era să stabilizeze, pentru o nouă perioadă, ordinea constitu- 
țională a Imperiului. 


%* 
% % 


Acest reces constitue într’adevăr temeiul constituțional, şi 
în acelaşi timp moştenirea pe care încercarea neizbutită a 
lui Carol Quintul a lăsat-o epocii moderne a istoriei Rei- 
chului 1). Instituția de pace se întinde la domeniul religios, 
împărțind definitiv Imperiul între catolici și protestanți, a 
căror existență legală e acum consfințită, recunoscându-se şi 
achizițiile făcute până atunci de principi în domeniul biseri-: 
cesc. O nouă ordine executivă instituia zece cercuri cu câte 
un « Reichsoberst », însărcinat să adune și să comande con- 
tingentele recrutate de Stări în cuprinsul fiecărui cerc. Ca 
legi fundamentale ( Grundgesetze ) se consideră capitularea de 
alegere a lui Carol Quintul, întemeiată ea însăși pe Bula de 
Aur, şi instituţiile de pace. Aceste trăsături au rămas sta- 
tornice până la ‘sfârşitul vechiului Reich, progrese putându-se 
însemna doar în domeniul unei oarecari unificări a dreptului, 
prin instanțele generale din Reichshofrat sau Kammergerichi 
și introducerea treptată a principiilor dreptului roman. Cum 
s'a observat mai de mult, Reichstagul ajunge mai puţin o 
adunare reprezentativă a unui singur stat, cât un congres 
periodic de state, prin delegaţii lor °). In Imperiul devenit 
acum cu adevărat «de națiune germanică », după pierderea 
unora din teritorii şi despărțirea politică a altora, dar mai 
ales prin renunțarea la încoronarea imperială săvârşită de 
Papă (ultima fiind acea a lui Carol Quintul), lupta se dă 
însă mai departe între principiul de autoritate, revendicat 
de casa de Habsburg, şi acel de autonomie deplină a țărilor, 
susținut de Stări şi reprezentanții lor. Războiul de Treizeci 
de Ani a tost astfel prilejul unei nouă încercări de-a reduce 


1) Pentru cele următoare, v. F, Hartung, op. cit., p. 95 şi urm. 
>) Cf. N. Kareev, Statul-seniorie şi monarhia reprezentativă în Evul Mediu 
(în 1. rusă), St. Petersburg, 1913, p. 284 şi urm. -ə 

libertăţile asigurate la Augsburg, care vor ajunge mai târziu 
să îngăduiască până şi împărțirea dietei, în chestiunile re- 
ligioase, întrun Corpus Catholicorum şi un Corpus Evange- 
licorum. S'au repetat într'o oarecare măsură împrejurările din 
timpul lui Carol Quintul, fireşte însă, de rândul acesta, cu 
un mult mai mare amestec al puterilof”străine în politica 
Reichului. Ferdinand al II-lea, îndemnat de succesele arma- 
telor sale, după înfrângerea protestanților, a voit să ajungă 
încă din prima fază a războiului, la o mai strânsă unitate 
a Reichului sub comanda imperială și habsburgică. Recrutări 
de contingente și ridicări de impozite au început a ṣe efectua, 
fără consultarea dietei sau aprobarea Stărilor. Indată se re- 
face însă opoziția generală împotriva acestor tendințe de 
«sclăvie » manifestată în dietele dela Regensburg din 1630 şi 
1640—-41. Pacea Vestfalică, încheiată sub înrâurirea franco- 
suedeză împotriva tendințelor habsburgice centralizatoare, 
aşează pentru un secol şi jumătate organizarea Reichului pe 
temeiul şubred al vechilor libertăți şi privilegii, sporindu-se 
numărul Electorilor şi «dreptul de suveranitate » deplină, 
recunoscut principilor teritoriali. A rezultat astfel acest. corp 
greoiu şi frământat de contraziceri, adevărat «monstru politic » 
al vremii, pe care ironia unui Samuel Pufendort refuza să-l - 
aşeze în categoriile aristotelice ale monarhiei, aristocrației sau 
democraţiei. Dietele Imperiului au continuat să se adune, 
fără ca activitatea lor formală să însemne vreo modificare 
esențială a legiuirilor existente şi a procedurii lor complicate. 
E uşor de înţeles, de ce interesul istoriografiei germane mo- 
derne s'a manifestat mai de grabă pentru puterile vii ale Şta- 
telor teritoriale, care vor culmina în conflictul pentru ege- 
monie între Austria şi Prusia, decât pentru aceste forme pe- 
rimate ale trecutului. Incercările unui Leibniz de a cer- 
ceta «în ce mod securitas publica. interna et externa şi status 
praesens în Reich pot fi aşezate în împrejurările de față pe 
un picior temeinic » (1670) au cuprins de sigur vederi inte- 
resante şi sănătoase, dar fără putință de aplicare. 

Se desprinde totuși: tendința, în momentul în care o parte 
din dinastiile statelor alcătuitoare, ale Imperiului se depăr- 
tează de el, prin posesiuni şi interese exterioare (Austria în 

` 3 

Ungaria şi Italia, Hanovra în Anglia, Saxonia în Polonia, 
Brandenburgul în Prusia), să se întărească organizarea, în. 
« cercuri » a teritoriilor rămase, denumite în secolul al XVIII- 
lea «Imperiul », în înţeles mai restrâns. S'au constituit aci 
«adunări cercuale >» ( Kreistage ), în care Stările fiecărui cerc 
puneau la dispoziţi& comandantului regional, devenit Kreis- 
generalfeldmarschall», pentru sporirea prestigiului său militar, 
contribuţiile şi contingentele lor. Impărțirea era însă atât 
de ciudată, încât în cercul Suabiei se întâlneau contingente 
cuprinzând ... 1 infanterist şi 1/,! Această «armată a cer- 
curilor » este acea pe care Frideric cel Mare a spulberat-o, 
alături de Francezii lui Soubise, în bătălia dela Rossbach. 

In astfel de împrejurări nu e de mirare că vechea clădire 
a Reichului n'a putut rezista zdruncinării provocate de Re- 
voluția franceză şi războaiele napoleoniene. Incă dela 1803, 
cedându-se prin pacea dela Lunéville teritoriile de pe țărmul 
stâng al Rinului, au dispărut vechile electorate renane (Trier 
şi Colonia) şi prin compensaţiile prevăzute pentru principii 
teritoriali, au fost « mediatizate > cele mai multe din. micile 
stăpâniri, cavalerii ce depindeau de Imperiu şi cea mai mare 
parte a oraşelor imperiale, dintre care nu mai rămâneau de- 
cât şase: Bremen, Hamburg și Lübeck în Nord, Augsburg, 
Nürnberg şi Frankfurt în Sud. Zădarnice erau acum efor- 
turile de a menținea şi de a întregi vechiul colegiu de Electori 
și vechea constituție a Reichului: puterile teritoriale ale nouălor 
regate erau sub influența Imperiului celui nou, al lui Napo- 
leon, şi se desfăceau din vechile lor legături. Victoria dela 
Auşterlitz a cuceritorului și marile transformări care au urmat, 
au desăvârşit procesul și au grăbit concluzia firească. Prin 
declarația dela 1 August 1806, noii regi şi mari duci își de- 
puneau titlurile de Electori sau Landgrafi ai unui Imperiu, 
ajuns «cuvânt fără răsunet» şi «aparență a unei constituții 
stinse », iar la 6 August împăratul Francisc al II-lea depunea 
coroana Reichului roman de națiune germană 1), după ce încă 
din 1804 se intitula Francisc I, împărat al Austriei. Cu actul 


1) Cf. A. Huber, Osterreichische Recni chichi (ed. A. Dopsch), Wien, 
1901gpp. 296—297. 

de deces al vechiului Imperiu se încheie şi acest capitol în 
istoria regimului reprezentativ de Stări. Cu toată lunga sa 
durată în timp, el e totuși mai puțin însemnat decât acel 
ce îl înfăţişează desvoltarea paralelă a «țărilor » deosebite, 
cuprinse în marginile Imperiului. 


II. STĂRI ŞI DIETE ALE ȚĂRILOR DIN IMPERIU 


Inceputurile stăpânirilor teritoriale, bucurându-se de o tot 
mai largă autonomie politică în cuprinsul Imperiului, sunt 
şi ele strâns legate de desvoltarea ordinei feudale, cu coro- 
larul ei necesar: slăbirea puterii centrale a monarhiei. După 
dispariția vechilor ducate din perioada carolingiană, terito- 
riul se împarte între senioriile ereditare, peste care legăturile 
de vasalitate clădesc o nouă ierarhie a celor mai puternice. 
Dar în deobște se consideră ca dată oficială de naştere a 
noului regim, domnia împăratului Frideric al II-lea, a cărui 
politică, stăpânită de interesele regatului său din Sicilia și 
în general de împrejurările italiene, duce la o despărțire 
aproape totală între părțile de miazănoapte ale Imperiului 
şi cele de miazăzi; despărțire nu numai de interese politice, 
dar c iar de regim, întrucât adânceşte contrastul între stă- 
pânirea sa autocratică din. Apulia şi Sicilia, în. forme aproape 
bizantine sau arabe, și părăsirea prerogativelor monarhice, ce 
se îndeplineşte în același timp în Germania. Două etape se 
pot deosebi în această privinţă: privilegiul hărăzit principilor 
bisericeşti la 26 Aprilie 1220, şi constituţia «in favorem prin- 
cipum », promulgată în 1231 la dieta din. Worms şi confirmată 
„de împărat în Mai 1232; Cel dintâi din aceste acte cedează 
principilor bisericești o parte din drepturile imperiale, în ma- 
terie de vămi şi de monetă, de prăzi şi de feude ale vasalilor 
rebeli. El coincide de altfel cu alegerea tânărului Henric ca 
„rege, în dieta dela Frankfurt «în lipsa şi fără ştirea împă- 
ratului ). Această din urmă afirmare e de sigur grea de crezut, 
căci privilegiul însuşi aduce o dovadă direct opusă 1). 


1) E. Jordan, op. cit., p. 200. 

A doua Constituţie are însă consecințe mult mai însem- 
nate. Însăși expresiunea domini terrae pe care o foloseşte 1), 
presupune o quasi-suveranitate a teritoriului pe care îl stă- 
pânesc. Pe lângă concesiunile făcute acestor stăpânitori în. 
dauna oraşelor imperiale, ale căror inițiative comerciale erau 
mărginite şi reduse, sau părăsirea unor drepturi importante 
de a întări cetăți și de a bate monetă, lăsate de asemenea în 
seama aceloraşi principi teritoriali, documentul cuprinde și 
această clauză, care înseamnă un punct de întoarcere în evo- 
luția regimului Stărilor: ut neque principes, neque alii quilibet 
constitutiones et nova jura acere possint, nisi meliorum et ma- 
jorum terrae consensus primitus habeatur. După cum acțiunea 
regelui e limitată de puterile dietei, iar mai târziu de acele 
ale Electorilor, tot astfel şi aceștia din urmă, ca şi ceilalți 
principi, trebue să țină seamă de «sfatul prealabil» al celor 
mai buni şi mai mari ai teritoriului lor. Cât priveşte nova 
ura, o discuție îndelungată s'a făcut în jurul acestui termen, 
căruia unii îi atribue înțelesul de dări sau sarcini militare, 
constitutiones fiind mai de grabă aci instituțiile regionale de 
pace (Landfriedensgesetze ) 2). Se poate însă considera că textul 
acestui privilegiu, hărăzit de Henric (VII) și întărit de Im- 
' păratul Frideric al II-lea, consfințește o inai lungă evoluție, 
ce se poate constata încă din secolul al XII-lea, evoluție în 
care de sigur luptele lăuntrice din Imperiu, după moartea 
lui Henric al VI-lea şi îndoita alegere a lui Filip de Suabia, 
şi Otto de Braunschweig, au avut un rost însemnat. In mod 
firesc, marele Interregn va grăbi procesul, dând un rol mai 
activ oraşelor, ca o Stare nouă, atât în dietele Imperiului, 
cât şi în adunările țărilor autonome (terrae) din cuprinsul său. 

Cercetători de seamă ai istoriei acestor țări consideră de 
asemenea că ideea de Stat, de care Evul Mediu german. nu 
a fost niciodată cu-totul lipsit, a suferit de sigur, din punct 
de vedere al Reichului, prin procesul de desintegrare al au- 
torității imperiale în favoarea principilor teritoriali. Dar nu 


1) Vom folosi termenii de « domnitor » și «putere domnească » care îi corespund 
în limba română. ; i 

2) G. von Below, System und Bedeutung der landständischen Verfassung, 
în Zerritorium und Stadt, p. 171. i 

e mai puţin adevărat că în sfera mai restrânsă a stăpânirilor 
respective, în care aceştia îşi exercită atribuțiunile de suve- 
ranitate, ea a căpătat o nouă întărire. Incă dela 1209, un do- 
cument austriac aminteşte că dreptul de apărare şi epitropie 
al mănăstirilor trebue rezervat principelui, gui caput est 
terrae 1). Sunt caracteristice în această privință observațiile 
lui Alfons Dopsch: «De sigur feudalismul a avut în 
Germania o acțiune disolvantă asupra Constituției Imperiului. 
Dar tocmai ceea ce s'a considerat cu deosebire ca un efect 
rău, desvoltarea domniei teritoriale (Landeshoheit ) dela sfâr- 
şitul veacului al XII-lea, a determinat o puternică înnoire a 
ideii de Stat, în aceste teritorii, care se desfăceau tot mai 
mult din Imperiu. Imperiul german nu a fost niciodată de- 
plin feudalizat. Dacă transformarea vechilor funcțiuni impe- 
riale în feude a dat un puternic impuls stăpânirii teritoriale, 
principii teritoriali au constituit în teritoriile lor o putere su- 
verană unitară, aducând în dependenţa ei, și pe acei locui- 
tori ai țării, care erau străini sau neatârnați de ei. Astfel s'a 
ajuns din nou la o subordonare directă față de purtătorul 
puterii publice şi s'a instalat pentru justiția publică un ju- 
decător al țării, numit de domnitorul tării... 

De sigur, adaugă istoricul austriac, s'au alcătuit în aceste 
teritorii şi Stările — odată cu suveranitatea țării, Stările țării. 
(Landstände). Se formează un dualism al constituției; căci 
şi aceste Stări sunt învestite cu drepturi publice. Ele își 
adaugă sfatul şi hotărîrea la cârmuirea şi gospodăria ţării. 
Ele colaborează în special la legiuirile țării. Ridicarea dărilor 
nu se poate face decât cu consimțimântul lor, ele exercită 
un control asupra întregii administrații financiare şi cu deo- 
sebire în, înțelesul ca veniturile țării să nu fie folosite decât 
pentru nevoile obşteşti ale țării » °). 

Tocmai asupra acestei origini și caracterizări a regimului 


Stărilor în diferitele țări germane, istoriografia mai veche şi 


mai nouă a ajuns la puncte de vedere deosebite. Părerea 
lui Dopsch coincide în linii generale, cu definiția clasică 


1) A. Dopsch, Die Landesherrlichkeit in C sterreich, în Beiträge. zur Sozial u. 
Wirtschaftsgeschichte, II, Wien, 1938, p. 242. 
2) Id., Der deutsche "Staat des Mittelalters, ibid., PP. 199—200. 

a lui G. von Belo w: «Stările provinciale (Landstände) ale 
Evului Mediu german erau anumite clase privilegiate de pe 
un teritoriu, în uniune corporativă, care reprezintă țara față 
de domnitorul țării (Landesherr ) » 1); definiţia reproduce, 
într'o formă mai concisă şi mai modernă, acea a' vechiului 
cercetător al dreptului, Justus Moser: «Stări provin- 
ciale sunt şi se cheamă acel corp de supuşi, care în virtutea 
libertăţilor țării şi a obiceiului trebue să fie consultați de dom- 
nitor în ce priveşte sfatul și asentimentul lor în unele treburi 
ale țării, şi înafară de aceasta au de îndrumat şi de potrivit 
multe lucruri spre binele țării, sau măcar de dat o părere cu 
privire la acestea » 2). E de altfel definiția unui contemporan 
al fazei din urmă a regimului, din jumătatea a doua a vea- 
cului al XVIII-lea. 

In general, acei eare au considerat cu deosebire perioada 
mai recentă a regimului de Stări, au aflat de sigur o mai 
mare dependență a acestora față de puterea domnească, și au 
fost ispitiți să privească raporturile cu aceasta din urmă ca 
derivând din situații de fapt, domnitorul având în realitate 
deplinătatea dreptului, iar Stările numai în marginea privile- 
giilor, înnoite la fiecare schimbare de domnie, şi deci revo- 
cabile. Cel care a formulat mai precis această teorie, a «pre- 
carităţii » poziţiei Stărilor în statele germane, a fost un alt 
Austriac, Friedrich Tezner3), ale cărui vederi sunt 
interesante, mai ales cu privire la regimul « constituțional ) 
al Ungariei, asupra căruia avem intenţia să revenim. Dar s'a 
observat mai de mult că el se lăsa prea intluențat de împre- 
jurările din perioada târzie a sistemului de Stări, când acesta 
cedează tot mai mult tendinţelor absolutiste ale principilor 
germani, cari îşi luau drept model metodele de cârmuire ale 
Regelui Soare dela Versailles, după principiul: princeps 
legibus solutus, domnitorul deslegat de legi, deasupra legii. 

1) „Landstândische Verfassung von Jülich und Berg, |, p. 4 apud O. Brunner, 
Land und Herrschaft, p. 475. Cf. şi G. v. Belo w, System u. Bedeutung der land- 
stândischen Verfassung, în Territorium und Stadt, p. 173 şi urm. 

2) J.J. Moser, Von der teutschen Reichsstâinde Landen, 1769, apud. O. Br u n- 
ner, op. cit., p. 476. 


3) V. în special Technik und Geist des ständisch-monarchischen Staatsrechts, Leipzig, 
1901, (Staats u. Soċialwissenschaftl. Forschungen, hg. v. G. Schmoller, XIX, 3) 


P. 49 şi urm. 

Prin reacțiune, alții au stăruit asupra caracterului consti- 
tutional al Sărilor care, față de Principe, nu numai reprezintă . 
(după terminologia modernă) ci, după spusa documentelor 
vremii, «sunt » însăşi țara 1). Dar și această interpretare nu 
face în deajuns deosebirea între înțelesul modern al așezămin- 
telor constituționale și acel pe care îl pot avea izvoarele. Și-a 
făcut astfel drum un nou mod dea vedea, care așează în- 
treaga chestiune pe alte temeiuri: anume, înainte dea de- 
fini puterile domnitorului și acele ale Stărilor, și de a consi- 
dera raporturile lor respective, e vorba de-a preciza mai întâi 
înţelesul însuşi al cuvântului «tară» (Land), şi în ce măsură 
acest înțeles se acopere sau nu cu acel de «domnie », de stă- 
pânire (Herrschaft). Este într'o largă măsură meritul profe- 
sorului Otto Brunner de-a fi contribuit prin lucrarea 
sa, al cărei titlu chiar cuprinde ambii termeni, la precizarea 
şi adâncirea cunoştinţelor în acest domeniu. 

Cu această lucrare a sa, ne întoarcem într'adevăr la lămu- 
ririle pe care le-a dat în privința originelor Stărilor medie- 
vale d-l Mc. Ilwain 2), când a accentuat atât de cate- 
goric elementul judecății după obiceiul pământului, printre 
rosturile cele mai de seamă ale lor. Pentru d-l Brunner 
de asemenea, «ţara», care se desface cu încetul, ca o suve- 
ranitate deosebită, din unitatea mai mare'a Imperiului, € 
înainte de toate o comunitate de drept, o regiune în care un 
anumit obiceiu local îndrumează judecăţile şi determină îm- 
părțirea dreptății. In conformitate cu principiile feudale, 
această dreptate nu o poate pronunța principele singur; el 
are în mod necesar trebuință de «sfatul și ajutorul » catego- 
riilor sociale care trăesc pe teritoriul stăpânirii sale, şi al- 
cătuesc, prin solidaritatea lor în uniuni corporative, « Stările 
tării» (Landstände), adunarea lor constituind «dieta tării » 
(Landtag). Astfel stările nu sunt nici create de puterea dom- 
nească a principilor, trăgându-şi rosturile în stat numai dela 
privilegii, pe care aceasta le-a hărăzit, dar nici nu se ridică 
în fața ei ca o expresiune a unei suveranități populare, despre 





1) Cf. polemica Tezner-Rachfahl, Der dualistische Stândestaat, (în 
Schmollers Jahrbuch, 26, 1902), apud O. Brunner, op. cit., p. 480 şi urm. 
3) In Cambridge Medieval History, VII, cap. XXIII. 

care nu poate fi încă vorba la acea dată. Principele şi Stările 
sunt de fapt elementele aceleiaşi unități, care îi cuprinde 
la olaltă: deasupra lor e o noțiune superioară, legea țării sau 
obiceiul pământului, cum i se spune în limba cronicelor noas- 
tre 1), din respectarea căruia derivă, pentru unii ca şi pentru 
ceilalți, rosturile lor de sfat şi hotărîre în conducerea trebu- 
rilor publice. De aceea privilegiul din 1231 numește în același 
timp şi deopotrivă pe domini terrae, principii, şi pe meliores 
et majores terrae, de al căror consensus depind nouăle legiuiri. 
Se vede numaidecât ce concluzii se pot trage din aceste con- 
statări, cu privire la «țările» care încep să apară cam în 
aceeaşi vreme, ca mici unități autonome şi regionale, în istoria 
Românilor. Noţiunea unui «obicei al pământului » va fi şi 
aci un factor de însemnătate hotărîtoare. In această materie 
a dreptului, cei doi factori rămân nedespărțiți și nu pot în- 
cheia nimic valabil, cel puţin în perioada mai veche a re- 
gimului Stărilor, unul fără celălalt. 

Aceasta nu înseamnă că principele nu dispune, pe terito- 
riul stăpânirii sale, de anumite drepturi ce nau nevoie de 
altă confirmare, şi de posesiuni care alcătuesc un domeniu 
propriu al «domniei », distinct de acel al țării, în care îl 
mărginesc privilegiile Stărilor. Sunt așa zisele bunuri ale 
« Camerii » (Kammergut ), ale căror venituri alimentează di- 
rect cassa domnească, fără a avea nevoie de consimţimântul 
sau de controlul Stărilor 2). 

De altă parte, în Evul Mediu, regimul feudal creează în- 
totdeauna o suprapunere de drepturi, care e prin definiție 
nefavorabilă unității de stăpânire pe un anumit teritoriu. Cu 
deosebire în țările germane, acest: sistem duce la înmulțirea 
nemăsurată a «insulelor » sau enclavelor, care izolează într'o 
regiune un număr de cetăți sau de orașe, aflate în dependenţa 
feudală a altor seniori, sau în legătură directă cu Imperiul, 
fără a mai trece prin 'suzeranităţile intermediare ale princi- 
pilor. De aceea harta politică a Germaniei şi a celorlaltor tări 
din cuprinsul Reichului medieval, e de o atât de infinită 
complexitate, fiecare teritoriu cuprinzând înlăuntrul perime- 


1) Corespunde exact lui consuetudo terrae al constituţie! imperiale dela 1231. 
2) Otto Brunner, Land und Herrschaft, p. 433 şi urm. 

trului neregulat al graniţelor sale, încă un număr variabil de 
“pete de altă coloare, care înseamnă localități cu alte legături 
de dependență, decât acele ale «țării » respective şi ale dom- 
nitorului ei 1). Istoria tuturor domniilor teritoriale germane, 
în ultimele secole ale Evului Mediu, este deci acea a unei 
îndoite tendințe: de o parte de-a spori cât mai mult pose- 
siunile lor directe și de-a întinde competența administraţiei 
« camerale », în subordonare imediată a puterii domneşti, iar 
de alta să reducă, pe cât posibil în totalitatea lor, senioriile 
în dependenţă străină — fie a Reichului, fie a altor principi — 
care întrerup, prin ființa lor deosebită, unitatea politică a 
«țării » respective. In procesul acesta de unificare regională, 
care la începuturile erei moderne urmează pilda mai veche a 
marilor monarhii apusene, elementul de împotrivire şi de în- 
târziere îl vor constitui Stările, a căror rațiune de existență 
este tocmai apărarea şi menținerea privilegiilor şi imunită- 
ţilor, întemeiate pe vechile tradiţii ale ordinei feudale. In 
unele locuri, ele vor învinge: biruința cantoanelor elvețiene 
asupra Habsburgilor este de fapt acea a unor comunități de 
Stări locale, care vor să rămână « reichsständisch », în depen- 
dență directă de Imperiu, împotriva încălcărilor domniei te- 
ritoriale a casei de Habsburg, care nu înțelege să lase trecă- 
torile însemnate ale Alpilor în altă dependență decât a sa, 
dar nu izbuteşte în străduinţele ei. De asemenea la finele se- 
colului al XV-lea, orașele suabe, sprijinite de alte Stări şi de 
Eberhard de Wurtemberg, se apără împotriva încercărilor 
de expansiune ale casei de Wittelsbach. Aiurea însă, și mai ales 
în epoca târzie, în cuprinsul stăpânirilor» casei de Hohenzol- 
lern, sau mult mai devreme, în. acel al țărilor austriace şi 
boheme, procesul se desfășoară în favoarea puterii domnești, 
a suveranului şi a autorităţii sale în stat 2). 


~ 


% 


1) Orice hartă politică a Imperiului german la sfârşitul Evului Mediu ilustrează 
în deajuns aceste particularităţi. 

2) CE. H. W o pfn er, Landeshoheit und landesherrliche Verwaltung in Branden-, 
burg und. Österreich, în Mitteilungen des Instituts für österreichische Geschichtsforschung 
XXXII, 1911, p. 561 şi urm.; O. Hin tze, Die Hohenzollern un der Adel, în Hist. 
Zeitschrift, 112,*1914, P. 494 şi urm. 

Avem de examinat acum alcătuirea şi însemnătatea varia- 
bilă a Stărilor în țările Imperiului. Cea dintâi, după tra- 
diție, este acea a Clerului, deşi în fapt însemnătatea ei nu 
e totdeauna în desăvârșită potrivire cu această ordine ierar- 
hică. In Adunări ființează, în cele mai multe regiuni, o « curie 
a prelaților », care cuprinde în deobşte pe abații și priorii 
mănăstirilor sau pe împuterniciţii lor (mai ales când e vorba 
de mănăstiri de călugărițe sau de ordine religioase cavalerești, 
Teutonici sau loaniţi), uneori și câțiva preoți parohi, când 
de parohia lor se leagă un drept seniorial 1). O deosebire 
fundamentală se poate totuşi face între teritoriile electorilor 
şi principilor eclesiastici şi acele ale principilor laici. In cele 
dintâi, capitulul catedralei care desemnează pe arhiepiscop; 
sau episcop, are un rost covârșitor față de celelalte Stări: la 
Trier se confundă chiar cu « domnia », ieşind astfel cu totul 
din rândul Ordinelor sau Stărilor, unde locul său e ţinut de 
delegații mănăstirilor. La Hildesheim, capitulul catedralei e 
socotit drept Starea cea dintâi; la Colonia şi Miinster, drept 
singurul reprezentant al Clerului în. Adunarea Stărilor °). 

In schimb, în teritoriile laice, se întâmplă ca episcopii să 
nu figureze în curia bisericească, ei preterind să ia loc în 
acea a seniorilor, în calitatea lor de: feudatari, ceea ce se 
întâmplă, pare-se, mai ales la răsărit de Elba. Uneori clerul 
în dependență mai strânsă de domnitor, nu mai ia parte la 
Adunarea Stărilor, ci îşi tratează interesele prin înţelegeri di- 
recte cu acesta. Dar și o situație intermediară nu este ex- 
clusă: în Austria, clerul și unele oraşe fac parte din dome- 
niul lărgit al Camerei ( Kammergut ) în atârnare directă de 
puterea suverană, dar își păstrează totuși în parte atribuţiile 
în Adunarea Stărilor sau dietă (Landtag) ?). In Bohemia, 
ordinul Clerului a ieșit însă din. rândul Stărilor, în dietă, în 
urma luptelor dezlănțuite de reforma husită. Sub Ferdinand 
al II-lea însă, Contra-reforma habsburgică a'reîntrodus « curia 
prelaților », încă din prima fază a războiului de Treizeci 
de Ani $). 


1) O. Brunner, Land und Herrschaft, p. 469. 

2) G. v. Below, Territorium und Stadt, pp. 185—186. 
3) O. Brunner, op. cit., p. 429 şi urm. 

4) G. von Belo w, op. cit., p. 190.” 


~ 

Dar marea reformă protestantă din veacul al XVI-lea, chiar 
în tările germane în care a izbutit Să-și impună primatul, 
nu a desființat curia bisericească pretutindeni. Ba au fost 
cazuri — în Saxonia electoratului, de pildă — unde universi- 
tățile şi-au trimis reprezentanţii pentru a înlocui pe acei ai 
mănăstirilor secularizate. In țările catolice, dimpotrivă, uni- 
versitățile n'au luat parte la Adunarea Stărilor, dar în acea 
din. Bavaria şi-a făcut loc ordinul cel nou al Iezuiţilor 1). 
Este însă vădit că Starea Clerului, cu deosebire în țările de 
stăpânire laică, pierde din însemnătatea ei, pe măsură ce 
înaintăm în perioada modernă a istoriei. Rolul cel mai de 
seamă în Adunările de Stări revine în mod firesc curiilor 
care reprezintă nobilimea și oraşele. 

Otto Hintze, în unul din studiile sale atât de bogate 
în sugestii, a deosebit şi din. acest punct de vedere teritoriile 
dela răsărit de Elba de acele dela apusul fluviului. Peste tot 
se observă tendinţa, ca şi în alcătuirea Stărilor engleze, la 
o diferenţiere între seniorii, mari feudatari (Herrenstand ) şi 
mica nobilime a cavalerilor (Ritterstand). Fără a- se ajunge 
ca în regiunile de margine ale Imperiului, Polonia, Ungaria, 
Statele scandinave, la o împărțire definitivă în două « case», 
adunarea magnaților şi acea a micii nobilimi — șleahtă sau 
«tabulă de jos » — această diviziune în două categorii a or- 
dinului nobiliar devine temeiul cel mai de seamă al Adună- 
rilor de Stări din regiunile de Est ale Germaniei: prelații 
se alătură de seniori şi cavaleri; reprezentanții oraşelor (fără 
a alcătui o Cameră a Comunelor ca în Anglia) rămân însă 
despărțiți de acei ai micii nobilimi. La apus de Elba, divi- 
ziunea clasică în trei ordine sau curii — cler, nobilime, oraşe, 
ca în Franța — e mai constantă ?). 

In unele țări din această regiune geografică, problema se 
simplifică prin faptul că mica nobilime a cavalerilor, care 
la început ia parte la Adunarea Stărilor, pretinde mai târziu 
să se desfacă din această unire cu celelalte corpuri consti- 
tuite, pentru a deveni «liberă în Imperiu » (reichsfrei ), adică 


1) Ibid. 


2) Typologie der stândischen Werfassungen des Abendlandes, în Hist. Zeitschr. 141, 
1929, p. 233 şi urm. 

independentă de organizarea țării respective şi în atârnare 
directă de Impărăție. Situaţia prezintă unele avantagii, de- 
oarece o scutea de contribuțiunile bănești ale celorlalte Stări 
ale țării, dar în schimb o lipsea cu totul de reprezentare, 
deoarece în acest mod ieşea din dieta regională, fără a căpăta 
însă dreptul de a trimite deputaţi în dieta Imperiului (Reichs- 
tag). Turburările la care iau parte cavalerii din Sud-Vestul 
Germaniei, la începutul veacului al XVI-lea şi asociațiunile 
de « cavaleri prădători » (Raubritter ), una din pacostele vremii, 
îşi au într'o largă măsură originea în situația neclară a acestei 
categorii sociale, rămasă astfel fără rosturi politice definite 
ca şi fără stăpân 1). Exemple se pot găsi destule: ajunge să 
amintim că la 1514, când Stările, folosind greutățile financiare 
ale ducelui de Wurtemberg, îi impun în schimbul contribu- 
tiei lor un adevărat pact constituțional, cavalerii lipsesc din 
„rândurile lor. Aci lipseşte de altfel cu totul curia nobilimii, 
alcătuită din comiţi şi seniori. La Trier, tendinţa de despăr- 
tire a cavalerilor a dus la un proces, ce le-a fost intentat de 
Elector şi de celelalte Stări la 1577 şi care de abia la 1720, 
după un secol și jumătate, a ajuns la recunoașterea calității 
lor «imediate » față de Imperiu °). 

In Mecklemburg dimpotrivă, dieta țării era alcătuită cu 
precădere din cavaleri. Uneori la obârşie, deosebirea nu e 
prea mare între cele două ramuri ale Stării nobiliare. In tă- 
rile austriace de pildă, e vorba în epoca veche doar de două 
categorii de cavaleri, cari nu sunt măcar de origine liberă, ci 
servi, supuşi însă îndatoririlor militare. Unii din ei îndepli- 
nesc diferite slujbe, fiind calificați ministeriales, ceilalți sunt 
simpli ostași — milites. Cu timpul însă, din înseși rosturile 
lor deosebite, despărțirea se adânceşte, echivalentul german 
al lui ministeriales — Dienstmannen, slujbași, devenind Dienst- 
herren (seniori în slujbă) pentru a lepăda î în veacul al- XV-lea 
orice aluzie la serviciu și a constitui, în deplinătatea cuvân- 
tului Starea seniorilor — Grafen und Herren sau Herrenstand. 
Această evoluție a parcurs-o, între altele, o familie din pri- 


1) Aloys Meister, în Gebhardts Handbuch -der deutschen Geschichte, 


p. 330. ] 
2) G. v. Below, op: cit., p. 199. 

mele rânduri ale aristocrației austriace, cum e acea a prin- 
cipilor de Starhemberg 1). Cavalerii obișnuiți (milites ) au ajuns 
însă mult mai târziu decât seniorii să ia parte la dieta țării 
(Landtag ). 

In Bavaria în schimb, ordinul nobiliar a rămas unitar, in- 
titulându-se la început al « Comiţilor, Liberilor, oamenilor 
slujbaşi, cavalerilor şi servilor » 2), pentru a se numi mai târziu 
Starea nobilimii și a cavalerilor. Aiurea, cum este cazul în 
Brandenburg, ordinul nobiliar cuprinde dinaști locali, cari au 
recunoscut suzeranitatea Comitelui Mărcii (Markgraf), dar 
şi unii comiți cari îşi au de fapt reşedinţa şi proprietățile în 
afară de hotarul țării, dar posedă pe teritoriul ei vreun bun 
rural, chiar numai un simplu « Rittersitz » conac cavaleresc 
cu câteva pogoane de pământ. Căci de fapt ca şi de drept, 
condiţia esențială pentru a face parte-din Starea nobililor, 
sau, acolo unde e despărțită, din acea a cavalerilor, este toc- 
mai posesiunea unei atari reședințe, care la origine trebue 
să fi fost neapărat un loc întărit, un castel cât de mic, dar 
în poziție de apărare. Această posesiune imobiliară pe teri- 
toriu, «în țară), dă dreptul de-a fi înscris în matricolele 
Stării şi de-a obține «apartenența » (Landstandschajt ). Pro- 
blema e de sigur mai complexă, când se întâmplă să fie mai 
mulți proptietari în indiviziune pe un asemenea castel; aci 
obiceiul variază, uneori dreptul la Stare fiind al tuturor, alteori 
numai al unuia è). Mai târziu s'a pus chestiunea elementelor. 
burgheze care devin proprietari de reședințe cavalereşti. Ea 
se rezolva adesea prin ridicarea lor la rangul nobililor, dar 
nu întotdeauna, şi în acest caz li se refuza locul în Starea 
nobiliară: la Bremen şi Verden, s'a ajuns la 1772, ca din 
260 de proprietăți cavalerești, numai 63 să dea drept la locul 
în dietă 4). In fine mai trebue menţionată o caracteristică 
ce ne întâmpină în Saxonia și în ducatul Prusiei: spre deo- 
sebire de regula în deobşte admisă, ca toți membrii Stării 
nobiliare să ia parte în persoană la Adunare, există aci, ca 


1) Ibid., p. 192. 

2) Grafen, Freie, Dienstmannen, Ritter und Knechte. 
3) G. von Below, op. cit., p. 211. 

4) Ibid., pp. 205—206, n. 2. 


3 A. R. — Memoriile Secțiunii Istorice. Seria 1II. Tom. XXIX. Mem. 6. 

în Anglia, deosebirea între acei convocați individual, prin 
scrisoare (Schrifisăssige ) şi cavalerii convocați de căpetenia 
administrativă a districtului (Amtssassen ), pentru a desemna 
în deobște doi deputați de circumscripție. In Prusia, împre- 
jurarea se lămureşte şi prin întinderea mai mare a teritoriului, 
care îngreuia în oarecare, măsură, prezența efectivă a unui 
prea mare număr de nobili convocați individual. Din aceste 
câteva trăsături mai de seamă, ale organizării Stărilor nobi- 
liare în țările germane, se poate vedea infinita diversitate a 
regimului, după împrejurările specifice fiecărei țări. In ge- 
neral însă, după nevoile de «sfat» şi mai ales de «ajutor», . 
Starea cavalerilor — acolo unde nu s'a desfăcut din Ordinele 
țării — are mai mare importanță, prin contribuţia militară a 
membrilor ei la războaiele domniei, după cum acea a ora- 
şelor cântărește mai mult prin mijloacele financiare de care 
dispune. Acești doi factori constitue temeiul principal al Adu- 
nărilor de Stări ale țărilor. 

Oraşele n'au avut însă peste tot aceleaşi rosturi şi aceeași 
însemnătate. Nici reprezentarea lor nu a tost uniformă. Uneori 
era de drept primarul, altădată doi sau trei consilieri din 
sfatul orăşenesc, câteodată «principaliter der Bürgermeister, 
eventualiter Ratstreunde ». Alegeri de deputaţi ca acei ai Stării 
a treia franceze, la care să ia parte breslele, au loc în unele 
cazuri, dar nu ca o regulă generală 1). 

Nu mai puțin variabilă este situația oraşelor alcătuitoare 
ale Stării. Nu toate orașele de pe teritoriul unei țări aveau 
dreptul să-și trimită delegații în dietă: dacă intrau în com- 
punerea domeniului « Camerei», în dependență directă de 
puterea domnească, impozitele lor erau — cel puţin în unele 
cazuri — stabilite de administrația domanială, şi nu mai luau 
„atunci parte la adunările Dietei; aceasta era în Austria po- 
ziția unor centre urbane importante, ca Wiener-Neustadt şi 
St. Pölten 2). In Brandenburg, se deosebeau oraşe « mediate » 
din dependența Principelui sau a seniorilor, de cele « imediate » 
care îşi aveau delegaţii în dietă. De asemenea se deosebeşte, 
după regiuni, locul pe care îl dețin orașele în Adunarea Stă- 


1) Ibid., p. 218. 
2) O. Brunner, op. cit., pp. 470—471. 

rilor. Sunt câteva cazuri în care situația lor e dominantă. 
Aceasta a fost dela început caracteristica Flandrei; leden van 
Vlaenderen « membrii » care înlocuiau dieta, erau numai re- 
prezentanţii celor trei orașe mari t). Pentru cine cunoaște 
desvoltarea timpurie și înflorirea vieții orășenești în această 
regiune, prin excelență industrială și comercială, faptul nu 
poate părea surprinzător. De altfel în general, în Țările de 
Jos, ale căror diete provinciale cuprindeau și reprezentanți 
ai clerului şi ai cavalerilor, tot deputaţii orașelor aveau cu- 
vântul hotărîtor. Este o prevestire a Stărilor Generale şi pro- 
vinciale olandeze ale epocii moderne, expresiune clasică a unei 
structuri sociale burgheze şi capitaliste. 

Mai era însă o țară pur germană, în care dieta a ajuns 
să fie compusă aproape exclusiv din reprezentanți ai Stării 
orăşeneşti. Când cavalerii din Wurtemberg au dobândit re- 
cunoaşterea calității lor de dependență imediată de Imperiu, 
dieta țării nu a mai cuprins decât superiorii a patrusprezece 
mănăstiri şi deputaţii a şasezeci de oraşe sau districte. Din 
punct de vedere social, aparțineau însă toți Stării burgheze, 
prelații fiind în general fii de burghezi, iar deputații distric- 
telor, funcționari din aceeaşi clasă socială. Această particu- 
laritate a dat dietei din Wurtemberg o mai mare coheziune 
şi i-a asigurat o mai lungă durată în rosturile ei, decât în 
cele mai multe țări germane. Doar omul de stat britanic F o x 
spunea, la sfârşitul veacului al XVIII-lea, că nu cunoştea în 
Europa decât două constituții vrednice de acest nume: acea 
din Anglia şi acea din Wurtemberg 2). Dar acesta este de 
sigur un caz excepțional. E de observat că la oraşe se adăugau 
în multe locuri și «târgurile » semirurale, fără însă să putem 
interpreta prezenţa deputaţilor lor în dietă ca o reprezentare 
directă a țărănimii. 

Dar şi această «a patra Stare » își avea deputaţii în unele 
Adunări, deşi în general particularitatea ce o constituia pre- 
zența lor nu a depăşit limitele epocii medievale. Elveţia este 
fireşte cazul caracteristic, țărănimea liberă a primelor can- 


2 G. v. Below, op. cit., p. 212. Cf. H. Pirenne, Histoire de Belgique, II? 
p. 163. 
2) Ibid., p. 214. 

toane alcătuind un factor de hotărîtoare însemnătate — deşi 
nu singurul — în adunările locale. Influența acestor împreju- 
rări deosebite pare a se fi întins asupra unora din regiunile 
vecine: în Tirol a existat din vechime în dietă o reprezen- 
tare a «văilor şi judecătoriilor » care cuprindea țărănimea 
din munţi. E de notat — şi aceasta e o nouă confirmare a 
teoriilor pe care le-am amintit, că şi aci originea Stării e de 
natură judiciară, derivând din dreptul de judecată al Prin- 
cipelui asupra unui mai mare număr de locuitori ai satelor, 
care asistându-l în împărțirea dreptăţii, pot fi îndemnați la 
« sfat şi ajutor » şi alcătuesc astfel o Stare în aceleași condiții 
ca celelalte 1). Nu e vorba însă de o reprezentare a întregii 
țărănimi a țării, ci numai de aceea care se bucură de situația 
privilegiată a judecății domnești. Aceeași situație o au şi de- 
putații țărani de pe posesiunile abației din Kempten. La 
celălalt capăt al Germaniei, unele tinuturi ale Frisiei şi ale 
Holsteinului de pe coasta Mării de Nord, unde țărănimea 
liberă s'a putut menținea înafară de legăturile de iobăgie ale 
sistemului feudal, numără de asemenea o Stare țărănească 
deosebită. In deobşte însă, se considera populaţia « câmpiei », 
(plattes Land corespunde exact termenului francez plat pays) 
ca reprezentată «implicit» de seniorii de care depindea, con- 
cepţie specific feudală, pe care o regăsim şi aiurea. Acestea 
ar fi deci, în linii foarte sumare, principalele elemente care 
alcătuesc sistemul Stărilor, în țările germane, boheme, fla- 
mande sau neerlandeze, care se desfac la sfârșitul Evului 
Mediu, din unitatea mai mare a vechiului Reich. Pe lângă 
originea și compunerea lor, interesează însă în aceeaşi mă- 
sură rostul lor în diete și în special relaţiile lor cu puterea 
domnească cu- care, laolaltă — şi împreună, — «sunt» țara 
însăși 2). 


* 
% % 


Această concepţie era întradevăr atât. de înrădăcinată și 
de răspândită, ca temeiul cel mai de seamă al regimului, 
încât la Liége de pildă, Stările şi adunarea lor purtau fru- 


1) Cf. O. Brunner, op. cit, pp. 471—472. 
2) Ibid., p. 474 şi urm. 

mosul nume de (sens du pays»1). Faţă de Principe, ele 
își precizau dela început rosturile prin actul de omagiu 
moştenit (Erbhuidigung ) care avea loc în primele zile ale 
domniei. O asemenea solemnitate a mai fost săvârşită la 1835 
de către Adunarea Stărilor din Austria de Jos (Niederöster- 
reich) fată de împăratul Ferdinand. La jurământul de cre- 
dință ce i se face, noul suveran răspunde după formula con- 
sacrată, că întărește «toate libertăţile, privilegiile, lăudatele 
şi vechile tradiții şi bunele obiceiuri » şi că va păzi şi ocroti 
« toate cele patru stări și locuitorii țării în libertăţile, onoru- 
rile, demnităţile şi dreptăţile lor » °). Iată cum se prelungește, 
până în secolul clasic al parlamentarismului democratic, ecoul 
vechilor aşezări ale ordinei unui alt regim. 

Această reciprocitate contractuală de obligaţiuni, care defi- 
nește poziția ambilor factori în stat (Statusvertrag în termi- 
nologia istoriogratiei germane) a accentuat aspectul dualist 
al regimului de Stări, acestea înfățișându-se ca «'Ţara » pro- 
priu zisă față de Domnitor. Este adevărat că în perioada mai 
târzie, deosebirea s'a adâncit, până a trage o linie de despăr- 
tire între institutiile «Țării» cârmuite de Stări, şi acele ale 
« Curţii » orânduite de puterea domnească a Principelui. Dar 
cercetările mai recente au avut meritul de-a scoate în evi- 
dență că această situaţie este rezultatul unei destul de lungi 
evoluții şi că, la început cel puţin, a fost vorba mai degrabă 
de o colaborare între Domnitor și Stări, pentru aplicarea regu- 
lelor prescrise de ordinea feudală. dintre cari cele mai de 
seamă, cuprinse în formala consilium et auxilium, determină 
participarea în comun la judecăţile prezidate de Principe, 
pentru o mai bună păstrare a obiceiului, şi la organizarea 
de asemenea în comun, a puterii armate în caz de războiu. 
Această fază a fost definită a «acțiunii comune» (gemeinsames 
Handeln) 3), iar la obârşia ei se poate aduce ca dovadă chiar 
textul constituției imperiale din 1231 în care un consensus 
al «celor mai mari şi mai buni » este necesar oricărei inițiative 
în domeniul legislativ a «domnului țării». De sigur se sta- 


1) H, Pirenne, Hist. de Belgique LI?, p. 146. 
2) V. Otto Brunner, Land und Herrschaft, p. 486. 
3) Ibid., p. 488 şi urm. 


www.dacoromanica.ro 


38 GHEORGHE I. BRĂTIANU 202 


bileşte de atunci noțiunea de contract, de altfel inerentă 
relaţiilor feudale, « dar este cu totul greşit, de-a vedea numai 
această natură a contractului şi de-a așeza pe Domnitorul 
ţării şi Stările țării, unul alături de celelalte, ca două subiecte 
de drept fără nicio legătură între ele » 1). 

Această poziţie inițială a fost însă modificată în decursul 
vremii, de desvoltarea î însăşi a împrejurărilor. S'a ajuns repede 
şi aci la concluzia la care ajunseseră mai devreme monar- 
hiile feudale ale Europei Apusene, că resursele proprii ale 
« domeniului » erau cu totul insuficiente pentru a face față 
nevoilor mereu sporite, ale administraţiei unui teritoriu mai 
întins, şi mai ales cerințelor atât de dese, la acea vreme, 
ale războiului. Contribuţii extraordinare erau și aci de neîn- 
lăturat, dar ele nu se puteau obține decât prin consimțimântul 
Stărilor care urmau să le plătească. Este adevărat că în ţările 
germane mai stăruia o veche dare obştească, denumită cerere 
(Bede) care putea fi considerată drept o obligațiune de 
impozit permanent, dar nici aceasta nu putea fi hotărîtă fără 
consimțimântul Stărilor, care îi fixau cifra, şi nu ajungea 
pentru nevoile nouă ale statului și ale armatei. De aci deci, 
ca şi în Apus, nevoia convocării, mai mult sau mai puţin 
periodice a unor Adunări de Stări, care să consimtă la ajutorul 
cerut, fie în bani, fie în oameni. Dar era firească şi din partea 
acestora din urmă o folosire a acestor momente, în care cu- 
vântul lor atârna mai greu în cumpănă, pentru a-şi întări 
rosturile în conducerea țării și uneori chiar a-şi face simțită 
mai limpede şi mai lămurit voința. De aci decurge nu numai 
confirmarea privilegiilor existente, în temeiul cărora se disting 
categoriile sociale ale lumii medievale, dar şi afirmarea mai 
precisă de drepturi nouă, ale căror consecințe puteau fi 
considerabile. In 1393, Stările Bavariei obţin astfel recunoaș- 
terea obligațiunii, din partea domnitorului, de-a nu între- 
prinde « nicio acțiune de războiu mai însemnată » (namhafter 
Krieg) fără consultarea şi avizul lor 2), Aiurea se formează 
«dreptul de împotrivire », rezultând şi el din jocul normal 
al relațiilor dintre suzeran şi vasal. EI putea fi individual, 


1) O. Brunner, op. cit., p. 490. 
2) Ibid., p. 491. 

mergând până la dreptul de război privat (Fehde), care putea 
fi legitim chiar împotriva suveranului țării, atunci când acesta 
călcase dreptul. Cazuri de această natură se mai repetă în 
veacul al XV-lea şi chiar al XVI-lea, şi constituie una din 
particularitățile cele mai grele de înţeles, pentru spirite cu 
o cultură juridică modernă, ale vieții politice și sociale a 
Evului Mediu 1). Dar dreptul de împotrivire putea fi colectiv, 
aşa cum îl cunoșteau regatele spaniole. Una din cele mai 
vechi formulări în ţările imperiului este acea: din privilegiul 
dela Cortenberg (1312) din Brabant, întărit la 1356 de joyeuse 
entrée sau blijde incomst ?). In mod firesc, sub imperiul acestor 
împrejurări nouă, în care Stările sunt în măsură să câștige, 
ca şi aiurea, la orice schimbare de domnie, dar mai ales în 
cazurile în care dinastia. se schimbă, sau intervine perioada 
turbure a unei minorități sau regențe, — ele se ridică tot 
mai mult în fața puterii domneşti ca un corp aparte, cu o 
structură şi o organizare deosebită. Se intră astfel în faza a 
doua, în care accentul nu mai cade pe «acțiunea comună», ci 
pe « tratative » dela putere la putere ( Miteinanderverhanden ) 3); 
între Domnitor și Stări. 

Această situație se precizează după ţări, la epoci diferite. 
In general secolul al XIII-lea rămâne mai de grabă sub 
semnul unei creşteri a puterii domnești, care se consolidează 
şi câștigă chiar, în unele regiuni, poziții pe care nule va mai 
părăsi: este în special cazul țărilor austriace, unde stăpânirea 
nouă a casei de Habsburg află terenul pregătit, de regimul 
autoritar al predecesorilor ei, dinastia de Babenberg și regele 
Otokar al II-lea al Bohemiei). In veacul al XIV-lea însă, 
şi pe alocuri în cel următor, tendința este spre o întărire a 
influenței Stărilor, rezultând tocmai din nevoile sporite ale 
vieții de Stat, şi din prilejul ce li se oferă de a-și condiționa 
în atâtea împrejurări «sfatul şi ajutorul». Ele devin astfel 
asociate la actele principale ale domniei, mai ales când e 


1) O. Brunner, op. cit., p. 22 şi urm, 

2) G. v. Belo w, op. cit., p. 250, n. 1; H. Pirenne, Hist. de Belgique, II:, 
P. 1557159. 

3) O. Brunner, tbid., p. 489 şi urm. 

€) H.Wopfner Landeshoheit u. landesherrliche Verwaltung, în Mitt. d. Inst. 
f. österr. Geschichtsforschung, XXXII, 1, p. 575. 

vorba de stabilirea unei succesiuni sau unei alianțe prin 
„căsătorie. Reprezentanţii Stărilor austriace îşi atârnă astfel 
peceţile de contractul de căsătorie a lui Frideric cel Frumos 
cu Elisabeta de Aragon (1313), sau de documentele: privind 
ordinea de moștenire a casei domnitoare din 13641). Obi- 
ceiul a pătruns până şi în țările româneşti: în unele docu- 
mente moldoveneşti din veacul al XV-lea, omagiul domni- 
torului către regele Poloniei va fi de asemenea întărit de 
Stări 2) (eraqaa). 

Mai 'lămurită însă, ca şi în Apus, este influența Stărilor 
în. domeniul financiar. Nu numai stabilirea ajutorului sau 
cererii, sub formă de dare, e hotărîtă de reprezentanţii lor, 
dar încasarea şi chiar repartizarea sumelor rezultate din strân- 
gerea birului, mai ales când e vorba de plata unor datorii 
domneşti. Se ridică astfel în fața venitului domnesc şi a 
administrației sale, o altă administrație fiscală, gospodărită 
de delegaţi ai Stărilor, care în unele țări germane a dăinuit 
până într'o. epocă foarte recentă: în Prusia « creditul Stărilor » 
(stândisches Kreditwerk ) s'a menţinut până la 1820, iar în 
Mecklenburg administrația lor deosebită a stăruit până în 
pragul veacului nostru, în vremea Germaniei bismarckiene 3). 
O altă înrâurire considerabilă o au împrumuturile pe care 
domnitorul, în nevoile sale financiare, e adesea adus să le 
ceară în condiții mai totdeauna grele, fie unor bancheri 
creştini sau evrei, — cum e cazul în Germania de Miazăzi, 
încă din veacul al XIV-lea, — fie direct Stărilor, cum se 
întâmplă în Marca de Brandenburg, ceea ce sporeşte de sigur 
acolo autoritatea şi exigenţele orașelor şi ale cavalerilor 4). 
Și aci se poate găsi o paralelă cu unele aspecte ale istoriei 
Principatelor româneşti, ce e drept dintr'o epocă mai târzie, 
dar cu efecte asemănătoare 5). 

„1 O. Brunner, op. cit., p. 491. 

2) V. de pildă actul din 19 Sept. 1436 al lui Ilie Vodă, în Costăchescu, 
Doc. Moldoveneşti, II, nr. 201, p. 699. > 
.3)"G. v. Below, op. cit., pp. 257—258. 

4) H. Wopfner, op. cit., în Mitt. des Inst. f. österr. Geschichtsforsch., XXXII, 
1; P. 572. 


5) Cf. G. I. Brătianu, O carte de judecată a lui Vasile Vodă Lupu, Rev. 
Istorică, V, 1919, p. 1 și urm. ză, 

Adunările sau dietele aveau însă o structură greoaie şi 
complicată. Ele se împărțeau în curti deosebite pentru dele- 
gații fiecărei stări: două, trei sau patru, după organizare şi 
necesități. Ca şi în Spania sau în Franţa, aceste subdiviziuni 
ale Adunării lucrau deosebit, întrunindu-se doar la deschi- 
derea solemnă și la închiderea dietei. Un «director » comun, 
care putea fi şi preşedintele uneia din curii, ținea legătura 
între ele; uneori comitete de delegați «tratau » dela Stare la 
Stare, problemele la ordinea zilei. O delegațiune mai restrânsă. 
înlocuia în unele cazuri dieta; ea putea ajunge, ca în Bran- 
denburg, mai mult în dependința Principelui, sau dimpo- 
trivă, ca în Wurtemberg, să statornicească spiritul de rezi- 
stență la încălcările autorității domneşti 1). 

Dietele se întruneau de altfel după împrejurări — mai des 
sau la lungi intervale de timp, după cum principele avea nevoie 
de concursul lor, sau se putea lipsi de ele. In perioada mai 
târzie, ele au tins spre o mai mare regularitate a sesiunilor, 
dreptul de convocare rămânând însă — cu unele excepţii — 
o inițiativă domnească. Lucrările erau însă mult îngreuiate 
de necesitatea de a revizui şi reînnoi mereu mandatele depu- 
taților, cari trebuiau, la orice chestiune nouă sau neprevăzută, 
să capete alte instrucțiuni dela mandanţii respectivi. Prin- 
cipiul majorității în. deliberări era aplicat doar înlăuntrul 
fiecărei curii, dar nu era valabil pentru dietă în întregimea ei. 
Faptul că două curii din trei erau de o anumită părere, încă. 
nu determina, o hotărîre. Trebuiau întotdeauna tratative, 
pentru a se găsi compromisul, între interesele lor, de cele 
mai multe ori diferite ca şi punctele de vedere. O altă caracte- 
ristică era secretul desbaterilor, care nu putea fi desvăluit. 
S'au păstrat urmele în unele părți, ale unui adevărat angaja- 
ment al membrilor dietei, cari depuneau un îvramentum 
taciturnitatis 2). Este încă o deosebire pe lângă atâtea altele, 
de sistemele şi practicele parlamentarismului modern. 

S'a scris mult despre spiritul strâmt al Stărilor din țările 
germane, rezultat firesc al organizării lor corporative, care 


1) F. Hartung, Deutsche Verfassungsgeschichte, p. 52. 
2) G. v. Belo w, op. cit., p. 241. 


www.dacoromanica.ro 





42 GHEORGHE I. BRĂTIANU 206 


punea accentul pe interesele de clasă. S'a putut constata că 
unele Stări, în deosebi cele nobiliare, se simțeau mai apro- 
piate de categoriile sociale similare ale țărilor vecine, decât 
de celelalte ordine ale țării proprii. Astfel se poate lămuri 
de pildă formularea nu numai asemănătoare, dar chiar iden- 
tică a unor revendicări din dietele Saxoniei și Brandeburgului, 
în anii 1539—1540 1). 

Egoismul corpurilor privilegiate s'a făcut adesea simțit în 
manifestările lor: aristocrația își apără cu îndârjire « libertăţile » 
consacrate, renunțând cu greu în folosul «păcii țării» la 
dreptul războiului privat, care o deosebea de obşte. Este de 
pildă caracteristic protestul Stărilor din Moravia, care reven- 
dică (la 1790!) dreptul de a aplica pedeapsa cu bătaia oamenilor 
aflați în legături de dependenţă, şi dovediți neascultători 2). 
Oraşele urmăreau cu aceeași stăruință menţinerea integrală a 
privilegiilor din vechime, şi întărirea monopolului industrial 
sau comercial ce le fusese hărăzit. Particularismul lor înră- 
dăcinat lupta împotriva măsurilor de unificare fiscală, mone- 
tară sau vamală, pe care încerca să le impună autoritatea de 
Stat. Astfel în epoca modernă a istoriei, Stările se ridică 
adesea ca o piedecă în calea iniţiativelor reformatoare ale 
principilor; un exemplu clasic este de sigur tragedia pe care 
a însemnat-o sfârșitul domniei lui Iosif al II-lea, împăratul 
al cărui « despotism luminat » și centralizator s'a izbit pre- 
tutindeni în statele habsburgice — dar mai ales în Țările de 
Jos şi în Ungaria — de vechile ordine care îşi apărau privi- 
legiile consfinţite de tradiție. De asemenea, ca pretutindeni 
de altfel, Stările ţineau la « indigenat » care rezerva localnicilor, 
oamenilor «de ţară », slujbele şi răspunderile cârmuirii. Cele 
din Brandenburg nu admiteau funcționari saxoni, cele din 
Tirol urau pe slujbașii bohemi?). 

Dar este şi un aspect mai puțin. restrictiv al acestor împre- 
jurări, din care se poate deduce și o contribuţie pozitivă a 


1) F. Hartung, op. cit., p. 53. 

2) Fr. Tezner, Technik ‘und Geist des ständisch-monarchischen Staates, p. 84, 
n. 2: «măcar să li se îngăduie un anumit număr de lovituri»! 

3) O. Hintze, Die Hohenzollern und der Adel, în Hist. Zeitschr., 112, p. 501, 
2,şi H.Heimpe I, în Handbuch der deutschen Geschichte, hg. v. Dr. A.O.Meyer 


p. 365. 

regimului Stărilor, în țările în care se afla în vigoare. Prin 
faptul că se considerau «ţara », în totalitatea ei, ele se găseau 
adesea chemate să intervină în favoarea unității teritoriului 
pe care ființau, împotriva încercărilor de a-l împărți, ca o 
moștenire patrimonială, între membrii diferiți ai aceleiaşi 
dinastii, sau de a înstrăina porțiuni ale lui, ca zestre sau ca 
urmare a unor alte înţelegeri între familiile domnitoare 1). 
Grija aceasta se întindea câteodată și asupra « domeniului », 
proprietatea domnească dinlăuntrul ţării, la a cărei vânzare 
sau dăruire Stările de asemenea ştiau să se opună. 

Nu se poate trece cu vederea nici faptul că prin apărarea 
intereselor și privilegiilor lor, Stările constituiau totuşi o 
frână împotriva abuzurilor săvârşite de funcționarii provin- 
ciali, şi că plângerile înfățișate în dietă erau o amenințare 
împotriva acestora, de care nu puteau să nu ție seamă; e o 
calitate, ce o are de altfel orice regim reprezentativ, în care 
se pot formula, într'un fel sau altul, întrebări sau interpelări 
la adresa autorităţilor. 

Toate aceste împrejurări trebuesc avute în vedere şi amin- 
tirea lor să atârne în cumpăna unei judecăţi obiective, spre 
a ne putea înfățișa regimul Stărilor şi al dietelor în țările 
Imperiului, cu toate aspectele şi particularitățile sale. 


IH. REGIMUL STĂRILOR IN PRUSIA ȘI IN BOHEMIA 


Evoluţia regimului de Stări în țările germane şi boheme, 
care au rămas în epoca modernă în marginile Imperiului, 
după secesiunea Elveţiei şi a Țărilor de Jos, nu se poate des- 
prinde însă mai bine decât din cercetarea cazurilor concrete, 
ce ni le înfăţişează. Din mulțimea aproape nenumărată de 
Stări și diete ce au ființat aci dela sfârşitul Evului Mediu, vom 
desprinde două exemple, nu numai pentrucă ne-a fost mai 
uşor în împrejurările prezente, de-a aduna informații asupra 
lor decât în privința altora, dar mai ales fiindcă reprezintă 
două elemente importante în studiul «statului corporativ » — 


1) G. v. Below, op. cit., pp. 264—265. 

dacă vom traduce astfel cu: d-l Lou sse cuvântul german 
Stândestaat 1) (în înţeles literal: « Stat de Stări»): e vorba: 
de statul compozit al Brandenburgului și al Prusiei, şi de 
complexul statelor boheme şi morave. 

Statul prin. care a început ascensiunea politică a casei de: 
Hohenzollern în veacul al XV-lea, s'a alcătuit din regiuni 
deosebite, împrăştiate dela un capăt la celălalt al țărilor ger- 
mane. Dintre ele, în istoria regimului de Stări, Prusia înfă- 
ţişează un caz cu totul deosebit. Țara cucerită asupra Slavilor 
păgâni de Ordinul Teutonic, în decursul veacului al XIII-lea, 
a fost deschisă de el colonizării cu elemente din toate cate- 
goriile sociale, imigrate din celelalte țări germane, dar a păs- 
trat multă vreme o fizionomie proprie prin sistemul ei de 
cârmuire. Ordinul era de drept și în fapt stăpânul țării, pe 
care o administra prin « comturii » mănăstirilor sale, prin ofi- 
ciile sale bine organizate de monopoluri şi de negoț. In această. 
organizare — caz aproape unic în Evul Mediu apusean — nu 
era loc pentru privilegii de Stare; cum s'a spus foarte po- 
trivit «statul feudal al Evului Mediu este un stat al dreptu- 
„rilor; statul Ordinului era un stat al datoriilor » 2). Anumite 
trăsături caracteristice ale mentalității prusiene de mai târziu 
îşi au poate aci o îndepărtată obârşie, în orice caz o anti- 
cipare. Oraşele erau afiliate Hansei, dar în dependența Ordi- 
nului care le măsura creditul și le îndruma negoţul, consti- 
tuind la Marienburg și Königsberg oficii speciale pentru acel 
al grâului şi al chihlimbarului. Iar coloniștii, care se gospo- 
dăreau după obiceiul din Kulm sau Magdeburg, trebuiau să. 
respecte monopolul morăritului sau al pescuitului, reţinut de 
Ordin, şi să răspundă chemării mareșalului său în caz de 
războiu, proprietarii mai mari pe un dextrarius coperius, cal 
acoperit cu 'platoşe, ca și călărețul său, iar cei mai mărunți 
cu arme mai uşoare. Ordinul de altfel era şi propriul său 
bancher şi negustor, exportând în concurență cu orașele pro- 
dusele întinselor sale domenii, până în Anglia, Scoţia, Franța 


1) E. Lousse, Les caractères essentiels de PEtat corporatif médiéval, în Bullet. 
of the Internat. Committe of hist. Sciences IX nr. 37 p. 453 

2) H. Heimpel în Handbuch der deutschen Geschichte. ibid, p. 381. Urmăm 
aci această expunere. 

„sau chiar Portugalia. Sub Marii Maeştri din secolul al XIV-lea: 

Siegfried von Feuchtwangen, Dietrich von Altenburg şi cu 
deosebire sub Winrich von Kniprode, această stranie comu- 
nitate de călugări ostași a atins în țările baltice pe care le 
cucerise, apogeul stăpânirii sale. 

Dezastrul dela Tannenberg în 1410, în care Ordinul Teu- 
tonic a fost răpus de puterile aliate ale Poloniei și Lituaniei. 
anite de lagheloni, a adus însă, odată cu decăderea stăpânirii 
sale, și înființarea regimului de Stări. Datorii grele trebuiau 
plătite învingătorului, iar pentru a putea percepe birurile ne- 
cesare, o dietă în care figurau cele trei ordine — bisericesc, 
al cavalerilor şi al oraşelor — a luat ființă. A urmat atunci, 
de-a-lungul veacului al XV-lea, lupta Ordinului împotriva 
Stărilor, pe care mai de mult regimul său sever şi exclusivist 
le ridicase împotriva sa; încă dela 1397 cavalerii laici se uni- 
seră într'o «ligă a şopârlei » (Eidechsenbund ) iar oraşele, în 
frunte cu Danzig, refuzau plata impozitelor extraordinare. La 
rândul său, Ordinul împiedeca ținerea dietei şi constituirea 

„unei curți de judecată a Stărilor. 

53 de nobili şi 19 oraşe au constituit atunci, la 13 Martie 
1440, la Marienwerder, «Liga prusiană », care şi-a ales la 
1453 consiliul ei, hotârînd şi încasând propriile ei biruri. Prin 
aceasta, « dualismul » din alte state germane a luat ființă și 
în Prusia, neputându-se însă menținea în raporturi de durată 
cu Ordinul, a cărui concepţie de cârmuire nu putea primi 
situația ce i se crease. Războiul început la 1454 a dat Ordinului 
ultima lovitură. La 21 Februarie din acel an, căpetenia ligii, 
Hans von Baysen, oferea regelui Poloniei, Casimir al 
II-lea, inimicul Ordinului, suzeranitatea asupra Prusiei. Pro- 
punerea a fost primită, teritoriul împărțit în patru voivodate, 
după sistemul polon, întărindu-se privilegiile Stărilor şi cu 
deosebire ale nobilimii. ILa 1466 noua aşezare era desăvârşită 
prin deschiderea «coridorului» de-a-curmezișul teritoriilor ce 
aparținuseră odinioară Ordinului; secularizarea din 1523, care 
a făcut din Prusia un ducat vasal al Poloniei, nu mai era 
decât consacrarea formală a biruinței Stărilor, care au rămas 
până într'o epocă târzie sub influența directă și nemijlocită 
a împrejurărilor din regatul suzeran şi vecin. 

In Brandenburg, evenimentele au luat un curs deosebit, 
dând acestei țări o structură politică şi socială echilibrată. 
In veacul al XIII-lea, Ascanienii, care alcătuiau casa domni- 
toare a Mărcii, ajunseseră să aşeze pe temelii solide statul 
lor teritorial. Orașele şi puterile feudale fuseseră nevoite să 
le recunoască, într'o largă măsură, drepturile suverane. Dar 
odată cu stingerea acestei dinastii și trecerea Mărcii în stă- 
pânirea unor principi străini, ai caselor de Bavaria sau de 
Luxemburg, reacţiunea Stărilor se face simțită. Oraşele își 
revendică autonomia deplină, comercială şi monetară, intrând 
în legături directe cu Hansa, iar feudalii, sub formă de imu- 
nități sau privilegii, lipsesc autoritatea domnească de cea mai 

_mare parte a înțelesului şi a conținutului ei. Incă dela 1281 
se impusese o mărginire a dării (Bede) consimţită ca o con- 
tribuţie extraordinară numai în unele cazuri 1). Drepturile de 
judecată erau reduse în fiecare zi mai mult: la 1375, o în- 
semnare făcută pentru împăratul Carol al IV-lea stabilea că 
Markgraful nu mai păstra dreptul său, decât în 31 comuni- 
tăți, din 460 ale Mărcii de mijloc 2). In. aceeaşi proporție se 
reduseseră drepturile de patronat, şi alte servicia. La 1369, 
o parte însemnată a oraşelor câştigau pentru ele şi privilegii 
monetare, turburând unitatea de măsură şi de monetă ce 
ființase până atunci. Veniturile principelui scăzuseră în pro- 
porţie catastrofală 3); cât priveşte obligațiunile militare, fun- 
dațiunile bisericeşti obținuseră tot mai multe scutiri, iar ca- 
'valerii dobândiseră o deplină libertate în. a-și oferi serviciile 
altor seniori, mergând până la a lua parte la acțiuni de războiu 
impotriva stăpânitorului legiuit al Mărcii. Asttel la 1355, 
Markgraful Ludovic ( «Romanul »), Markgraful Ioan de Mo- 
ravia şi împăratul Carol, ca rege al Bohemiei, încheiau un 
tratat de reasigurare, obligându-se că niciunul nu va lua în 
serviciul său sau va primi sub suzeranitatea sa, oameni sau 





1) F, Israel, Brandenburgisch-breuszische Geschichte, I, pp. 23—24. 
2) H. Spangen berg, Landesherrliche Verwaltung, Feudalismus und Ständetum 
in den deutschen Territorien des 13. bis 15. Jahrhunderts în Hist. Zeitschr., 103, 1909, 


. 509. 
3) Cf. Id., op. cit., p. 510: dela cca. 50.000 mărci de argint în sec. XIII, la 


6.500 în 1375; pentru echivalenţa unui «schock» de groși cu marca, v. Huber, 
Geschichte Österreichs, II, p. 254 în n. 

cetăți ale celorlalți. In clipa în care regele Sigismund a în- 
vestit la 1411 pe Frideric de Hohenzollern cu Marca Bran- 
denburgului, conferindu-i câțiva ani mai târziu și Electoratul, 
anarhia era la culme și autoritatea principelui redusă la ul- 
tima ei expresiune. 

A urmat atunci lupta îndârjită a nouei case domnitoare 
împotriva Stărilor, pentru a-și recâștiga pozițiile pierdute. 
Incă dela. 1414, « pacea tării» oprea războaiele private ale 
nobilimii, iar în anii următori cavalerii erau readuși la stricta 
împlinire a -obligațiunilor lor. Nu fără lupte însă; în special 
familia Quitzow a opus o împotrivire îndârjită, care în cele 
din urmă a fost răpusă. Urmașul întemeietorului dinastiei, 
Frideric al II-lea «Dinte de fer», a aplicat același procedeu 
oraşelor, silindu-le să renunțe la legăturile lor cu Hansa și 
sdrobind la 1442 rezistența cea mai înverşunată, acea a ora- 
şelor unite Berlin şi Koln de pe Spree. Și privilegiile epis- 
copatului au fost restrânse, cu ajutorul Sf. Scaun, care se 
opunea mișcării reformatoare a Conciliilor, şi căuta sprijin în 
principii teritoriali. De abia însă sub Joachim I, la începutul 
veacului al XVI-lea, s'a ajuns și aci la rezultate mai com- 
plete. Totuşi împotrivirea din partea nobilimii nu încetase, 
şi s'a păstrat amintirea unor versuri de amenințare, scrise 
«Chiar pe ușa Markgrafului: | 

Jochimke, Jochimke hâde dy ; 

Fange wy dy so hange wy dy 1). 
(Joachime, Joachime, păzeşte-te; dacă te prindem te spân- 
'zurăm). Cavalerii în deosebi nu se împăcau cu regulele de 
pace, introduse dela 1495 în întregul cuprins al Imperiului 
şi aplicate cu severitate în Brandenburg. 

Trebuia să se ajungă, în urma turburărilor aduse de Re- 
formă, la un echilibru mai statornic în relaţiile dintre Stări 
şi Markgraf. La 1540, Joachim al II-lea ca și vecinul său, 
de asemenea reformat, din Saxonia, se obliga ca în toate 
chestiunile «din care putea rezulta pentru țară un folos sau 
pagubă («daran der Lande Gedeih und Verderb gelegen ») să 
consulte pe «sfetnicii obștești ai tării» (gemeine Landrăte ). 


1) O. Hintze, Die Hohenzollern und der Adel, în Hist. Zeitschr., 112, p. 498. 

Aceştia erau de fapt delegați ai Stării Cavalerilor, care se 
ridica astfel lå o însemnătate deosebită şi precumpănitoare 
în vieața statului, Ei apărau cu toate prilejurile privilegiile 
Stărilor, obținând nu numai dreptul de a hotărî dările, dar 
şi acel de a încasa sumele rezultate din ele și de a le mânui, 
“sprijinind totdeodată în dietă plângerile micii nobilimi, pentru 
apărarea dreptului ei de indigenat, împotriva «străinilor » sai 
speță: Saxoni!) numiţi în slujbe de Elector +). 

In primele decenii ale veacului al XVII-lea jocul moște- 
nirilor a întregit stăpânirea Hohenzollernilor din Branden- 
burg, la 1614 cu micile ţinuturi renane, Cleve, Mark şi Ra- 
vensberg, iar la 1618 cu Prusia Orientală, prin stingerea acelei 
ramuri a familiei care domnea acolo dela secularizarea Or- 
dinului "Teutonic, cu un secol în urmă. S'a constituit astfel 
un exemplu tipic de stat complex, tripartit, cu trei teritorii 
deosebite, împrăștiate la sute de kilometri, fiecare cu dreptul, 
privilegiile şi Stările sale. Regimul din Brandenburg se men- 
ținea în marginile atinse în secolul precedent, curia prelaţilor 
unită cu a nobilimii alcătuind « Stările superioare » (Ober- 
-stände ), spre deosebire de oraşe. In Cleve și Mark, Stările 
se bucurau de o reală autonomie, influențată fără îndoială 
de împrejurările din Olanda vecină. Iar în Prusia Orientală 
luase ființă, mai ales în a doua jumătate a veacului al XVI-lea, 
o adevărată republică aristocratică, în care oligathia câtorva 
familii luterane (Tettau, Ostau, Wallenrodt, Kreitzen, Schlie- 
ben, etc.) conducea totul, desemnând pe cei patru « consilieri 
superiori » ai guvernului, ca şi pe « căpitanii de plăşi » ( Amts- 
hauptleute ) care se îndrumau în activitatea lor, după pilda şi 
„asemănarea « staroştilor » din Polonia vecină şi suzerană. 

Războiul de Treizeci de Ani şi-a întins efectele pustiitoare 
mai ales asupra vechii Mărci, regiune de trecere a armatelor 
imperiale şi suedeze. Egoismul Stărilor împiedeca însă orice 
solidaritate. între provincii, persoana Electorului fiind sin- 
gura legătură recunoscută între „« țările » stăpânirii sale. Ma- 
rele Elector, Frideric Wilhelm, a încercat încă dela începutul 
“domniei sale, din ultimii ani ai războiului, să închege mai te- 


1) Ibid., p. 500. 

meinic unitatea statului şi să-i dea mijloacele de a se apăra 
împotriva presiunilor și. năvălirilor dinafară. Instrumentul 
cel mai potrivit i se părea nucleul de armată permanentă ce 
şi-l constituise, care în oricare din provincii asculta numai 
de ordinele sale şi se ţinea înafară de hotărîrile dietelor 
locale. Impotriva acestui miles perpetuus, în care vedeau o 
amenințare a rosturilor lor de conducere, Stările au dus atunci 
o împotrivire înverşunată, care se aseamănă în mod straniu 
cu rezistența opusă de parlamentul liberal al Prusiei, două 
secole mai târziu, reformei militare plănuite de regele Wil- 
helm I, cu sprijinul lui Roon şi al lui Bismarck. Marele 
Elector a întâmpinat pretutindeni piedeci şi greutăți, pe care 
le-a ocolit, după nevoi şi împrejurări, prin înţelegeri, sau le-a 
înlăturat prin adevărate lovituri de stat 1). Cu Stările Mărcii 
de Brandenburg a putut în cele din urmă afla calea compro- 
misului: recesul dietei din 26 Iulie 1653 nu aproba subsi- 
diile pentru armată decât pe șase ani, și obliga pe Elector la 
confirmarea angajamentului său de-a consulta pe consilierii 
Stărilor (adică ai nobilimii), în toate chestiunile importante. 

Și în ținuturile renane, Cleve şi comitatul Mark, el a fost 
adus să încerce întâi.calea concesiunilor. La închiderea dietei 
din 9 Octomvrie 1649, el trebuia să confirme dreptul de 
indigenat și obligațiunea funcționarilor de a respecta privi- 
legiile Stărilor. Dar acestea, îndemnate de exemplul Stărilor 
olandeze, nu s'au mulțumit cu atâta și au trecut de-a-dreptul 
la o acțiune politică, potrivnică acelei a Electorului,. mergând 
până a-şi aduce revendicările în fața Reichstagului imperial 
din 1653—54. Această adunare nu era însă favorabilă Stărilor 
provinciale, căutând să-şi atragă mai mult bunăvoința prin- 
cipilor, fapt. de care Marele Elector s'a folosit în vremea 
războiului nordic, ce izbucnise atunci; el a intervenit cu forța 
în Cleve şi Mark, arestând pe capul opoziţiei, Von Wilich, 
şi recrutând peste voia dietelor locale. Printr'o hotărîre a sa, 
el anula acea a dietei din 1649, păstrând doar indigenatul şi 
anulând, printr'un reces al său, orice amestec al Stărilor în 
stabilirea dărilor şi numirea guvernatorului. La 3 Noemvrie 


1) V, pentru toată această chestiune F. H a'r tu n g, Deutsche Verfassungsgeschichte, 
p. 57 şi urm. 


4 A. R. — Memoriile Secţiunii Istorice. Seria III. Tom. XXIX. Mem. 6. 

1660, Stările din Cleve şi Mark erau nevoite să ratifice ho- 
tărîrea domnească. Electorul însă, om de experiență şi prac- 
tică politică, nu voia să împingă lucrurile prea departe, şi 
le restitui la 19 Martie 1661, dreptul de a vota impozitul 
şi de a se aduna în dietă, după aviz prealabil. 

In Prusia Orientală, lupta a fost cea mai grea, situația în 
care se găseau Stările provinciei, în echilibru între Electorat 
şi Polonia suzerană, fiindu-le deosebit de favorabilă pentru 
păstrarea privilegiilor îndătinate; în aceste împrejurări, nobi- 
limea se făcuse stăpână a întregii administrații, chiar şi a 
acelei a domeniului, iar câteva oraşe se bucurau. încă de 
autonomii medievale. 

Pacea dela Oliva dela -1660 a pus capăt suzeranității po- 
lone, nu însă privilegiilor “Stărilor, care nu recunoșteau un 
« absolutum dominium » al Electorului decât în politica externă. 
Și aci Frideric Wilhelm a trebuit să procedeze cu forța. Dieta 
care se prelungise, din 1661 până la 1663, nedându-i satis- 
facțiile dorite, el apăru cu armata sa la Königsberg în 1662, 
arestă şi aci pe capul opozanților, Hieronymus Roth, și în- 
cercă să «octroaieze » o Constituție autoritară. Dar împotri- 
virea nobilimii îl sili în cele din urmă la compromisul decla- 
rației din 23 Martie 1663, prin care îi recunoaște dreptul 
periodic de a ținea dieta. In schimb, Stările prusiene se măr- 
gineau la apărarea privilegiilor lor şi consimţțeau la impozitul 
pentru armată. 

In formă deci, privilegiile Stărilor şi drepturile lor po- 
litice au fost pretutindeni menținute, fără a le mai îngădui 
însă să depășească marginile intereselor locale. In fapt însă, 
politica autoritară şi centralizatoare a Marelui Elector s'a 
făcut tot mai mult simțită, aşezând astfel temeliile puterii 
prusiene de mai târziu. Numai ținutul mai depărtat din Cleve 
şi Mark a continuat să se bucure de privilegiile de Stare şi 
de convocarea regulată a dietelor; în Brandenburg acestea n’au 
mai fost întrunite dela 1653, iar în Prusia dela 1671. Impo- 
zitul devenise permanent, prin instituirea « contribuţiei » şi 
accizei, nobilimea rămânând însă scutită, afară de acea din 
Prusia orientală, care nu căpătase niciodată scutirea totală 
de dări. 

Din acest punct de vedere, această perioadă a istoriei sta- 
tului, cârmuit de Hohenzollerni, este un exemplu deosebit 
de interesant al rostului politic al Stărilor în tările germane, 
şi al luptei lor pentru întâietate cu puterea domnească.. Și 
epoca următoare e de altfel caracteristică: ea înseamnă o fază 
nouă, în care regii Prusiei, care au luat locul Electorilor, duc 
o politică de încadrare a nobilimii în ordinea nouă a statului, 
lipsind-o .de privilegii politice, dar înzestrând-o în schimb 
cu avantagii de ordin material şi social. Creșterea marii pro- 
prietăți şi sporul de obligaţiuni ale țărănimii de pe moşii 
'către proprietate, rezultat al procesului de transformare eco- 
nomică ce se desfăşoară atunci în întreaga Europă de miază- 
noapte și răsărit 1), se desvoltă paralel cu restrângerea tot 
mai accentuată a rolului politic al Stărilor şi în principal al 
nobilimii, în vieața statului. De sigur nici acest proces istoric 
nu s'a desfăşurat fără întârzieri şi împotriviri, care au deter- 
minat cândva pe Regele sergent, Frideric Wilhelm I, să ros- 
tească la adresa Junkerilor din Prusia, care se opuneau plății 
unui nou impozit funciar, faimoasa amenințare: « Ich ruiniere 
die Junkers ihre Autorität und stabiliere die Souverainite wie 
einen Rocher von Bronce ». 

Sunt de sigur interesante observaţiile pe care Regele le făcea 
la 1722 în testamentul politic, destinat urmaşului său. In 
termeni drastici, amestecați cu franțuzisme care învie întreaga 
atmosferă a « colegiului de tutun » în care îşi discuta hotărîrile, 
Suveranul se rostește asupra Stării nobile, singura de altfel cu 
care mai are de împărțit ceva din diferitele sale posesiuni °). 
Cea din Cleve şi Mark nu are drept la nicio indulgență: 
vasalii îi apar «tâmpiţi ca boii dar răutăcioși ca dracul» 
(Dumme Ochsen aber malizids wie der Deujfel). « Națiunea 
e pë deasupra intrigantă şi falsă, şi se îmbată ca porcii » 
(saufen wie die Beester ). Cea din Prusia Orientală e încă sus- 
pectă de a păstra în inimă «vechile privilegii polono-prusiene ». 
Nobilii din ţinuturile vestfalice sunt «proști şi încăpăținaţi » 
(dumm und opintatre) şi prea «commode » pentru a servi cu 


îi V. în această privință G. I. Brătian A Servage de la glèbe et regime fiscal, 
în Annales d'Histoire Economique et Sociale, V,.1933, p. 445 şi urm. 
2) Cf. O. Hintze, Die Hohenzollern u. der Adel, ibid. 

folos. Cei din Pomerania și din Marca Nouă se bucură însă 
de toată simpatia regală, fiind «credincioși ca aurul», doar 
că se apucă uneori «gu raisonniren», ceea ce poate însă fi 
trecut: cu vederea, prin câteva vorbe bune. In general, cu 
puține «accueil und Miene» ale Suveranului, se pot câștiga 
uşor bunăvoințele. Dar nobilii din Marca Veche sunt oameni 
răi şi neascultători ; printre ei, mânia regelui se revarsă cu 
deosebire asupra neamurilor Schulenburg, Alvensleben și . . . 
Bismarck! De sigur nu putea prevedea ce sprijin era să aducă 
dinastiei, peste un secol, tocmai coborîtorul acestei din urmă. 
familii. « Succesorul » căruia i se adresau aceste sfaturi şi 
îndrumări era al doilea Frideric, cel Mare. Sub el, tendința 
urmărită de tatăl său s'a accentuat: nobilimea, singura Stare 
rămasă ca o putere efectivă, a fost definitiv integrată în aparatul 
de Stat prusian şi cu deosebire în armată, constituind corpul 
ofițeresc şi îmbrăcând « haina albastră » a Regelui. Din vechiul 
regim al Stărilor nu mai rămân decât unele instituții perimate, 
lipsite de conținutul şi semnificația lor politică de odinioară. 
Monarhia prusiană se desvoltă sub semnul despotismului 
luminat, impus de puternica personalitate a regelui, care 
aşează ideea și rațiunea de Stat deasupra tuturor tradițiilor 
şi privilegiilor 1). Odată cu acestea tind să dispară și parti- 
cularismele: funcționarii sunt numiți de preferință înafară 
de regiunea din care sunt originari. Structura socială şi eco- 
nomică a țării se modifică în aceeași măsură: elemente străine, 
imigrate — în special refugiații francezi, după revocarea edic- 
tului dela Nantes de către Ludovic al XIV-lea — aduc în 
statele protestante ale regelui Prusiei întregul aport al muncii 
şi spiritului lor de întreprindere. Toată grija regelui și a admi- 
nistrației se concentrează asupra desvoltării industriale şi 
creării de manufacturi: industria textilă ia un mare avânt 
în Brandenburg şi în noua provincie a Sileziei. Vechiul regim - 
al Stărilor, fără revoluție ca în Franța, se depărtează ca o 
umbră a trecutului în fața nouălor realităţi ale statului auto- 
ritar şi suveran. 
i = 

1) F, Hartung, Die geschichtliche Bedeutung des aufgeklärten Despotismus in 

Preussen. . ., în Bullet. Internat. Committee of Hist. Sciences, IX, 1, 1937, P. 7 Şi urm. 

Este însă de un deosebit interes de a urmări mai departe 
această evoluție, deși capitolul regimului de Stări în regatul 
Prusiei s'ar putea încheia și aci. Noul regim constituia un 
progres, cât timp îl ducea impulsiunea viguroasă ce i-o im- 
primase acțiunea marelui rege care era Frideric al II-lea; 
sub urmașii acestuia, figuri mai șterse, fără concepțiile sale 
de organizare şi ideile sale de reformă, aparatul birocratic 
şi militar înţepeneşte în forme rigide, lipsite de suflul vieții. 
Statul lui Frideric cel Mare s'a prăbuşit treizeci de ani după 
moartea sa, pe câmpul de bătălie dela Iena și Auerstădt, iar 
judecata istoriografiei germane asupra acestor împrejurări 
constitue totodată un învățământ de o deosebită valoare, 
pentru o apreciere obiectivă a desavantajelor ce le înfățișează 
regimul personal față de cel reprezentativ. 

« Aceste înfrângeri, scrie în această privință Fritz Hartung, 
au putut fi atât de distrugătoare, prin. faptul că despotismul 
luminat renunțase principial la o participare vie şi liberă a 
supușilor la vieața statului, că întreprinsese să hotărască totul 
de sus, prescriind fiecăruia cercul de activitate şi menţinându-l 
înlăuntrul său, că stabilise îndeplinirea datoriei către Stat 
după principiul diviziunii muncii, favorizând un rol activ 
doar din partea funcționărimii și a armatei, pe când masele 
largi se mărgineau să plătească dările, principala lor datorie 
cetățenească fiind, chiar în caz de războiu, să păstreze liniș- 
tea. Dar şi funcționărimea și autoritățile militare aşteptau 
orice inițiativă dela conducere și căzură pradă fără împotrivire 
cuceritorului, atunci când această conducere a încetat de a 
mai acţiona, sub efectul paralizant al înfrângerii. Cetățile 
au capitulat, autoritățile civile au lucrat în modul obişnuit 
pentru noua putere centrală, organizată de Napoleon. Se 
poate spune că populația, în timpul războiului, de abia dacă 
a împărtășit destinul statului; până la urmă fusese un războiu 
al vechiului stat, în care burghezul paşnic nici nu trebuia 
să-şi dea seama că soldatul se bătea » 1). 

Este de înțeles în aceste condiţii că reformele, inițiate de 
noii sfetnici ai lui Frideric-Wilhelm al III-lea, Stein şi 


1) Deutsche  Verfassungsgeschichte, p. 143; v. şi paragrafele următoare, PP. 
148—161. 

Hardenberg, să fi însemnat o reacțiune împotriva unui regim 
care dăduse greş. Lozinca lui Hardenberg în special, moşte- 
nită la noi de Kogălniceanu: «instituții democratice într'un 
regim monarhic » însemna o evoluţie spre principiile liberale 
ale timpului. Dacă s'au putut însemna prefaceri adânci, atât 
prin instituirea serviciului militar obștesc și desființarea pri- 
vilegiilor ofițerilor nobili, cât şi prin eliberarea țărănimii de 
obligațiunile feudale, în ce priveşte. sistemul reprezentativ 
nu s'a putut ajunge la rezultate pozitive. Adunarea pregăti- 
toare de «notabili» dela 1811 s'a dovedit încă pătrunsă de 
vechiul spirit al Stărilor, și făgăduiala unei Constituţii n'a 
putut fi realizată. Regimul prusian, după sfârșitul războaielor 
de eliberare, a continuat să fie acel al unor adunări provinciale 
«în spiritul vechilor constituții germane », adică în înţelesul 
corporatist al Stărilor, printre care nobilimea se dovedea 
factorul conservator prin excelență. Regele Frideric Wilhelm 
al IV-lea, suflet romantic, legat de vechile tradiţii, era şi el 
stăpânit de mentalitatea «veche de Stare > ( altstândisch iz 
acestor cercuri politice şi sociale. 

De abia mişcările revoluționare din 1848 şi constituţia 
«octroaiată) dela sfârşitul acelui an, revăzută de Camerele 
alese şi promulgată în forma ei definitivă la 31 Ianuarie 1850, 
a pus capăt şi acestor rămășițe ale vechiului regim; Camera 
Seniorilor a mai păstrat totuşi, până în era bismarckiană și 
wilhelmină, în alcătuirea ei, unele urme ale tradiţiilor şi 
mentalității de « Stare ». Se vede din această lungă evoluţie 
ce factor de primă importanță au constituit Stările și dietel€ 
lor în istoria veche a țărilor prusiene, și cu câte greutăţi s'au 
putut impune împotriva lor, concepția și organizarea statului 


unitar și modern 1). 


* 
e %* 


Celălalt exemplu la care ne-am oprit, cu nu mai puţin 
răsunet, în vieața Imperiului sau în istoria universală, este 
acel al regimului de Stări în ţările boheme și morave. El 
arată deosebit de limpede avantajele şi desavantajele ce 


1) V. din punct de vedere general H. Christern, Deutscher Stândstaat und. 
englischer Parlamentarismus, în Hist. Zeitschr., 162, 1940, p. 96 şi urm. 

puteau decurge, din faptul că Stările şi dietele țării urmau 
să-și apere interesele față de un domnitor străin, care pe lângă 
stăpânirile ce i le confereau titlurile de rege al Bohemiei sau 
de duce al ținuturilor dependente, mai avea și alte teritorii 
de cârmuit, şi de împlinit alte sarcini. 

Cazul nu s'a produs însă dela început. Sub dinastia națio- 
nală a Premyslizilor, a cărei desvoltare își atinge apogeul 
sub domnia lui Otokar al II-lea, în a doua jumătate a veacului 
al XIII-lea, Bohemia nu se deosebeşte, în evoluţia ei socială 
și politică, de celelalte regiuni ale Europei cârmuite de.sistemul 
feudal 1). In mod firesc, clerul catolic și nobilimea şi-au 
câştigat şi în această țară slavă, dar de cultură apuseană, 
locul pe care l-au dobândit pretutindeni unde s'au făcut 
simţite înrâurirea legăturilor feudale şi nevoile de «sfat şi 
ajutor » ale principelui. Nici oraşele nu au lipsit, deși, spre 
deosebire de țările apusene, germane sau italiene, ele repre- 
zintă aci într'o largă măsură, ca şi aiurea de altfel în Răsăritul 
Europei, un element străin, produsul imigrației germane încu- 
rajate şi determinate chiar de regii Premyslizi. Incă din timpul 
marelui Otokar, în. mod sigur dela 1280, reprezentanţii lor 
iau parte la dietă: o cronică bohemă, acea a continuatorului 
lui Cosmas, îi arată luând parte la o consfătuire împreună 
cu episcopul de Praga, nobilii, cavalerii şi baronii, în vremea 
minorității regelui Venceslav (Vaclav) al II-lea 2). 

Odată cu stingerea Premyslizilor, la 1306, ne mai rămânând 
urmași în linie bărbătească, rostul Stărilor şi al dietei a sporit 
deodată simțitor, alegerea între diferiții "candidaţi la tron 
fiind în, cele din urmă în mâinile lor. După diferite vicisitudini, 
care erau să aducă încă de atunci un Habsburg pe scaunul 
Bohemiei, şi încercarea nereușită a lui Henric de Carintia, 
căsătoria lui loan de Luxemburg, fiul regelui Romanilor 
(viitorul împărat. Henric al VII-lea) cu Elisabeta, ultima 
fiică rămasă a lui Venceslav al II-lea, a determinat în favoarea 
sa preferințele nobilimii, și casa de Luxemburg a început să 
domnească în Bohemia; nu fără a fi trebuit să consimtă la o ade- 
vărată « chartă » de privilegii, în favoarea în special a nobililor, 


1) Cf. N. Kareev, ob. cit., p. 293 şi urm. 
2) Apud Huber, Geschichte Österreichs, I, p. 576. 

privilegii printre care obligațiunea de a desemna pe slujbaşii 
principali ai monarhiei printre oamenii « de ţară » ocupa un 
loc însemnat 1). Erau de asemenea scutiți de darea obștească 
(«berna»), care nu putea fi cerută decât în anumite cazuri. 
Această înţelegere dela 1310, cu un caracter aproape consti- 
tuțional, nu a fost însă aplicată dela început, ceea ce a dus la 
lupte îndârjite între Rege, Regină și opoziția marilor feuda- 
tari, a căror căpetenie era Henric de Lipa. De abia dela 1319 
se ajunge la un nou echilibru, în care însă cumpăna înclină 
tot mai mult în avantajul nobilimii boheme și a dietelor, 
în care tot ea reprezenta elementul cel mai însemnat, regele 
Ioan fiind mereu atras peste hotare de isprăvile sale cavale- 
rești, și aventurile războinice care îl mânau spre Tirol sau 
în nordul Italiei. Aceste expediții se dovedeau însă costisi- 
toare, iar mijloacele pentru a le susținea trebuiau în cea mai 
mare parte strânse dela Stările Bohemiei, care găseau în aceste 
împrejurări cel mai bun prilej de a-și spori rosturile în câr- 
muirea țării. Se desprindeau încă de atunci două particula- 
rități: împărțirea nobilimii în două ramuri, ca în cele mai 
multe regiuni în care stăpânea obiceiul feudal german: un 
ordin al Seniorilor şi “altul al Cavalerilor, denumit aci în 
graiul local: Vladici; deosebirea între dietele locale ale dife- 
ritelor ținuturi şi dietele generale ale regatului, convocate 
în deobște la Praga. Mai târziu se vor adăuga dietele distincte 
ale Moraviei și ale Sileziei, după ce aceste țări au fost reunite 
la coroana Bohemiei, fără a mai pomeni şi de micile adunări 
provinciale. 

Acţiunea de expansiune şi casa de a stăpânirii boheme, 
începută de regele Ioan, a fost desăvârşită de fiul său Carol, 
care a adăugat la titlul său regal și demnitatea imperială. 
Dacă însă a putut fi considerat de unii din succesorii săi — 
şi măcar în parte, pe nedrept — ca un «tată vitreg » al Impe- 
riului, nimeni nu i-a contestat numele pe deplin meritat, 
de părinte al Bohemiei. Prin el se poate spune că dinastia 
străină de Luxemburg sa împământenit în această țară, 


1) Cf. K. Krofta, Bohemia in the fourteenth Century, în Cambridge Mediev. 
Hist., VII, p. 156 şi urm, şi A. Huber, Gesch. Österreichs, II, p. 110. 


www.dacoromanica.ro 


221 SFATUL DOMNESC ȘI ADUNAREA STĂRILOR, III i 57 


care îi datoreşte cea mai frumoasă perioadă de înfiorire poli- 
tică, economică şi culturală a istoriei sale în Evul Mediu. 

Incă din 1341, principele Carol, care mai reprezintase pe 
tatăl său ca markgraf al Moraviei, a fost recunoscut de Dieta 
generală a țărilor Coroanei boheme dela Domažlice, ca urmaș 
la tron; el obținuse la intervenţia sa personală în 1344, înăl- 
țarea episcopiei de Praga la arhiepiscopat, ceea ce scutea de 
aci înainte pe regii Bohemiei să recurgă, pentru consacrarea 
lor, la arhiepiscopul de Mainz. Succesiunea, deschisă prin 
moartea regelui loan pe câmpul de bătălie dela Crecy, nu 
a întâmpinat deci nicio dificultate. Totuşi noul rege, care 
după moartea lui Ludovic de Bavaria nu mai avea nici rival 
la Imperiu, a socotit necesar, cu spiritul său organizator şi 
legalist, să statornicească așezările țării în forme precise, așa 
cum era să ò facă de altfel mai târziu şi în Imperiu, prin 
Bula de Aur. O dietă generală întrunită la Praga, în Aprilie 
1348, a confirmat privilegiile anterioare, care hotărau poziția 
Bohemiei în Imperiu şi a determinat în același timp acea a 
feudelor Coroanei Sf. Venceslav, Moravia, Silezia şi Lusacia 
superioară, de acum înainte nedespărțite de Bohemia. Toto- 
dată, cu asentimentul Stărilor, a fost statornicit la 1355 şi 
dreptul la succesiune, atât în linie bărbătească cât şi în acea 
femeiască a casei domnitoare. Cum fratele regelui fusese 
învestit de el cu markgraviatul Moraviei, o înțelegere reci- 
procă de succesiune asigura fiecărei ramuri moștenirea celei- 
lalte, în caz de s'ar fi stins fără urmași. In anul următor, Bula 
de Aur stabilea autonomia deplină a Bohemiei în cuprinsul 
Imperiului, stăpânirea ei neputând fi atribuită nimănui de 
împărat, deoarece depindea de propriul ei drept de moște- 
nire şi de voința Stărilor. 

Acestea erau astfel chemate la rosturi de cea mai mare 
însemnătate în cârmuirea ţării, în înțelegere, sau uneori chiar 
în opoziție cu voința Suveranului. Când Carol al IV-lea a 
voit să dea Bohemiei o codificare scrisă a dreptului, intitulată 
Majestas Carolina, ele s'au opus cu destulă hotărîre, ca să-l 
_constrângă să renunțe la proiectul său 1); și aci ființa însăşi 


1) K, Krofta, op. cit., p. 169. 

a Stărilor, şi cu deosebire a celor nobile, era legată de drep- 
turile lor de judecată și de interpretare a obiceiului local. 
Această situație este astfel exemplul tipic al unității consti- 
tuționale, pe care o aflăm la temeliile regimului Stărilor, 
regele sau principele și Stările alcătuind o adevărată comu- 
nitate, de drept şi de cârmuire, iar Coroana Sf. Venceslav 
tinzând să ocupe, în vieaţa de Stat, locul Coroanei Sf. Ștefan 
în acea a regatului vecin al Ungariei. 

Un. asemenea regim a însemnat fără îndoială un moment 
fericit în desvoltarea țării, căreia întemeierea Universității 
din Praga îi adusese strălucirea unui mare centru de cultură 
internaţională. Dar cu domnia sbuciumată a lui Venceslav. 
al IV-lea, care a urmat la 1378 tatălui său, a început lunecarea 
spre declin, care se va face mai simțită în secolul următor. 
Nu însă în ce privește regimul Stărilor şi al drepturilor lor; 
ele au tins dimpotrivă la un spor neîncetat de însemnătate 
în vieaţa statului, folosind slăbiciunile regelui și încercând 
a-i îngrădi tot mai mult prerogativele. De fapt însă, e vorba 
mai de grabă de o acțiune a marilor seniori, întruniți la 1394 
într'o ligă îndreptată împotriva regelui, pe care numeroasele 
sale conflicte cu biserica şi nobilimea, şi temperamentul său 
violent, îl înstrăinaseră de reprezentanţii puterilor locale. 
Cu deosebire însă, adversarii săi urmăreau înlăturarea din 
posturile de conducere, a oamenilor de rând: «grăjdari și 
bucătari, berari şi cismari», printre 'cari regele aflase pe 
câțiva din sfetnicii săi Di 

Luptele care au urmat, cu SE E lor dramatice, 
regele Venceslav fiind ţinut în prinsoare de vrăjmaşii săi, 
şi cedând rudelor sale, când lui Iodok de Moravia, când lui 
Sigismund, devenit între timp rege al Ungariei, rosturile 
cârmuirii în Bohemia, au avut drept consecință o slăbire 
vădită a prestigiului Coroanei și a drepturilor ei. Paralel cu 
desvoltarea Stărilor în Austria, unde ele ajung arbitri ai 
certurilor între Habsburgi, la începutul veacului al XV-lea 2), 
în Bohemia de asemenea un. consiliu permanent de nobili și 
episcopi se alătură regelui, făcând să depindă orice hotărîre 


1) A. Huber, op. cit., II, p. 375. 
2) Ibid., p. 409 şi urm. 

mai însemnată de asentimentul lor. Incercările lui Venceslav 
de a-şi recâștiga dreptul ş şi inițiativele, şi împotrivirile ce i s'au 
opus, au fost însă în curând întunecate de o mişcare de pro- 
porții mult mai însemnate, care ocupă tără îndoială locul de 
frunte în istoria țărilor boheme și morave în veacul al XV-lea. 
Rivalitatea monarhiei şi a Stărilor intră într'o nouă fază: se 
întăreşte poziția acestora din urmă şi dietele apar ca factori 
determinanţi î în guvernarea țării. E vorba de Reforma husită 
şi de consecințele ei atât de hotărâtoare, nu numai în ordinea 
“religioasă, dar şi în acea politică şi socială. Pornită ca afirmare a 
unei tendințe de reformă a Bisericii, ea a căpătat prin martiriul 
lui loan Hus și răspândirea slujbei religioase în limba vorbită, 
un pronunțat caracter național. Prin decretul său dela Kutna- 
Hora, regele Venceslav dăduse încă dela 1409 precădere în 
Universitatea din Praga «naţiunii» Poheme, atrituindu-i 
majoritatea voturilor față de celelalte trei și provocând astfel 
o primă emigrare a maeștrilor şi studenților germani. După 
arderea lui Hus, mişcarea a luat proporții tot mai însemnate, 
căpătând o coloare pronunțat anti-germană, şi putând fi 
astfel socotită drept una din cele dintâi manifestări precise 
ale sentimentului naţional, odată cu împrejurările cunoscute 
din Franța dela sfârșitul războiului de O sută de ani. In ultimii 
ani ai domniei lui Venceslav, Bohemia și Moravia se împart 
în două tabere pe care le desparte războiul religios; iar pre-- 
cumpănirea Husiţilor şi ridicarea tuturor vecinilor împo- 
potriva lor, la chemarea Bisericii catolice, duce la un adevărat 
războiu al Cehilor — defensiv şi ofensiv — împotriva ţărilor 
înconjurătoare. In aceste împrejurări revoluționare, Adunarea 
Stărilor boheme ia atitudine împotriva regelui Sigismund; 
dietele generale şi provinciale sunt acele care desemnează 
consiliile însărcinate cu răspunderile cârmuirii t); una din 
Stări, cea bisericească, dispare, bunurile ei fiind preluate în 
mare parte de nobili, şi preoții busiți fiind lipsiţi de ierarhia 
prelaților. Cea a oraşelor, cu toată însemnătatea ce o câștigă 
în mişcarea husită Praga şi Tabor, noul centru al radica- 
lilor, decade până la urmă, odată cu plecarea masivă a bur- 


1) K. Krofta, Bohemia în the fifteensth Century în Cambridge Medieval Hist. 
VIII p. 70—71. 

ghezilor de origine germană, astfel că în realitate cele două 
Stări nobile, Seniorii şi Cavalerii, rămân să reprezinte mai 
departe tendința de îngrădire a regalității. Se poate însă 
spune că lupta a fost dusă împotriva Cruciatelor, proclamate 
de Biserică, împotriva regelui Sigismund care luase acum 
şi coroana Bohemiei, odată cu acea, a Romanilor, şi a aliaților 
săi din Imperiu, de către marea majoritate a națiunii cehe, 
strânsă, fără deosebire de clase sau categorii sociale în armatele 
lui Zizka, ale lui Procop Holy și ale locotenenţilor lor. Dar 
când luptele se încheie în sfârşit prin faimoasele « Compac- 
tate » dela Iihlava (Iglau) din 1436, prin care împăratul Si- 
gismund a constințit Utraqaiştilor moderați, cari eliminaseră 
între timp pe 'Taboriţii radicali şi extremiști, dreptul de a-şi 
oficia cultul după credința lor, fiind în schimb recunoscut 
de nobili şi cele mai multe orașe ca rege legiuit al Bohemiei, 
mau mai rămas în țara pustiită de războiu, decât cele două 
Stări nobiliare, ca puteri reale. Inţelegerea la care au ajuns 
atunci Seniorii şi Cavalerii, prin locul ce li s'a făcut acestora 
din urmă în organele de cârmuire și chiar în Consiliul de 
Judecată, forul suprem al Dreptății (8 din 20), a ridicat în 
fața regalității un zăgaz puternic. Mai ales după moartea lui 
Sigismund (1437), când îi urmează Habsburgii Albert al 
II-lea şi Ladislau Postumul, regi mai mult cu numele în 
“Bohemia, deoarece erau chemaţi în altă parte de interesele 
şi posesiunile lor din Austria şi din Ungaria, Stările nobiliare 
(în special Seniorii, al căror număr nu depășește acel de cinci- 
zeci de familii cu stăpâniri întinse) 1), sunt adevărații cârmui- 
tori ai regatului, Regele e într'adevăr redus la rolul de « pre- 
şedinte onorar al unei republici oligarhice »2), după chipul 
şi asemănarea dogelui venețian. Din sbuciumul războaielor 
husite şi distrugerile lor, marea feudalitate a ieşit singura 
biruitoare în Bohemia; în țările anexe, Moravia şi Silezia, 
echilibrul dintre Stări s'a păstrat mai bine și a asigurat în 
același timp acestor ținuturi: de margine o desvoltare mai 
liniștită, în cadrul autonomiei lor. 


1) E. Denis, Georges de Podiebrad. Les Jagellons, ed. 2-a, Paris, 1930, p. 131. 
2) Id., Huss et la guerre des Hussites, P. 470. 

Un oarecare echilibru îl restabilește totuși în Bohemia re- 
prezentantul însuși al acestei nobilimi. Ales de dieta din 1452 
guvernator al regatului, în numele regelui Ladislau, Gheorghe 
de Podiebrad a înviat în Bohemia regalitatea națională. După 
moartea lui Ladislau şi curând după alegerea lui Matei Corvin 
ca rege al Ungariei, dieta dela Praga din 2 Martie 1458 a 
făcut din guvernatorul de până atunci un rege al Bohemiei. 
Noul suveran era menit să redea ţării sale, timp de un deceniu, 
ceva din însemnătatea internațională pe care o pierduse; po- 
litica sa, în mod fatal, trebuia însă să înfrunte şi să mărgi- 
nească puterile Seniorilor, din rândurile cărora ieşise 1). Cu. 
toate greutățile ce-l împresurau din toate părțile, şi războaiele” 
ce le purta, domnia acestui rege energic şi conștient de răs- 
punderile sale ar fi putut răsturna procesul de desvoltare în 
favoarea Coroanei; moartea lui prematură din 1471 a adus 
Bohemiei, ca stat independent, cea mai grea dintre lovituri. 

Intradevăr dieta, alegând pe laghelonul Vladislav, fiul re- 
gelui Casimir al Poloniei, revenea la regimul dinastiei străine. 
Pacea dela Olmiitz-din 1479 cu Matei Corvinul însemna de 
altfel desmembrarea stăpânirilor, întrunite cu atâta trudă de 
casa de Luxemburg: Moravia, Silezia și Lusaciile treceau 
sub autoritatea regelui ungur, care mai păstra şi titlul de 
rege al Bohemiei, ce şi-l luase în timpul războiului dus îm- 
potriva lui Gheorghe de Podiebrad. Această despărțire n'a 
durat însă. La 1490, moartea lui Matei Corvinul, şi alegerea 
lui Vladislav şi ca rege al Ungariei, a readus provinciile cedate, 
Coroanei boheme. Dar laghelonul, chemat la Pesta de apă- 
rarea Ungariei împotriva Turcilor, era la Praga doar un rege 
absent. In aceste condiţii dietele, şi Seniorii care le dominau, 
îşi recâștigă întreaga însemnătate. Dualismul administrativ, 
care lăsase una în fața alteia, ca şi în țările germane din 
aceeași vreme, o fiscalitate regală a domeniului și a dreptu- 
rilor rezervate, și alta «a țării » gospodărită de Stări și dietă, 
tinde aproape să se unifice în folosul acesteia din urmă. Cele 
două Stări nobile încearcă acum să realizeze şi exclusivitatea 
dreptului lor de reprezentare în dietă: după teoria cavalerului 


1) Cf. O. Odlozili k, Problems-of the Reign of George of Podebrady, în The 
Slavonic Year-Book, I, 1941, pp. 214—215. 

Rendl de Uchova, oraşele, fiind ctitorii regale, nu au ce căuta 
în dieta care reprezintă țara. Aceste vederi au fost introduse 
în Constituţia dela 1500, dar puterea financiară pe care o 
reprezenta burghezia a constrâns totuși, peste câțiva ani, pe 
nobili să renunțe la eliminarea orașelor şi să admită existența 
unei curii deosebite, orășenești 1). Nu e mai puțin adevărat 
că sub domnia lui Vladislav ca şi sub acea a urmașului său 
Ludovic, sortit unui sfârşit tragic la 1526 în mlaștinile dela 
Mobhaci, abdicarea monarhiei în fața Stărilor e aproape totală. 
In Bohemia, adevăratul stăpân al dietei şi prin aceasta, al 
țării, era puternicul senior Lev de Rozmital; în Moravia, 
cererile de ajutor pentru războiul împotriva 'Turcilor, care 
amenințau Ungaria vecină, şi prin ea, tot centrul Europei, 
primeau din partea Stărilor răspunsuri de natura aceluia, pe 
care l-a publicat de curând d-l MihailP. Dan: «... De 
aceea, cât timp nu știm ce pregătiri fac Ungurii și cum vor 
să ia asupra lor acest lucru, şi ce ajutor se va da Majestății 
Sale din alte țări, nici noi, înafară de primul nostru răspuns, 
nu socotim de trebuință să dăm ajutor Majestății Sale » 2). 
Dubla monarhie iaghelonă a Bohemiei şi Ungariei ajunsese, 
o dublă anarhie, care prevestea, după dezastrul unguresc dela 
Mobhaci, şi alte prăbușiri în fața năvălitorului otoman. 

Din această desagregare aproape deplină a ideii de stat, 
Europa Centrală a fost salvată atunci de către Habsburgi. Nu 
puțin a contribuit la aceasta alegerea lui Ferdinand, fratele 
lui Carol Quintul, ca rege-al Bohemiei. Izvoarele timpului au 
reprodus pe larg amănuntele acestei alegeri și concepțiile opuse 
care se înfruntau. In Moravia și Silezia, candidatul habsburgic, 
ca soț al principesei Ana şi cumnat al fostului rege, era de 
drept moștenitorul tronului. Dieta din Praga, însă, sub inspi- 
rația lui Lev de Rozmital, ţinea la principiul libertăţii de ale- 
gere, spre a putea impune noului rege condiţiile ei. Imputer- 
niciţii lui Ferdinand au manevrat însă cu destulă abilitate în 
culise, pentru.a obținea din partea Comitetului de delegaţi ai 
dietei, în număr de douăzeci şi patru, unanimitatea pentru 


1) E. Denis, Georges de Podiebrad. Les Jagellons, p . 237 şi urm. | 
2): M. P: Das, Cehi, Slovaci și Români în eia XIII —XVI, Univ. dir 
Cluj, în Bibl. Inst, de Ist. Națională, XIII, Sibiu, 1944, PP. 361—362. 

stăpânul lor, iar dieta a primit această propunere. O altă 
delegație de optsprezece — câte şase din fiecare Stare: se- 
niori, cavaleri, oraşe — a plecat pe urmă la Viena să prezinte 
lui Ferdinand rezultatul alegerii şi condițiile puse de dietă, 
printre care acea de a nu folosi în Bohemia decât slujbași 
«ai tării», constituia primul punct. De asemenea se întărea 
dreptul dietei de a alege pe noul rege și de a desemna pe 
principalii demnitari ai regatului 1). Sistemul ce era să se 
statornicească mai târziu în Polonia era să se înstăpânească 
de atunci şi în Bohemia. Din acest punct de vedere, această 
tară e un element de transiție între regimul de stări din 
Europa Centrală şi apuseană, şi cel din țările Răsăritului. 
Noul rege rezerva însă surprize dietei şi nobilimii cehe. El 
se opuse dela început pretenţiei de a nu folosi decât Bohemi 
în administraţie, obiectând că unele interese, comune tuturor 
stăpânirilor sale, nu puteau fi încredințate decât unor «teh- 
nicieni » străini. Dela 1528, aduse sub dependența sa convo- 
carea nu numai a dietei centrăle, dar și a adunărilor provin- 
ciale. (sjezdy) care alcătuiau atâtea centre de agitaţie şi re- 
zistență, şi le îngădui tot mai rar. In 1541, folosind un in-- 
cendiu care distrusese o parte însemnată a arhivelor, el im- 
punea dietei să renunțe la libertatea de a alege pe suveran, 
şi să recunoască dreptul său ereditar de moștenire, prin soția 
sa. In fine, o armată statornică de mercenari, și o Cameră 
regală a fiscului pentru alimentarea ei regulată cu impozite, 
au dat Bohemiei, în decursul acestei domnii lungi şi ferme 
în hotărtîrile ei, structura unei monarhii moderne, asemănă- 
toare acelor supuse celeilalte ramuri a casei domnitoare 2). 

Evoluţia ar fi putut continua fără sguduiri, chiar sub ur- 
maşii bolnăvicioşi ai lui Ferdinand, Rudolf al II-lea și Matei, 
dacă n'ar fi intervenit din nou complicațiile chestiunilor re- 
ligioase. Sub impulsiunea Contra-Reformei şi a lezuiţilor, 
învrăjbirea între Protestanti și Catolici sporește în Bohemia, 
cu atât mai mult, cu cât în această vreme curtea imperială 
îşi stabilise reședința la Praga. Se ştie doar că aci a venit 
Mihai Viteazul la curtea împăratului Rudolf, să ceară drep- 


1) A. Huber, op. cit., III, p. 543 şi urm. 
2) E. Denis, Les premiers Habsbourg. La defenestration de Prague, p. 34 şi urm. 

tate şi ajutor pentru lupta sa în folosul creștinătății. Ni s'a 
păstrat de altfel corespondența domnului român cu Stările 
Bohemiei și Sileziei, care răspundeau cererilor. sale, la 1600, 
prin făgăduieli de sprijin bănesc, ce nu erau să se împli- 
nească 1). Aceasta era de altfel a doua lature a conilictului 
ce se pregătea: în războaiele Habsburgilor, țările boheme şi 
morave alcătuiau o însemnată rezervă financiară, pe care die- 
tele respective nu voiau să o risipească cu uşurinţă. Aceste 
tendinţe contrazicătoare lămuresc într'o mare măsură criza ce 
se apropia, şi era să izbucnească în vestita răscoală dela 1618, 
prin aruncarea din ferestrele Hradcinului, a guvernatorilor 
imperiali, Martinitz şi Slavata. 

Cu înfrângerea răsculaților la Bila Hora în 1620, şi izgo- 
nirea Principelui Palatin Frideric, ales rege al Bohemiei de 
o dietă protestantă, un nou capitol începe în istoria Bohe- 
miei și a Stărilor ei. Intreaga structură a nobilimii a fost 
adânc și radical modificată, prin execuțiile şi confiscările săl- 
batice săvârşite de învingători. Domnia lui Ferdinand al II-lea, 
Impărat şi rege al Bohemiei, a început prin una din cele mai 
grozave persecuții cunoscute de istorie, în urma căreia pro- 
prietarii marilor domenii şi seniorii dietei au fost în mare 
parte de obârşie străină. Charta promulgată în Mai 1627 a 
rămas în vigoare, cu uşoare modificări, până la 1848. Cu 
toate tendințele absolutiste ale Habsburgilor, dietele, în care 
curia clerului catolic şi-a reluat locul, au putut păstra atri- 
buţiunile lor financiare, votarea impozitelor ce erau de re- 
sortul lor şi dreptul de a-şi spune cuvântul în materie le- 
gislativă; oraşele au fost reduse ca reprezentare, la deputaţii 
celor patru, zise «privilegiate >: Praga, Budweis, Plen şi 
Kutna Hora. Centralizarea s'a făcut mai simțită în ordinea. 
judecătorească. Ca corpuri constituite, Stările şi adunările lor, 
întrunite regulat, îşi păstrează unele rosturi în gospodăria 
ţării, autonomia administrativă a Bohemiei menţinându-se încă 
vreme îndelungată 2). Dar nervul rezistenței și al vechii liber- - 
tăți cehe fusese ucis pentru mult timp, și istoria Stărilor, în 
aceste țări, în secolul al XVII-lea și al XVIII-lea păstrează 


1) M. P.. Dan, op. cit., pp. 305—306. 
2) Cf. E. Denis, La "Bohême depuis la Montagne-Blanche, I, p. 107. 

un caracter hotărît de monotonie şi de subordonare, în toate 
problemele importante, la directivele atotputernicei birocraţii 
imperiale. E de asemenea caracteristic că adunările diferitelor 
ținuturi au rămas despărțite, pentru Bohemia, Moravia, Si- 
lezia, sau chiar teritorii mici ca Eger sau Glatz; diete gene- 
rale, după sfârşitul perioadei revoluționare dela 1620, nu s'au 
ținut decât foarte rar, la încoronarea Regelui sau pentru vreo 
împărțire a sarcinilor fiscale între deosebitele țări 1). 

Dar aşa slăbite şi decăzute cum erau, ele puteau încă fi 
privite ca o piedecă la reformele centralizatoare ale despo- 
tismului luminat, cum îl concepea la sfârșitul veacului al 
XVIII-lea, spiritul reformator al lui Iosif al II-lea. Din pro- 
gramul său făceau parte suprimarea Stărilor și a dietelor, uni- 
ficarea administrativă a monarhiei și împărțirea ei în cercuri 
sau delimitări geografice, fără tradiție istorică. Rege ereditar 
în Bohemia, el aflase la Viena venerabila Coroană a Sf. Vin- 
ceslav, adusă acolo de Maria Tereza, cum era să o aducă el 
însuși pe acea a Sf. Ștefan. 'Totdeodată, prin legiuirile sale. 
asupra restrângerii clăcii și ușurării soartei iobagilor, lovea de-a- 
dreptul în interesele economice ale aristocrației, ridicând astfel 
împotriva sa opoziţia claselor conducătoare 2). Ea n'a avut 
timpul să ia în Bohemia şi Moravia formele violente ce le-a 
căpătat în Ungaria sau în "Țările de Jos, dar rezultatul a fost 
asemănător. Urmașul lui Iosif, împăratul Leopold, a resta- 
bilit-la 1790 Stările şi dietele în privilegiile și drepturile Jor, 
în Bohemia și Moravia ca pretutindeni, mărginind reformele 
sociale ale predecesorului său. El nu a lăsat însă dietele să 
depăşească limitele statornicite prin aşezările constituționale 
dela 1627 5), iar deslănțuirea Revoluţiei franceze a speriat 
în deajuns Starea nobilimii din tările Imperiului habsburgic, 
pentru a nu mai ridica vreo opoziție din partea ei. Impăratul 
Francisc, ultimul al vechiului Reich, și cel dintâi al Austriei 
ieşite din războaiele napoleoniene, era un spirit mult mai 


1) A. Huber, Österreich. Reichsgeschichte?, pp. 221—222. 

2) Cf. O. Peter ka, Das Zeitalter des aufgeklărten Absolutismus als rechts- 
geschichtliche Epoche Böhmens, în Bullet. Internat. Committee Hist. Sciences, IX, 
“2, 1937, P. 143, şi urm. 

3) De fapt s'a avut în vedere situația din 1764; cf.- A. Huber, op. cit., p. 287. 


3 A. R. — Memoriile Secţiunii Istorice, Seria III. Tom. XXIX. Mem. 6. 

conservator decât însuși Leopold, iar urmașul său Ferdinand 
nu era mai puțin legat de ideile de autoritate şi de tradiție. 
Stările din Bohemia și Moravia şi-au putut astfel împlini 
rosturile constituționale, în atmosfera schimbată a veacului 
al XIX-lea, până ce sguduirile anului 1848 şi evoluția ulte- 
rioară a monarhiei habsburgice au adus şi aci o înnoire a 
concepțiilor şi metodelor de reprezentare. Dar în dietele pro- 
vinciale, noțiunea de «curii» deosebite, după profesiuni și 
categorii sociale, s'a păstrat şi mai aproape de noi. 

Vieaţa îndelungată a regimului de Stări în aceste regiuni 
este astfel o mărturie izbitoare a puterii de stabilitate şi de 
continuitate pe care acestea o reprezintă, în desvoltarea. aşe- 
zămintelor politice şi sociale ale Europei. Este interesant de 
observat că în criza ce a pus capăt în 1938 întâii republici 
ceho-slovace, și a deschis astfel drumul sângeros al celui de-al 
doilea războiu mondial, reformele plănuite în timpul misiunii 
mediatoare a lordului Runciman, aveau în vedere restabilirea 
unor adunări provinciale, în care curii deosebite (cuvântul în- 
suşi era reactualizat) ar fi reprezentat acum, nu Stări sau 
categorii sociale, ci minoritățile naționale. Totul a rămas fi- 
reşte în stare de proiect, dar nu e mai puțin semnificativ 
de a înregistra până și în secolul nostru, această amintire de- 
părtată a vechii structuri administrative şi politice din țările 


boheme şi morave. 
% 


* * 

Din aceste exemple se poate constata linia generală, pe 
care a urmat-o evoluția regimului în țările germane şi bo- 
heme. Aspectul pe care îl oferă, şi impresiunea ce rezultă 
dintr'o expunere, cât de sumară, a istoriei Stărilor şi dietelor, 
nu sunt de sigur din cele mai favorabile. Judecata aspră, pe 
care în cartea sa cunoscută despre « epocile istoriei germane », 
istoricul loan Haller o formulează asupra mentalități 
mărunte a vremii, în care Imperiul se fărâmițase în zeci -şi 
sute de state şi stătulețe, nu cruță nici Stările, nici pe repre- 
zentanţii lor: « Cât de strâmt şi de meschin nu arată lucru- 
rile, când privim înlăuntrul teritoriilor. Vedem acolo pe domnii 
din Stări — Cler, Cavaleri, oraşe — nu prea prieteni unii cu 

alții, fiecare preocupat înainte de toate de propriile sale pri- 
vilegii, și toți uniți numai asupra chestiunii de a face Domni- 
torului cârmuirea cât mai grea, şi de a se împotrivi la plata 
dărilor. Dacă principele nu-și înfățișează decât obiective mă- 
runte, Stările nau în vedere niciunul. Clerul se gândeşte 
la veniturile sale, Cavalerii la rentele moșiilor, orășenii la 
negoțul lor — un scop comun, care să-i unească și să-i înalțe 
deasupra lor înșiși, nu are nimeni. Ele îşi sunt propria lor 
țintă şi rațiune » 1). 

O asemenea mentalitate era cu atât mai grea de înţeles, 
cu cât apărea mai întârziată față de desfăşurarea evenimentelor. 
Dacă spiritul corporatist şi particularist de Stare era în pasul 
vremii, la sfârşitul Evului Mediu, — în epoca de concentrare 
a autorității, pe care o înseamnă perioada modernă a istoriei, 
el nu putea apare decât ca o rămăşiţă anacronică a unui trecut 
venerabil, dar depășit. Privilegiile și curiile, Stările şi dietele 
apar atunci ca vechi monumente ale istoriei, al căror pito- 
resc nu scuză nepotrivirea cu nevoile nouă ale vieții de stat, 
așa cum o concep imitatorii absolutiști ai Habsburgilor sau 
ai lui Ludovic al XIV-lea, sau mai ales adepții convinși ai 
despotismului luminat din secolul rațiunii. Sa uitat atunci 
înțelesul originar al Stărilor şi rostul lor, ca. expresiune a 
unității, ce o constituiau împreună « Domnitorul » și «țara » 
— Land und Herrschaft. Nu se mai vede în alcătuirea lor 
decât «un corps intermédiaire înzestrat cu privilegii, aşezat 
între Domnul țării şi supușii săi »; astfel le defineşte la 1765 
contele Ludovic de Zinzendor, fun bărbat de stat austriac al 
epocii tereziene 2). Acest mod de a vedea este în spiritul 
scrierii contemporane a lui Montesquieu, care vede în «pu- 
terile intermediare » o lature caracteristică a guvernământului 
monarhic: « Les pouvoirs intermédiaires, subordonnes et dépen- 
dants, censtituent la nature du gouvernement monarchique, c'est 
à dire de celui où un seul gouverne par des lois fondamentales » °). 
Lipsa acestor legi fundamentale şi a puterilor intermediare, 
subordonate şi dependinte care le păzesc, transformă, în 


1) Die Epochen der deutschen Geschichte, Stuttgart, 1942, pp. 116—117. 
2) Apud O. Brunner, op. cit., p. 477. 
3) L'Esprit des Lois, II, cap. IV Cf. H. P i r e n n e, Hist. de Belgique, V, p. 418. 

concepția marelui jurist și filosof francez, monarhia în des- 
potism. Dar poate existența îndelungată a acestor corpuri 
constituite, care nau dispărut, ca în Franța, sub sgudui- 
rile Revoluţiei, lămureşte într'o mare măsură și ritmul deo- 
sebit al evoluţiei istorice germane. 

Mai este însă o lature a acestor împrejurări care trebue 
măcar amintită, spre a nu încheia această expunere cu o ve- 
dere unilaterală și poate nedreaptă. Dacă în special nobilimea 
ținea la vechiul ei drept de împotrivire, chiar cu armele, ca 
să-și apere drepturile, nu se poate totuși contesta că Stările, 
privite în întregimea lor, au împiedecat adesea războaiele, ce 
le porneau cu ușurință principii dornici de câştiguri terito- 
riale sau de glorie militară. Ele au reprezentat astfel un corp 
ponderator, care a contribuit să dea multor state germane, 
în epoca modernă, trăsătura lor caracteristică de țări iubi- 
toare de pace, călăuzite de un ideal de bună gospodărie și 
omenie, lipsite de veleități de cucerire în dauna altora 1). Din 
nefericire, experiențele istoriei recente au arătat că depăşirea 
acestui stadiu, spre năzuința de altfel legitimă, la unitatea na- 
țională germană, a dus la înlăturarea mentalității pașnice şi. 
la revărsarea unui curent militarist și războinic, nu numai 
ca o apărare împotriva ingerințelor dinafară — ceea ce ar fi 
natural — dar cu tendința unei expansiuni imperialiste împo- 
triva popoarelor vecine. Exemplele sunt încă vii în amintirea 
tuturor. 

In măsura deci, în care vechiul particularism al ţărilor 
germane, organizat într'un sistem federativ, poate fi socotit 
ca o garanţie a păcii în Europa, istoria regimului de Stări în 
aceste state e un capitol plin de învățăminte, ce nu s'ar putea 
nesocoti. 


IV. STĂRI PROVINCIALE ȘI GENERALE IN ȚĂRILE DE JOS 
Dacă din exemplele de mai sus, s'a putut desprinde un 
rost mai însemnat al nobilimii în regimul de Stări al țărilor 
din cuprinsul Imperiului, e totuşi o regiune în care locul 


1) Cf. Hartung, Deutsche Verfassungsgeschichte, p. 56. 

de frunte aparține orașelor și reprezentanţilor lor; fără a 
nesocoti faptul că în acele oraşe ce au ajuns puteri de sine 
stătătoare, «libere » în dependința mai mult teoretică a Impă- 
răției, nu se mai poate vorbi de regimul de Stări, care presu- 
pune întotdeauna colaborarea mai multor categorii sociale 
de pe un teritoriu dat, ci doar de o organizare municipală a 
unei republici orăşeneşti. Acesta a fost cazul orașelor con- 
ducătoare ale Hansei, sau al unor centre de mare însemnătate 
economică din sudul Germaniei; ele nu aparțin regimului 
de Stări decât prin reprezintarea lor în dietele imperiale. 
Mai radical se afirmă procesul în. Italia, unde «statul oraș» 
(stato-cittă) se desface cu totul din legătura cu suveranitatea 
teritorială și iese prin aceasta cu desăvârșire din. sfera intere- 
selor de Stare şi a reprezentării lor; vom vedea ce factori 
determină acolo această evoluție deosebită. 

Rămâne însă ca un caz tipic, acel al Țărilor de Jos, care s'au 
oprit la un stadiu intermediar: deşi orașele prin precumpă- 
nirea lor economică, prin avântul negoțului şi al industriilor, 
au ajuns să însemne și pe planul politic factorul cel mai 
de seamă, ele rămân totuși în cadrul Adunărilor de Stări, 
care manifestă în, fața puterii domnești voința și «înțelesul 
țării » prin mijlocirea corpurilor ei constituite şi privilegiate. 
De altfel acest capitol nu aparţine decât într'o măsură destul 
de restrânsă istoriei Imperiului și țărilor aflate în. dependința 
sa. Incă din vremea mai depărtată în care aveau rosturi 
deosebite, cele șaptesprezece provincii care vor alcătui "Ţările 
de Jos, la revărsarea în Marea Nordului a marilor fluvii din 
Nord-Vestul Europei, se aflau tot mai puţin legate de stăpânirea 
şi hotarele Imperiului. In Flandra, suzeranitatea franceză 
i-a ridicat din vreme o concurență puternică; mai târziu 
ducatul Burgundiei, unind aceste țări sub cârmuirea centra- 
lizatoare a unei dinastii ambițioase, le-a dat o orientare ce 
le va izola în cele din urmă, ca un corp separat între Franţa 
şi Germania, națiuni în devenire. Dacă legătura cu imperiul 
se restabilește, după sfârșitul casei de Burgundia, prin moş- 
tenirea habsburgică a domeniilor ei, aceleași vicisitudini 
de succesiune le aduc în veacul al XVI-lea în dependința 
Spaniei: mişcarea de revoltă religioasă a Provinciilor Unite 


wWwWw.dacoromanica.ro 


mo. „7 GHEORGHE I. BRĂTIANU 234 


duce la secesiunea Olandei şi constituirea ei într'un stat 
deosebit, pe când teritoriul Belgiei moderne trece dela regimul 
spaniol la cel austriac. Singur episcopatul de Liége a rămas 
în acest timp țară a Imperiului, până ce acțiunea nivelatoare 
a Revoluţiei franceze şi a expansiunii ei va rupe definitiv 
legăturile tradiționale şi va da Țărilor de Jos, în secolul al 
XIX-lea, o nouă orientare națională. Dar în această fază, 
aşa cum se întâmplă în Apusul Europei şi spre deosebire 
de vechile țări imperiale, regimul de Stări în Țările de jos 
nu va mai fi decât o amintire. 

De fapt, cu toate mărginirile ce i s'a adus, puterea Domni- 
torului a rămas în Țările de Jos o realitate peste care nu s'a 
putut trece. La începutul veacului al XIV-lea, în. mijlocul 
frământărilor sociale care au cuprins oraşele Flandrei și ale 
ținutului Liége, comunele aflate sub stăpânirea radicală a 
breslaşilor au încercat să ajungă la neatârnarea deplină, dar 
n'au izbutit. « După bătălia dela Cassel, scrie istoricul național 
al Belgiei, Henri Pirenne, drepturile suverane ale comitelui 
de Flandra, după bătălia dela Hoesselt 1) drepturile suverane 
ale episcopului de Liége au fost restabilite în deplinătatea lor. 
Și, s'o spunem de îndată, așa trebuia să fie şi în viitor. Liége 
n'a reuşit mai mult decât Bruges sau Gand, să se transforme 
în republică „independentă. Nici: unul nici celelalte nu au 
reușit, cum s'a întâmplat atât de des în Germania, să cuce- 
rească titlul de oraș liber. Cu toate eforturile lor seculare, ele 
n'au putut scutura autoritatea princiară de care căutau să se 
libereze. Ele nu deveniră state în stat; rămaseră cuprinse în 
aceste principate teritoriale, din care voiau să scape; iar dacă 
au fost «membrii » lor cei mai activi şi mai puternici, dacă 
şi-au câștigat locul lor dintâiu și o influență precumpăni- 
toare, dacă autonomia şi libertatea lor de atitudine contras- 
tează cu subordonarea mereu crescândă a oraşelor franceze 
de coroană, ele n'au mers mai departe. Au rămas într'o si- 
tuație intermediară între frete Reichsstădte ale Germaniei şi 
comunele Franței, de aproape supraveghiate de prepoziți 
și bailivi 52). 

1) 23 August şi 25 Septemvrie 1328. 

3) H. Pirenne, Hist. de Belgique, II’, p. 41. 

Acest rol deosebit al oraşelor a determinat însă, mai de vreme 
decât aiurea, statornicirea obiceiului în hrisoave care au 
rămas, până la sfârşitul vechiului regim, temeiul constant 
al vieții constituționale. La Liége, raporturile între episcop, 
de o parte, reprezentând puterea suverană, capitulul său în 
numele clerului, nobilimea şi orașele au fost hotărîte de pacea 
încheiată la Fexhe, la 17 Iunie 1316. Mai târziu, la 1343 
şi 1373 regimul Stărilor şi-a căpătat expresiunea perma- 
nentă în consiliul celor XXII, patru canonici și optsprezece 
laici, dintre cari 14 burghezi 1), 

In Brabant, charta dela Cortenberg din 27 Septemvrie 
1312, institue un consiliu de patřusprezece, expresiune a 
nobilimii şi a oraşelor, ale cărui hotărîri se impun și princi- 
pelui. La schimbarea de dinastie, ce a adus însă ca duce pe 
Venceslav de Luxemburg în 1355, Stările nu s'au mai mul- 
tumit cu prevederile chartei și au obţinut, ca un fel de capi- 
tulare de alegere din partea noului domnitor, faimosul docu- 
“ment denumit Joyeuse Entrée (blijde incomst ), pe care Ven- 
ceslav a depus jurământul la 3 Ianuarie 1356. Stipulaţiile 
sale principale hotărau indivizibilitatea statului, admiterea 
numai a Brabansonilor în toate slujbele, obligațiunea pentru 
duce de a nu încheia alianțe, de a nu porni războiu, de a nu 
bate monetă fără consimțimântul obştei țării (gemeen land) 2). 
"Mai târziu acest termen este înlocuit cu acel de Staeten care 
corespunde în totul francezului Etats şi cuprinde cele trei 
ordine sau Stări clasice: prelaţii, baronii şi cavalerii, ora- 
şele. In realitate însă, aceste din urmă stăpânesc Adunările 
de Stări, şi le îndreaptă după voința lor. 

In Flandra s'a ajuns mai departe, şi egemonia celor trei 
orașe mari, de o însemnătate excepțională în Evul Mediu: 
Gand, Bruges şi Ypres a sfârșit prin a înlătura orice altă 
reprezentare: «în cursul veacului al XIV-lea, vechea expre- 
siune tradițională: . « cele trei oraşe ale Flandrei» (de drie 
steden van Vlaenderen) face loc unei expresiuni nouă care va 
străbate veacurile: «cei trei membri ai Flandrei» (de drie 


1) Op. cit., p. 147 şi urm. 
2) Ibid., p. 159. 

leden van Vlaenderen) 1). Dar exclusivismul acestor oraşe 
care mau văzut niciodată dincolo de monopolurile şi privilegiile 
lor, va asigura puterii domnești posibilitatea de a pune frână 
acestei supremaţii și de a restabili echilibrul. 

In acest stadiu al desvoltării lor istorice, "Ţările de Jos 
au fost deci exemple tipice ale unor autonomii de Stări locale, 
fiecare cu tradiţiile şi hrisoavele ei, în care singura trăsătură 
comună este această superioritate a elementului orășenesc, 
uşoară de lămurit de altfel, prin structura socială deosebită 
a unei regiuni stăpânite de interesele. negoțului și ale industriei, 
care îşi au centrele în oraşe. 

Peste aceste autonomii locale se întinde însă, din a doua 
jumătate a veacului al XIV-lea, acțiunea de unificare a casei 
de Burgundia, a cărei politică răbdătoare de căsătorii și 
moșteniri îi aduce în cele din urmă stăpânirea unui vast 
domeniu, cuprinzând cele mai bogate regiuni ale Europei 
occidentale. Dar vieața locală a fost respectată, « căci, trecând 
sub puterea unei dinastii nouă, niciun teritoriu nu şi-a pierdut 
autonomia, constituția şi privilegiile. In fiecare din ele, prin- 
cipele domnește cu titlu deosebit. El nu e decât comite de 
Flandra pentru Flamanzi ... duce de Brabant pentru Bra- 
bansoni, etc. Astfel statul burgund e în realitate o aglomerare 
de state, o juxtapunere de teritorii cărora le lipseşte acel centru 
comun de raliere şi acel principiu de unitate, pe care puterea 
superioară a Coroanei îl dă monarhilor » 3): 

Nu e mai puţin adevărat însă că necesitățile cârmuirii şi 
activitatea unui personal de guvernământ din cele mai bine 
pregătite în Europa, la acea vreme, au dus spre o întărire 
treptată a acțiunii centralizatoare. Organele de sfat ale ducelui 
se suprapun, mai ales sub domnia lungă şi rodnică a lui 
Filip cel Bun (1419—1463), autonomiilor provinciale, care 
păstrează totuşi dreptul lor de a consimți sau de a refuza 
dările. Tot sub el s'au întrunit şi Stările Generale ale tuturor 
provinciilor, măsură evident inspirată de modelul Stărilor 
din Franța, mai mult însă ca o înlesnire pentru cerințele 
principelui şi nevoia de a menținea contactul cu reprezentanţii 


1) Jbid., p. 163. 
2) Ibid., p. 371. 

Stărilor, decât dintr'o înclinare deosebită spre instituţii par- 
lamentare. Numai împrejurările extraordinare ce au urmat 
la 1477, morţii lui Carol 'Temerarul, au dat acestei Adunări 
rosturi extraordinare, recunoscute de marele Privilegiu impus 
de ea Mariei de Burgundia, moștenitoarea ducatului, şi care 
e de fapt, prima chartă comună tuturor provinciilor din 
Țările de Jos 1). 

In perioada următoare, care deschide perspective de o 
excepțională înflorire într'un regim de pace, sub noua domnie 
a Habsburgilor, se poate constata-una din cele mai armonioase 
împreunări ale vechiului regim de Stări, cu nouăle organe de 
guvernământ ale monarhiei ce i se suprapun. « Ca şi sub ducii 
de Burgundia, instituţiile monarhice n'au absorbit autono- 
miile provinciale. Ele li se suprapun fără a le desființa, şi în 
constituția Statului, sloboziile Evului Mediu se păstrează 
cu denumiri moderne, după cum stilul gotic se alătură de 
acel al Renașterii întrun mare număr de monumente » °). 
Consilierii distinși cu ordinul Lânei de Aur (Toison d'Or) 
capătă un fel de naturalizare în toate provinciile: e mai mult 
decât un simbol că pe blazonul ducatului, colanul Ordinului 
strânge în cercul său stemele tuturor celor șaptesprezece 
provincii è). Dar Stările generale care continuă să se adune 
şi să funcţioneze în tot acest timp, rămân totuşi fundamental 
deosebite de cele ale Franţei — mai ales în forma pe care 
acestea au căpătat-o după 14841). In Țările de Jos ele mau 
fost niciodată o adunare „rezultând din alegeri generale, ci 
«un congres de state deosebite » semănând astfel mai mult 
cu Reichstagul imperial. Nu se poate însă contesta că acest 
regim răspundea atât de bine nevoilor țării şi ale principalelor 
categorii sociale, că prosperitatea fără precedent care făcuse 
din Anvers întâiul port al Europei, a dat întâii jumătăți a 
veacului al XVI-lea toate caracterele unei vârste de aur. 
Mişcările sociale dela Gand şi represiunea lor energică de 
către Carol Quintul la 1540, au rămas un epizod izolat; 

1) Cf. ibid., p. 404 şi urm., şi III?, p. ro. 

2) H. Pirenne, op: cit., III?, p. 184. 

3) Ibid., p. 194. 


4) Cf. memoriul meu precedent, Consiliul feudal şi Adunârea Stărilor în tările 
Europei Apusene. 

în general, purtarea de un tact deosebit a Impăratului şi 
a «guvernantelor » numite de el — Margareta de Savoia sau 
Maria de Ungaria — a contribuit la păstrarea liniştii şi a 
echilibrului în vieața locală. 

Dar aceste împrejurări fericite erau să fie adânc modificate 
de mişcările religioase ale Reformei și de răsunetul lor în 
"Ţările de Jos. Mai ales după abdicarea lui Carol Quintul 
şi înscăunarea lui Filip al II-lea, în a. cărui moştenire au 
ajuns vechile provincii burgunde, lucrurile iau altă înfățișare. 
Cum a relevat însă cu drept cuvânt Henri Pirenne, mai mult 
încă decât necruțătoarea persecuţiune religioasă a ducelui 
de Alba, trimis cu depline puteri de regele spaniol, care 
lovea cu egală cruzime în nobili și burghezi, a împins la revoltă 
sistemul de impozite permanente, «sutimi» şi (zecimi » inspi- 
rate de alcabala spaniolă, sarcină insuportabilă pentru eco- 
nomia "Țărilor de Jos1). Nu e-locul de a stărui aci asupra 
vicisitudinilor unei lupte care constitue un însemnat capitol 
al istoriei moderne. Ajunge să amintim că după ce s'a încercat, 
prin pacificarea dela Gand (1576), unirea tuturor provinciilor 
împotriva asuprirei, recunoscându-se totuşi puterea suverană 
a regelui rău sfătuit, deosebirile adânci dintre catolicii din 
Sud şi calviniștii din Nord au dus la cele două «uniuni» 
contradictorii dela Arras şi Utrecht (1579), în urma cărora 
Ţările de Jos se despart în cele două formaţiuni politice 
deosebite, care vor fi Belgia şi Olanda. 

Regimul de Stări a continuat însă să ființeze de o parte 
ca și de cealaltă a graniței celei nouă. In Olanda, Republica 
Provinciilor Unite s'a întemeiat pe Adunările provinciale, 
a căror alcătuire nu s'a modificat: «ca și înainte de răscoală, 
aceste Stări se alcătuiau din nobilime și reprezentanţii ora- 
şelor principale; Frisia și Groninga erau singurele provincii 
în care şi țăranii îşi aveau deputaţii. In Olanda și Zelanda 
deputaţii. orașelor precumpăneau asupra nobilimii: în cele- 
lalte provincii numărul de voturi al orașelor și a nobilimii 
era cam același; în Frisia, țăranii şi nobilii constituiau majori- - 
tatea. Un mare neajuns al sistemului era că în aceste adunări, 


1) H. Pirenne, op. cit., IV, p. 21 şi urm. 

nu se putea constrânge minoritatea la supunere, şi că înainte 
de a lua o.hotărîre, deputații orașelor trebuiau să consulte 
autoritățile municipale »t). Niciuna din aceste particularități 
nu constitue vreo trăsătură deosebită, care să nu se întâl- 
nească aiurea. Stările generale, alcătuite din delegați a şapte 
provincii, se adunau pentru a delikera în special asupra 
politicii externe, şi a efectivelor armatei şi ale flotei; în aceste 
adunări se vota pe provincii şi trebuia obținută unanimitatea. 
Ca o rămășiță a puterii suverane, acum desființate, rămânea 
totuşi demnitatea de Stathouder (locţiitor) deținută de membrii 
casei de Orange — Nassau, dintre cari Wilhelm şi Ludovic 
fuseseră adevărații ctitori ai Republicii. Ereditară în fapt, 
funcțiunea rămânea în principiu electivă în fiecare provincie 
şi cuprindea dreptul la comanda armatei și numirea magis- 
traților. Intr'un. echilibru nestabil față de ea, se așeza func- 
țiunea principalului jurisconsult al Provinciilor, denumit 
« Marele Pensionar » (Raadpensionaris ), dintre cari acel al 
Olandei se bucura de cea mai mare considerațiune. Oameni 
ca Oldenbarnevelt sau loan de Witt i-au dat o strălucire 
deosebită. In general, se poate spune însă că în aceste Needer- 
landen (Țări de Jos) mai restrânse, al căror nume se menține 
şi acum ca denumire oficială a Satra uzi Olanda domina cu 
oraşele ei, cârmuite până în pragul secolului al XIX-lea de 
una din cele mai puternice oligarhii capitaliste ale lumii. 

De cealaltă parte a hotarului, provinciile catolice rămăse- 
seră sub stăpânirea regelui Spaniei, reprezentat la Bruxelles, 
dela 1600, de Arhiducii Albert şi Isabela. Stările generale 
întrunite cu acest prilej, manifestau veleități tradiționale de 
independență, repede înnăbuşite de hotărîrea că li se « accep- 
tase » subsidiul, fără a-l fi consimțit. De fapt adunarea lor 
nu era bine văzută de Regele Prea catolic şi de delegații săi: 
« Stările generale sunt pernicioase în orice vreme şi în toate 
tările monarhice fără excepție » va declara mai târziu Filip 
al IV-lea. De fapt s'a procedat aci, în secolul al XVII-lea, 
la fel ca în Franța: puterea suverană a monarhiei nu le-a 
desființat în chip formal, dar a evitat să le întrunească. Ultima, 


1) E. van Gelder, Histoire des Pays-Bas, Paris, 1936, P. 39. 

întrunire a Stărilor generale din această parte a "Țărilor de 
Jos, înainte de împrejurările revoluționare dela finele veacului 
al XVIII-lea, a fost acea din 1632—34 1). După această dată 
mau mai ființat decât adunările provinciale, a căror activitate 
nu turbura în aceeaşi măsură prevederile și socotelile cârmuirii. 
Printr'o acțiune paralelă, episcopul de Liége a reușit să sus- 
pende la 1684 prerogativele îndătinate ale meseriilor şi să res- 
trângă privilegiile lor de Stare 2). Epoca modernă se înseamnă 
aci, ca în toată Europa de Apus, printr'o precumpănire a pu- 
terii suverane, tinzând spre absolutism, fără însă a-l realiza 
în deplinătatea lui. 

Nici aci nu a intervenit o sguduire mai puternică, atâta 
vreme cât formele tradiționale ale Stărilor provinciale au 
fost respectate. A trebuit acțiunea nivelatoare a aceluiași 
factor de înnoire, premergătorul revoluţiei în era despotis- 
mului luminat, care a fost împăratul Iosif al II-lea, ca să. 
provoace criza regimului de Stări şi începuturile unei alte 
alcătuiri de Stat. După nesfârşitele războaie care pustiiseră 
"Ţările de Jos în vremea periculoasei lor vecinătăți cu Ludovic 
al XIV-lea, împărțirea moştenirii spaniole adusese provinciile 
în dependința ramurii rămase a Habsburgilor, acea din Austria. 
Cu singura întrerupere a războiului de succesiune al Austriei, 
o nouă eră de pace şi înflorire a însemnat secolul al XVIII-lea, 
tot atât de important prin progresele economice realizate în 
cursul său, pe cât de banal în ce priveşte soarta instituţiilor 
politice, înțepenite în vechile lor forme, cărora li se alătura 
însă ca factor activ și real, puterea ministrului plenipotențiar 
desemnat de Curtea din Viena. 

De fapt, după litera angajamentelor solemne din « Joyeuse 
Entrée » rămasă teoretic în vigoare după patru veacuri, 
Stările din Brabant și adunarea lor nu mai corespundeau 
desvoltării contemporane a populaţiei şi aspirațiunilor ei; 
același lucru se putea spune despre Flandra. « In fiecare pro- 
vincie, aşa-zişii mandatari ai clerului se reduceau la prelații - 
câtorva abaţii, totdeauna aceiași, acei ai nobilimii la căpe- 
teniile câtorva familii, acei ai Stării a treia (burgheziei) la 


1) H. Pirenne, Hist. de Belgique, IV, pp. 229—231, 401. 
2) Id., Les anciennes démocraties des Pays-Bas, pp. 289—299. 

burgmestrii oraşelor principale »1). Autonomia lor acoperea- 
o gestiune financiară din cele mai încurcate; se vorbea la 
Viena, de « misterele tenebroasei lor administrații » Dar sub 
domnia înțeleaptă a Mariei Tereza, se recunoștea în acelaşi 
timp că nu li se puteau atinge privilegiile fără a «călca cre- 
dința unui jurământ solemn ». De altă parte pe lângă rea- 
zemul tradiției, existența Stărilor se întemeia și pe unele 
teorii ale secolului: nu era doar Montesquieu acel care subli- 
niase în L'Esprit des Lois, însemnătatea «corpurilor interme- 
diare » pentru o monarhie bine organizată? Quieta non mo- 
vere nu era de sigur o mare filosofie politică, dar putea fi 
considerat încă un principiu sănătos de guvernământ. 

Dar pasiunea reformatoare şi nerăbdarea împăratului Iosif 
erau să răstoarne toate aceste metode empirice de guvernare. 
Povestirea încercării sale de reorganizare a întregului sistem 
administrativ şi politic, sub conducerea directă a unui aparat 
birocratic centralizat, şi a consecințelor revoluționare ale 
acestei desființări de vechi privilegii, e cuprinsă în paginele 
scrise cu atât de adâncă pătrundere de Henri Pirenne 2). 
Va fi de ajuns să amintim doar fazele esențiale. Călătorind 
pentru propria. sa informare la 1781, în aceste provincii, 
împăratul nu vede decât ce voieşte să vadă: poporul e înapoiat, 
iar cârmuirea absurdă, o adevărată ofensă pentru secolul 
rațiunii. Dela 1786, ordonanţele pregătite în cabinetul suve- 
ranului, la Viena, plouă asupra Țărilor de Jos, obiect al solici- 
tudinii imperiale. Acele asupra clerului răstoarnă așezămintele 
Bisericii, desființează seminarii, ordonă recensământul bunu- 
rilor eclesiastice şi disciplinează teologia în serviciul Statului. 
Libertatea negoțului de grâne sfărâmă vechi monopoluri. 
lar la 1 Ianuarie 1787 vechile provincii trebue să facă loc 
-nouălor « Cercuri», independente de orice tradiție istorică, 
guvernate de comisari supuşi unui Consiliu general. 

„De îndată însă se ridică opunerea categorică a vechilor 
Stări. Ea este deosebit de hotărîtă în Brabant, unde avocatul 
VanderNoot învie într'un lung memoriu, sfintele drep- 


1) H. Pirenne, Hist. de Belgique, V, p. 254. i 
2) Hist. de Belgique, V, p. 381 şi urm. şi H. Borel, La politique de Joseph II 
aux Pays-Bas, în Bullet. Internat. Committee Hist. Sciences, IX, 1,1937, P. 43 Şi urm. 

turi înscrise în. « Joyeuse Entrée » din 1356. Impăratul se în- 
căpățânează şi amenință să sosească la Bruxelles cu 30.000 
de oameni; Stările răspund, refuzând de-a mai plăti impozi- 
tele. Frământările din Franța, unde se pregătea întrunirea 
Stărilor generale, n'au rămas de sigur fără influenţă în ținutul 
vecin. Revoluția brabansonă se desvoltă, paralel cu acea din 
Franţa, împărțind ţara între «statişti», partizanii restaurării 
integrale a vechilor privilegii de Stare, şi « Vonckiști », prie- 
tenii avocatului V o n c k, luptător pentru drepturile Omului. 
Impăratul, încurcat în războiul împotriva 'Turcilor, nu poate 
interveni, şi slabele trupe austriace sunt silite să părăsească 
Belgia. Indată se întrunesc din nou la 1790, după un interval 
de mai bine de un secol şi jumătate, Stările generale, sus- 
pendate de fapt dela 1634. Deși numele de Congres, pe care 
îl adoptă pentru adunarea federativă a « Statelor Unite Bel- 
giene ), e de origine americană, structura nouei Constituţii 
nu e decât restaurarea vechii ordine a Stărilor privilegiate, 
La Bruxelles, statiştii au învins astfel pe Vonckiști. « Con- 
stituția americană, dominată de declarația de drepturi, a în- 
temeiat întâia democrație modernă. Acea a Statelor Belgiene, 
dimpotrivă, orientată spre trecut, nu acordă drepturi decât 
ordinelor privilegiate. In. loc de-a înnoi, ea restaurează, fără: 
a ţinea seamă de transformările sociale, de nevoile şi ideile 
timpului: ea nu face decât să îmbrace după moda veacului 
al XVIII-lea marele Privilegiu al Mariei de Burgundia » 1). 
Pentru istoria generală a regimului de Stări, încercarea restau- 
ratoare a revoluţiei din Brabant, care se opreşte acolo unde nu 
s'a mai putut opri mișcarea Stărilor franceze la 1789, prezintă 
un caz de un, interes de sigur anacronic, dar cu totul deo- 
sebit. De fapt, aceste împrejurări de un caracter special se 
lămuresc prin agitația întreținută de cler, duşman al refor- 
melor imperiale şi bucurându-se încă de o însemnată înrâu- 
rire asupra maselor populare. Dar încercarea. de-a căpăta 
sprijinul unor puteri străine, cu deosebire al Olandei și al 
Prusiei, împotriva stăpânirii austriace, nu era sortită să izbu- 
tească. Moartea neașteptată a lui Iosif al II-lea și politica 
mai abilă a urmașului său, împăratul Leopold, erau să uşu- 
1) H. Pirenne, od. cit., V, p. 479. 

reze realizarea unui nou compromis între Puterile conser- 
vatoare, îngrijorate de desfășurarea evenimentelor din Franța. 
In astfel de condiții, mișcarea paralelă îndreptată la Liége 
împotriva episcopului Hoensbroech, cu tot succesul ei ini- 
tial, nu avea mai mari şanse de durată. Trebue totuși în- 
semnat că spre deosebire de acea din Brabant și: Flandra, 
ea se arăta stăpânită mai mult de înrâurirea curentelor de- 
mocratice şi se inspira din exemplele proaspete ale Revolu- 
tiei franceze. La un moment dat, intervenția Prusiei şi ocu- 
parea teritoriului de către trupele prusiene a deşteptat spe- 
ranța unei modificări complete a statutului politic al episco- 
„patului, împotriva căruia se ridicaseră Stările. Dar şi aceste 
perspective s'au risipit, în urma acordului încheiat de îm- 
păratul Leopold cu puterile ce i se opuneau, şi a pasivității 
la care Franța se vedea redusă de Revoluţie. In desorgani- 
zarea generală, o rezistență împotriva armatei austriace care 
se întorcea, se dovedea imposibilă. La 2 Decemvrie 1790, 
trupele împăratului intrau la Bruxelles, la 12 Ianuarie 1791 
la Liége. Vechea ordine era restabilită, în înţelesul că se re- 
cunoşteau din nou drepturile Stărilor provinciale şi a adună- 
rilor lor, aşa cum fuseseră sub Maria Tereza. Dar o simplă 
întoarcere la vechiul regim nu mai era cu putință. Refugiați 
în Franța, patrioții şi democrații cu tendințe revoluționare 
își pregăteau revanşa, sub acoperirea apropiatei invazii a ar- 
matelor Republicii. In cele două decenii următoare, stăpâ- 
nirea franceză era să înlăture în "Ţările de Jos amintirile 
vechiului regim, iar așezările nouă ale secolului al XIX-lea 
erau să înlocuiască adunările de Stări privilegiate prin par- 
lamentarismul modern. Nu e mai puțin adevărat că o înţe- 
legere deplină a regimului Stărilor nu ar fi cu putință, fără 
o cunoaştere cât de sumară a împrejurărilor caracteristice, 
pe care le oferă cercetarea sa în Țările de Jos. 


V. STĂRI ȘI PARLAMENTE IN ŢĂRILE ITALIENE 


Literatura istorică mai recentă şi bogatele publicații de 
documente cu privire la acest subiect, au fost amintite în- 
tr'un studiu al profesorului P. S. Leicht, în cadrul cer- 

cetărilor inițiate de Comitetul Internaţional al Studiilor Isto- 
rice. Ceea ce izbeşte dela început este limitarea ce i se im- 
pune, la anumite regiuni ale peninsulei, consecință de altfel 
firească a diversității de regim şi de destin a multiplelor 
stăpâniri, state şi stătulețe, între care se împarte, în Evul 
Mediu, pământul Italiei. « In Italia, Stările sufer, cum este 
şi firesc, urmările expansiunii autonomiilor municipale. Nu- 
mai în unele țări— Sicilia, regatul de Neapole, Sardinia, Sta- 
tele Bisericii, patriarhatul de Aquilea, domeniile casei de Sa- 
voia, Marchizatele de Monferrato şi Saluzzo— Stările pot re- 
zista. In celelalte teritorii, puterea sporită a oraşelor duce la. 
disolvarea unităţii de stat sau provinciale, şi în consecință 
devine imposibil de-a mai întruni Stările. Numai în terito- 
riile pe care le-am menţionat, se reuşeşte să se evite această 
disolvare, iar oraşele, rămase astfel în cuprinsul statului, 
intră în Adunarea în care diferitele părți ale țării sunt re- 
prezentate, de către titularii jurisdicțiunii » 1). 

Aceste constatări aduc o lămurire îndestulătoare în pri- 
vința cauzelor directe ale procesului istoric deosebit, ce îl 
alcătueşte  desvoltarea regimului de Stări în țările italiene. 
La ele se adaugă însă acele derivând din împrejurări mai 
-generale și mai depărtate, printre care evoluția, mai mult sau 
mai puțin deplină, a instituţiilor feudale îşi păstrează un rost 
însemnat, cum e de altfel și acel al factorilor care o stân- 
_jenesc. Căci nu se poate de asemenea nesocoti aspectul va- 
riat al influențelor şi condiţiilor deosebite de vieață, care de- 
termină Italia medievală, ca odinioară Grecia antică, de-a oferi 
diferitelor forme de organizare politică sau socială, cel mai 
“bogat câmp de experienţe. Intr'o pagină des citată, istoricul 
Gioacchino Volpe a descris în termenii cei mai po- 
triviți trăsăturile caracteristice ale acestei infinite diversități: 

« Țara noastră nu are pereche în, această privință; nici 
măcar Germania, cu a cărei istorie acea a Italiei are atât 
de multe atingeri. Se poate spune că la noi n'au fost până 

1) L'introduction des villes dans les Assemblées d'Etats en Italie, Bullet. Internat. 
Committee Hist. Sciences, IX, nr. 37, p. 419, v. bibliografia, p. 424: E. Mayer, 
_Italienische Verfassungsgeschichte; G. Ca lisse, Storia dei parlamenti di Sicilia; G. 


Ermini, I parlamenti dello stato della Chiesa; A. Marongiu, I parlamenti di 
„Sardegna. 

la sfârşitul veacului al XIV-lea sau al XV-lea, două bucăți 
de pământ, fie chiar în imediată vecinătate una de alta, asupra 
cărora să nu fi acţionat influențe diferite. ale condițiunilor 
naturale sau ale evenimentelor istorice: Italie greacă, Italie 
longobardă, Italie liberă de unii și de ceilalți; regiuni omo- 
gene din punct de vedere etnic, iar altele, reşedinţă a tuturor 
“neamurilor barbare care trecuseră Alpii din secolul al IV-lea, 
Sarmati, Bulgari, Goţi, Longobarzi, Franci; provincii expuse 
unei acțiuni continue a regilor italieni sau a împăraților ger- 
mani, şi altele trăind înafară de raza lor de acțiune; cetăți 
supuse Conţilor-Episcopi, şi altele legate: de organismele mai 
complexe ale Mărcilor — şi de aceea cârmuite până la urmă, 
cu mână tare, de Marchizi şi Visconţi, fără dualism între 
autoritatea laică şi cea bisericească; principate aproape ab- 
solute, ca acele longobarde din miazăzi, şi seniorii feudale 
slăbite, în plină descompunere după anul 1000; țări de veche 
şi neîntreruptă cultură, deschise curentelor intelectuale ale 
Siciliei arabe şi ale Grecilor din răsărit, iar altele recăzute 
într'o stare de copilărie spirituală. Şi apoi țări de câmpie şi 
țări de munte; des populate sau pe jumătate pustii; cu o pro- 
ducțiune variată sau uniformă, caracterizată doar de cultura 
extensivă a păşunii şi a pădurii; cu precumpănirea latifun- 
diilor, sau a micii proprietăţi; cu un feudalism riguros, sau 
de abia atinse de instituțiile feudale; cu o populaţie rurală 
net împărțită în clase de seniori şi servi, şau cu o bogăție 
„de gradațiuni intermediare, etc., etc. » 1). 

Din veacul al X-lea până în al XIII-lea se întinde de altfel 
de peste Alpii Germaniei umbra Imperiului, cu influențele 
- şi instituţiile sale, Dietele imperiale constitue un aspect co- 
mun al istoriei germane și italiene în această perioadă, mai 
caracteristic pronunțat în vremea Hohenstaufenilor,_cari des- 
voltă un interes crescând pentru împrejurările şi teritoriile 
peninsulei. Regiuni întregi dela răsărit şi miazăzi au rămas 
însă înafară de această organizare, în care convocarea re- 
prezentanților unor Stări sau formaţiuni locale poate avea un 
rost: Veneţia, la un, capăt, şi în general Sudul păstrează pe- 


1) G. Vol pe, Medio Evo Italiano?, p. 13; cf. J. Luchaire, Les démocraties 
italiennes, p. 21. 


6 A. R.— Memoriile Secțiunii Istorice. Seria II. Tom. XXIX. Mem. 6. 

cetea stăpânirii bizantine și a legăturilor cu răsăritul care îi 
alcătuesc moştenirea. De aci necesitatea de-a introduce în 
expunerea noastră un factor străin, deosebit de unitatea de 
desvoltare a regimului feudal, care alcătueşte pretutindeni, 
în apusul și centrul Europei, temeiul de căpetenie al orga- 
nizării Stărilor. 

%* * %* 

Şi Bizanțul a tins la un moment dat spre o organizare 
corporatistă de categorii sociale, și la reprezentarea lor — cel. 
putin în unele împrejurări — ca organe consultative în conz 
ducerea statului. E cunoscută supraviețuirea, din Antichitatea 
greco-romană, a unor subdiviziuni politice orăşeneşti: demele, 
cu un îndoit caracter, care corespund de obiceiu și cu înde- 
letniciri de breaslă, fiecare profesiune având în această vreme 
şi un anumit grup de locuinţe, cu ateliere şi prăvălii, pe 
cât posibil pe aceeaşi stradă. Aceste deme, în epoca romană 
şi mai ales în acea târzie a Imperiului, se unesc în « facțiuni » 
sau «colori», al căror înțeles e deopotrivă sportiv, pentru 
întrecerile Hipodromului, și politic, în manifestațiile la care 
iau parte « demoțţii », astfel grupaţi și organizați 1). Roma Nouă 
de pe Bosfor a moştenit în întregime această organizare a 
Romei vechi, unde de altfel urmele ei stăruesc şi după sfâr- 
şitul Imperiului de apus; dar nicăieri nu a ajuns la o mai 
mare desvoltare decât în cuprinsul Impărăției răsăritului, și 
în marile aglomeraţii urbane care sunt în această vreme Con- 
stantinopolul, "Tesalonicul, Antiohia, Apamea, Alexandria, ora- 
şele înfloritoare ale Siriei și ale Egiptului bizantin. Se ştie 
că în deosebi în veacurile V şi VI, marile partide ale Albaş- 
trilor şi Verzilor, cu facțiunile anexe ale Roşilor şi Albilor, 
întemeiate pe «demele » de cartier şi. de breaslă din orașe, 
ajung să stăpânească vieața Imperiului, impunându-şi adesea 
voința Împăratului, aproape până a-l răsturna în sedițiunile 
violente ce iau naștere la serbările Hipodromului, cum. era 
să se întâmple în timpul lui Iustinian. Ele sfârșesc prin a se 





1) V. pentru această chestiune G. I. Brătianu, Empire et «democratie» à 
Byzance, în Byz. Zeitschr., XXXVII, 1, p. 86 şi urm., şi Etudes byzantines d'his*. 
économique et sociale, Paris, 1938, p. 95 şi urm. 

amesteca şi în controversele religioase, deslănțuind în zilele 
lui Focas un adevărat războiu civil, între Albaștrii ortodocși 
şi Verzii monofisiți. E de “asemenea clasică opunerea între 
cei dintâi — partid sub influența aristocrației, şi Verzii, ex- 
presiune a «claselor muncitoreşti). De abia marile primejdii 
ale năvălirii Perşilor şi reorganizarea Imperiului sub Heracliu, 
în sensul unei dictaturi militare, pun capăt domniei demelor 
și facțiunilor în Imperiul bizantin; evoluția e accentuată și 
de pierderea provinciilor orientale, în urma cuceririi musul- 
mane a Siriei şi a Egiptului, care lipsește Imperiul de marile 
centre orășenești ale acestor regiuni, și prin aceasta partidele 
de fermentul permanent de organizare și agitație, ce îl con- 
stituia populația urbană. « In rândurile armatei, care sprijine 
pe împărat şi cârmuește provinciile, elementul țărănesc şi 
feudal înlocuieşte democrația oraşelor » 1). Totuşi chiar în 
această vreme, amintirea unei organizări corporative, cu pro- 
nunțate tendințe politice, nu a dispărut cu totul, şi aflăm 
chiar, în întrunirile solemne convocate de autoritatea impe- 
rială în unele împrejurări, elementele unei reprezentări de 
categorii sociale care seamănă, într’o oarecare măsură, cu acele 
ce se vor desvolta aiurea, mai târziu, în regimul Stărilor. 
Astfel ni se înfăţişează adunarea descrisă în scrisoarea lui 
Iustinian al II-lea către papă, din rr Februarie 687, cu pri- 
lejul revizuirii actelor celui de al VI-lea sinod ecumenic. « Ea 
era într'adevăr alcătuită din apocrisiarii papei, din patriarhul 
de Constantinopol, din Senat şi marii demnitari, mitropoliţii 
şi episcopii aflați în capitală, reprezentanții gardei imperiale 
(schole, excubitori), ai demelor ordşeneşti, ai armatei temelor 
(Opsikion, Anatolici, 'Tracesieni, Armeniaci, Italia, Sicilia, 
Africa) şi chiar ai flotei imperiale (Karabisianoi). Armata și 
membrii demelor (vechile facțiuni ale Circului) țineau locul 
poporului » 2). Era deci un fel de reprezentare, măcar for- 
mală şi decorativă, a unor corpuri constituite, dar pe alte 
temeiuri decât acele ale regimului feudal, la o dată la care 
acesta nu ajunsese nici în Apus la deplina sa desvoltare. Cu 


1) Cf. G. I. Brătianu, La fin du régime des partis à Byzance, în Rev. hist. 
du Sud-Est Européen, XVIII, 1941, p. 55. 
2) L. Bréhier în Fliche- Martin, Histoire de l'Eglise, V, p. 192. 


6t 

alte cuvinte, şi în imperiul de răsărit sar fi putut alcătui un 
sistem de reprezentare semicorporativă al cărui rezultat final, 
deşi pornit pe baze cu totul diferite, nu s'ar fi deosebit, în liniile 
sale esenţiale, de acel al Stărilor apusene. Evoluţia a fost însă 
întreruptă de împrejurările turburi ce au urmat, şi care au 
accentuat, sub dinastiile isaurice şi macedonene, caracterul 
autoritar al cârmuirii Imperiului şi absolutismul stăpânito- 
rilor săi. lar când în vremuri mult mai târzii, sau făcut 
simțite în răsărit influențele feudalității apusene, ele mau 
putut precumpăni în deajuns pentru a impune, prin formula 
obișnuită a «sfatului şi ajutorului », constituirea unor Stări 
ca organe de consiliu şi de guvernământ. 


%* 
% % 


Acest excurs ar fi de natură a provoca nedumeriri, de mar 
avea menirea de-a lămuri unele particularități ale împrejură- 
rilor istorice italiene. E ştiut că organizarea în deme şi fac- 
țiuni a ființat şi la Roma, şi o găsim în vigoare la începutul 
veacului al VI-lea, în timpul stăpânirii regelui ostrogot Teo- 
doric, care menţine echilibrul între Albaștrii aristocratici şi 
Verzii populari, după chipul și asemănarea împăratului dela 
Constantinopol 1). Ce a devenit pe urmă această organizare 
nu ne mai este cunoscut, nici ce legătură poate fi între ea 
şi exercitus romanus, organizarea militară a populației romane, 
pe care o amintește Liber Pontificalis în secolul al VII-lea. 
Nu am de asemenea intenția de-a redeschide vechiul proces, 
de atâtea ori desbătut, al originilor romane sau măcar an-: 
tice, ale organizării comunale, care a cunoscut în Italia o 
atât de repede și timpurie înflorire. Nu ne putem însă opri 
de-a nu releva în această organizare ulterioară unele trăsă- 
turi fundamentale, care coincid cu acele ale vechilor insti- 
tuții romano-bizantine, şi se deosebesc de structura oraşelor 
flamande, care sunt, ele, de origine pur medievală ?). 


1) Cf. E. Con d urachi i, Factions et jeux de cirque à Rome au debut du VI-e 
siècle, în Rev. hist. du Sud- Est Européen, XVIII, p. 95 $i urm. 
2) Cf. H. Pirenne, Les anciennes démocraties des Pays-Bas, p. 2 şi urm. 

« Organizarea primitivă a populaţiei orăşeneşti pe cartiere, 
ne spune un specialist al acestor chestiuni, nu va dispărea. 
Intemeiată pe obiceiuri religioase (fiecare asociație de car- 
tier îşi are biserica proprie), pe tradiţii simbolizate (scuturi, 
baniere), pe rivalități locale, ea va dăinui încă veacuri întregi ; 
iar defilarea pitorească a « contradelor » la Palio din Siena, 
până în zilele noastre, este o exactă supravieţuire. Chiar şi 
marile diviziuni care cuprind mai multe cartiere. şi împart 
orașul, la Florenţa în şase, la Pisa în patru, la Siena în trei — 
au o valoare care nu e numai administrativă . . . Organizarea 

-militară (fiecare mare diviziune teritorială alcătuind un fel 
de corp de armată, fiecare cartier un batalion) întăreşte încă 
aceste « frății » locale. 

De sigur, strângerea castelor unele lângă altele sau îm- 
potriva altora, în luptele lor, concentrarea mai puternică a 
popolanilor în jurul breslelor cumpănesc însemnătatea So- 
cietăților de cartiere. Republicele italiene şovăesc, de-a-lungul 
istoriei lor politice, între sistemul circumscripției și acel al gru- 
pării profesionale, cu o preferință, în general, pentru acesta 
din urmă, fără a putea renunța la cel dintâi» 1). Mai sunt 
însă și alți factori, care nu se pot nesocoti, și care suprapun 
cartierului şi breslei, diviziuni, ce şi-au imprimat adânc pe- 
cetea vieții comunale a orașelor italiene — cu excepția Ve- 
neției: partidele. 

«Existenţa partidelor politice e de altfel recunoscută în 
drept de Constituţie, încă dela începutul veacului al XII-lea. 
In cele dintâi statute se găsește termenul Popor opus celui 
de Nobil. Dela început, grupurile politice nu corespund în- 
tocmai diviziunilor sociale; poţi fi din punct de vedere so- 
cial, membru al nobilimii și să faci parte din partidul Popo- 
rului, şi invers; un document din 1222 spune: Milites Pla- 
centiae et illi de populo qui ad milites attendunt ; et populus 
Placentiae et illi milites qui ad populum attendunt » 2). Mai 
târziu, rivalitățile şi interesele locale vor adopta blazonul Ghel- 
filor şi al Ghibelinilor, întinzând astfel solidarității politice 
de partid peste hotarele micilor patrii, comunele veşnic în- 


1) J. Luchaire, Les démocraties italiennes, pp. 104—105. 
2) Ibid., p. 70. 

vrăjbite. Sunt deci două elemente în organizarea politică a 
Italiei, în care oraşele își recapătă mai de vreme decât aiurea 
— dacă şi-au pierdut-o vreodată — întreaga însemnătate de 
factori hotăritori ai vieții economice şi sociale, care precedează 
aşezămintele ordinei feudale, importate dela miazănoapte şi 
apus, şi persistă alături de ele: sunt aceste două noțiuni ale 
cartierului şi ale partidului, care nu coincid cu stratificările 
societății feudale, așa cum le cunoaștem din trecutul istoric 
al altor țări. Și aceasta este poate explicaţia pentru ce, acolo 
unde îşi face loc organizarea comunei ca stat suveran sau 
quasi-suveran, nu mai poate pilule rădăcini sistemul de re- 
prezentare a Stărilor. 

Mai sunt însă de sigur şi alte aspecte care trebuesc avute 
în vedere, deoarece ele desăvârşesc deosebirile şi lămuresc 
în același timp fenomenul straniu, care exclude regimul de 
Stări şi Adunările sale, tocmai acolo unde s'au ținut, mai de 
vreme decât oriunde, acele întruniri de cetățeni — publica 
concio, arrengum, consilium generale, — ce au dat naştere terme- 
nului însuşi de «parlament», care a căpătat pe urmă alt în- 
teles şi altă răspândire. Trebue să subliniem mai întâi lipsa, 
-în toate organizațiile comunale, a unuia din factorii care -al- 
cătuesc în mod necesar în Evul Mediu o adunare de Stări: 
clerul. Preoți au putut fi folosiți uneori de guvernul comunal, 
pentru rosturi speciale, de trimişi diplomatici sau de scruta- 
tori în alegeri, dar organizarea de stat a fost şi a rdmas până 
la sfârşit laică. Era prea aproape Sf. Scaun, care aci nu în- 
semna numai o păstorie a creștinătății, ci o putere politică 
şi teritorială în luptă cu alte puteri, pentru ca să nu se ridice 
împotriva clerului întemeiate bănuieli. Mai era şi spiritul de 
independenţă al vieţii comunale, uneori nu fără atingeri cu 
vechi curente de erezie, care opunea unui Inocenţiu al III-lea 
împotriviri mai înverșunate, în mici orășele ca Narni, Or- 
vieto sau Viterbo, decât le întâmpina din partea marilor" 
monarhii. 

De altă parte divi Ziua în categorii sociale a comunelor, 
deşi a ajuns să se sprijine și aci pe principiul naşterii şi al 
eredității, care aiurea întemeiază Starea, nu a dus la echi- 
librul statornic între ele, şi la acțiunea comună față de pu- 

terea suverană sau domnească — tocmai prin faptul că aceasta 
din urmă lipsea, iar acea a Imperiului era doar teoretică. 
Luptele s'au dat aci între Nobili și Popor, pe urmă, după 
eliminarea Nobililor, între poporul «gras» şi cel « mărunt », 
între Arte (sau bresle) « majore » şi « minore », după bogăția 
şi însemnătatea lor socială, până 'ce, către sfârșitul veacului 
al XIV-lea, s'a ajuns în unele locuri — la Florența de pildă — 
la vremelnice dictaturi ale proletariatului. Iar din aceste fră- 
mântări a decurs o evoluție generală spre Senioria unui singur 
principe, concepută mai întâi ca un fel de diarchie față de 
vechea organizare comunală 1), pe care în cele din urmă ajunge 
să o absoarbă cu totul, înlocuind vechile libertăţi cu supu- 
nerea tuturor într'o relativă securitate. La această regulă 
aproape generală, o singură dar remarcabilă excepție: Ve- 
neția. Și acolo însă, antagonismele politice şi sociale s'au în- 
cheiat prin precumpănirea unui singur factor, dar colectiv: 
grupul de familii nobile care, din ultimii ani ai veacului al 
XIII-lea, a impus «restrângerea » (serrata) Marelui Consiliu 
şi rosturile nouă ale adunărilor ce le domina: Senatul şi 
Ouarantia ?). 

In comunele italiene nu a putut lua deci ființă regimul 
unor Stări sociale cu rosturi politice definite, într'o acţiune 
comună, deoarece lipsea factorul suveran, care ar fi putut 
determina unirea lor, prin exigenţele sale, şi a cărui apa- 
riție pe scena politică a comunei, sub forma Senioriei, nu 
s'a produs decât după istovirea celorlalte forțe, şi în mare 
parte ca o consecință a acestei istoviri, 

In al doilea loc, printr'o ciudată particularitate, chiar acolo 
unde la un moment dat, sau putut cumpăni câtva timp, 
în cuprinsul aceleiaşi comune, categorii sociale politicește or- 
ganizate (Nobili şi popor, popolo grasso şi popolo minuto) — 
a fost cazul la Florența în a doua jumătate a veacului al 
XIII-lea — ele au alcătuit organizări distincte, cu organele 
lor deosebite: în fața vechei organizații comunale, conduse 
de podesta, se ridică un Căpitan al poporului, mai târziu 


1) Cf. F. Ercole, Dal comune al principato, Firenze, 1929, p. 117. 
2) V. G. Maranini, La constituzione di Venezia dalle origini alla serrata del 
Maggior Consiglio, Venezia, 1927, p. 346 şi urm. 

gonfalonierul Justiţiei, cu o gardă înarmată la ordinele sale 1). 
In cadrul restrâns al vieţii comunale italiene, chiar extins la 
un contado în jurul zidurilor, nu s'a putut realiza echilibrul 
de durată care constitue trăsătura fundamentală a regimului 
de Stări. In acest cadru, istoria procedează mai de grabă prin 
eliminări succesive, de pături sociale și de regim, și oferă 
astfel prilej la toate experiențele — în afară tocmai de acea 
care interesează cercetarea noastră. 

Mai trebue amintit, în contrast vădit cu spiritul corpo- 
rativ ce însuflețește organizarea Stărilor, individualismul ca- 
racteriștic și timpuriu al vieții italiene, sub îndoita influență 
a capitalismului comercial și bancar, şi a desvoltării spiri- 
tuale a Renaşterii. Din veacul al XIV-lea cu deosebire, aten- 
țiunea se întoarce tot mai mult spre modelele Antichității, 
se descopere trecutul republican al Romei, care va inspira 
visul « tribunului » Cola di Rienzo. In schimb Coluccio Sa- 
lutati, cancelar al republicei florentine, va scrie la 1400 tra- 
tatul său « De tyranno » pentru a demonstra că ucigâșii lui 
Caesar au fost cu bună dreptate aruncaţi în Infern, de bles- 
temul lui Dante 2). Mai repede și mai deplin decât în cele- 
lalte țări europene, idealul de virtù al Renaşterii depărtează 
pe Italieni de acele forme îndătinate, în care se închid, ca 
într'o "cetățue, privilegiile de Stare. 


% 
* %* 


După această lămurire oarecum negativă, a lipsei unei or- 
ganizări politice a Stărilor în Italia comunală, e locul să re- 
venim. acum la elementele pozitive pe care celelalte regiuni 
amintite mai sus, le oferă studiului instituției. Ele nu sunt, 
față de datele ce le cunoaștem din Europa apuseană sau 
centrală, nici prea numeroase, nici prea. originale. 

De altfel caracterul urban al civilizației italiene se face 
simţit şi pe această lature. Inseşi dietele imperiale, care adună 

. 1) Cf. J. Luchaire, Les sociétés italiennes du XIII-e au XV-e siècles, p. 53 
și urm.; N. Ottokar, Il Comune di Firenze alla fine del dugento, Firenze, 1926, 
p. 252 şi urm. L: 


2) Cf. Fr. Ercole, Dal comune al Principato, p. 225 şi urm. V, şi ediţia lui: 
Coluccio Salutati, Il Trattato «De Tyranno » e lettere scelte, Bologna, 1942. 

în Italia ca și în Germania în secolul al XII-lea şi al XIII-lea, 
pe reprezentanţii puterilor locale în jurul Impăratului « des- 
călecat » de peste munți, ne arată alături de prelați și seniori 
feudali, pe delegații orașelor, mult mai de vreme decât la 
Nord de Alpi. Prezenţa lor la o dietă convocată la 1136, 
de împăratul Lotar al II-lea, e încă îndoielnică, termenii fo- 
losiți fiind nesiguri; dar două decenii mai târziu, curtea ți- 
nută la Cremona de Frideric I Barbarossa cuprinde, pe lângă 
arhiepiscopii de Ravena şi Milano cu 15 episcopi, şi pe co- 
miți, necnon ... consulibus et primis omnium circa iacentium 
civitatum 1). La dieta dela Roncaglia (1158) iau parte, pe lângă 
principi, «consulii şi judecătorii» oraşelor lombarde. S'ar 
părea astfel că delegații oraşelor italiene au apărut în dietele 
imperiale, mai de vreme chiar decât acei ai orașelor spaniole 
în Cortes, şi cu un secol înainte ca trimişii orașelor germane să 
pătrundă în Reichstag sau ai Comunelor engleze în Parlament. 

Aceste adunări au căpătat un. timp o mai mare însemnă- 
tate, atunci când Frideric al II-lea şi-a stabilit reședința sta- 
tornică în Sudul Italiei şi a încercat să conducă Imperiul 
din posesiunile sale peninsulare. Adunări periodice instituise 
el de altfel şi în Regatul Siciliei. Nu e locul de a stărui aci, 
„așa cum ar trebui făcut în orice istorie comparată de insti- 
tuții, asupra organizării create de acest precursor al monar- 
hiei moderne, în stăpânirile ce le moștenise dela regii nor- 
manzi °). Este însă cazul să constatăm, dacă undeva poate fi 
vorba de-o înrâurire directă a puterii suverane asupra alcă- 
tuirii şi funcționării Stărilor, că aceasta a avut loc în regatul 
Siciliei. Ordinea feudală introdusă de cuceritorii normanzi, 
era temperată şi mărginită aci de moștenirea bizantină, în- 
tărită de amintirile stăpânirii arabe. Frideric al II-lea în le- 
giuirea sa, restauratoare a dreptului roman, nu a făcut decât 
să calce pe urmele înaintaşilor săi, Assisele regelui Roger dela 
1140 având același înțeles. Curtea feudală a suveranului s'a 
împărțit, mai de vreme decât aiurea, în adunări restrânse și 





_ 1) Cf. P. S. Leicht, op. cit., în Bulletin Internat. Committee hist: Sciences, IX, 


nr. 37, p. 420. ; DN 
2) V. capitolul respectiv la N. Iorga, Desvoltarea aşezămintelor politice şi 
sociale ale Europei, I, p. 172 şi urm. 


www.dacoromanica.ro 


90 GHEORGHE I. BRĂTIANU 254 


comisiuni specializate de înalți dregători, al căror titlu de 
«amiral » sau «logotet » amintește apropierea Islamului şi a 
Bizanțului. O ierarhie administrativă riguroasă de justițiari şi 
mari justițiari s'a întins asupra întregului teritoriu, orașele 
au fost cârmuite de functionari regali, doar cu ajutorul unor 
notabili +). 

Un secol mai târziu, constituţiile edictate la Melfi în 1231 
nu fac decât să desvolte și să întregească aceste temeiuri 
ale monarhiei administrative, birocratice şi centralizatoare — 
imagine a autocrației bizantine din epoca ei de mărire, trans- 
pusă în mediul semifeudal, semiorășenesc al Siciliei şi Ita- 
liei de miazăzi. In astfel de condiţii, adunările instituite de 
Frideric în Sicilia pentru a satisface unele nevoi locale, nu 
sunt decât o palidă imagine a regimului de Stări din alte 
țări: «în Ianuarie 1234, el hotărî ca de două ori pe an, să 
aibă loc adunări în care orașele şi prelații să poată depune 
plângeri în mâinile unui comisar regal, împotriva justițiarilor 
sau altor funcţionari... Deci nimic parlamentar; dar cel 
puţin o garanţie împotriva abuzului» 2). Acelaşi sistem de vi- 
cari sau căpitani generali, în dependență directă de puterea 
imperială, a fost întins pe urmă asupra celorlalte regiuni ale 
Peninsulei, în cursul războaielor purtate împotriva Papei şi a 
ligei orașelor lombarde. Contrastul între aceste metode de 
cârmuire şi ceea ce se petrece la aceeași dată în Germania e 
prea vădit, pentru a fi nevoie de a mai stărui. De altfel die- 
tele imperiale în Italia au încetat odată cu domnia Hohen- 
staufenilor. 

Fapt este însă că pentru bunul mers al administrației în 
regatul său al Siciliei, aşa cum va socoti mai târziu şi re- 
-gele Angliei 5), Impăratul reformator invită în două rânduri 
fiecare castel și oraş să trimită câte doi delegați la Foggia 
pro utilitate regni et commodo generali, la 1232 şi 1240 *). Am 
amintit mai sus adunările provinciale ale Siciliei: ele se ți- 
neau în fiecare an la 1 Mai şi 1 Noemvrie, având aspectul 

1) E. Jordan, Hist. du Moyen Age (col. Glotz), IV, 1, p. 31—34. 

2) Id., op. cit., p. 236. 

3) V, ' memoriul meu precedent Consiliul feudal g adunările de Stări în țările 


„Europei apusene, în An. Ac. Rom., Mem. Sect. ist., 3-a, XXVIII, p. 329 şi urm. 
4) A. Pertile, Storia del diritto italiano?, ins p. 33% 

unor curți solemne la care luau parte prelaţii şi baronii, câte 
patru delegați ai orașelor mai mari, şi câte doi ai celor mai 
mici sau ai castelelor. Se țineau sesiuni scurte, de opt sau 
cincisprezece zile, cu unicul scop dea primi plângerile şi 
de a îndrepta abuzurile administrative. 

Acest sistem redus de reprezentare a Stărilor, considerate 
doar ca simpli auxiliari ai monarhiei, a dăinuit și după schim- 
barea dinastiei și cucerirea regatului de către Carol de Anjou. 
Ni s'a păstrat corespondența între cuceritorul francez și papa 
Clement al IV-lea; într'o scrisoare din Mai 1267, acesta sfă- 
tueşte pe noul rege al Siciliei să stabilească, de acord cu 
prelaţii şi baronii, subsidiile de care are nevoie şi modul de a 
le percepe. Regele Carol şi-a însușit acest punct de vedere, 
căci adunările generale au fost menținute, convocându-se la 
Neapole şi delegaţi ai orașelor, afară de acele care ţineau de 
vreo seniorie feudală — obicei general la acea vreme în func- 
ționarea regimului de Stări. Și acum, sub cei dintâi Angevini, 
al căror regim nu era mai puțin autoritar decât acel al pre- 
-decesorilor lor, adunările se mărgineau la chestiuni de sub- 
sidii și impozite; prelaţii s'au retras din această cauză, astfel 
că și aci singurul element statornic şi activ rămâne Starea 
nobiliară. « Baronii» erau meniţi să joace un rol mai im- 
portant în vremea certurilor dinastice din a doua jumătate 
a veacului al XIV-lea. 

Intre timp însă, stăpânirea angevină fusese înlăturată din 
Sicilia de răscoala « Vesperelor » din 1282 şi războiul cu casa 
rivală de Aragon. Sub dinastia aragoneză, se introduce în. 
insulă o reproducere exactă a sistemului de Stări din Cata- 
lonia: sunt de-acum înainte trei Ordine sau «bracci » (denu- 
mite și stamenti): «cel bisericesc alcătuit din episcopi, abați 
şi priori ai bisericilor considerate drept ctitorii regale; cel 
militar, din vasali imediaţi ai Coroanei, având oameni în de- 
pendenţă şi ajunşi la vârsta de 18 ani împliniți; şi cel doma- 
nial, în care luau loc deputaţii oraşelor şi ai domeniilor ne- 
infeudate » 1). Intocmai ca în Catalonia, parlamentul sicilian 
„avea putere legislativă, putând hotărî «capitole » cu putere 


1) Pertile, op. cit., IL. 1, p. 341. 

de lege. El vota şi impunerile, hotăra despre pace sau războiu 
şi determina regența în cazul minorității regelui. Modelul 
catalan a fost copiat până şi în modul de a ţinea sesiunile: 
la deschidere, regele avea la dreapta pe prelați, la stânga 
pe baroni, în față pe deputaţii comunelor; dar în timpul se- 
siunii, fiecare « braccio » delibera aparte şi comunica cu cele- 
lalte prin ambasadori. Hotărîri cu caracter general se luau 
în comun, dar reprezentanţii fiecărui Ordin puteau obliga 
Starea respectivă. In fine, sub ultimii suverani aragonezi, s'a 
introdus şi obiceiul catalan. al adunărilor trienale, cu o co- 
misiune restrânsă — deputacion general — care continua să lu- 
creze în intervalele lor. Cu excepţia acestui organ interme- 
diar, aceeași organizare a fost extinsă asupra Sardiniei, după 
ce această insulă a trecut și ea sub stăpânirea Aragonului: 
în veacul al XV-lea, parlamentul cu trei «bracci » se aduna 
la Cagliari, din zece în zece ani 1). Se vede limpede de aci, 
că în toate aceste regiuni: Sudul Italiei și insulele, regimul 
de Stări a fost organizat şi introdus de` stăpâniri străine, 


după modele străine. 


* 
% %* 


E mai puțin sigur sub ce influență s'au constituit Stările 
și adunările lor în statele pontificale, dar e probabil că pre- 
zența însăși a unei autorități superioare și efective, pe un 
teritoriu mai întins, a creat aci legături de solidaritate, pe 
“care particularismul vieții comunale le respingea. De altfel 
ca şi în. regatul vecin al Siciliei, însăşi autoritatea suverană 
are nevoie de această solidaritate, pentru aplicarea măsurilor 
ce le edicta, şi asigurarea bunului mers al administrației. E 
vorba însă mai puţin de adunări generale decât de colloquia 
sau parlamente regionale: avem astfel, dela 1200, îndemnul 
Papei Inocenţiu al III-lea către oraşele Fano, Iesi şi Pesaro, 
de a trimite procuratori ad parlamentum, ad mandatum nostrum 
et legatum et nuntiorum per totam marchiam. La 1207, tot el 
convoacă la Viterbo clerul, seniorii feudali, precum și potes- 
tates et consules civitatum spre a da ascultare la ale lor gue-- 


1) Did. p. 345. 


` 

relas et petiticiones 1). Dar mai târziu e deajuns convocarea 
rectorului provincial; ştim că cel din Romagna şi-a ținut par- 
lamentul la 1285, 1294 şi 1301, cu episcopi și prelați, baroni 
și vasali, „deputați ai oraşelor şi domeniilor. E interesant de 
notat că în deliberările despre subsidii, deşi curia pontificală 
a dat cel dintâi exemplu al aplicării principiului majoritar 
(major et sanior pars: ceea ce nu corespunde întotdeauna 
cu noțiunea modernă, sanior fiind un corectiv de calitate), 
delegații comunelor pretind uneori unanimitatea, pentru ca 
hotărîrea să fie valabilă 2). Mutându-se la Avignon, papali- 
tatea pare a fi introdus şi în comitatul de acolo sistemul 
ei de Stări și adunări, pe care îl găsim în vigoare încă din 
1302 şi 1304). El nu oferă însă nicio particularitate deo- 
sebită, după cum nu se poate reținea vreuna în privința «par- 
lamentelor» de un model asemănător, întrunite la Mon- 
ferrato $). 

Un capitol special îl constitue Stările și dietele (Stati, 
Stamenti ), din posesiunile comiților, pe urmă ale ducilor de 
Savoia. Aci însă se simte apropierea împrejurărilor din Franța, 
cu care desvoltarea instituţiei oferă un desăvârşit parale- 
lism 5). Și aci se porneşte, ca sub Capeţieni, dela Consiliul 
feudal al principelui, alcătuit din nobili şi clerici, la care se 
adaugă mai târziu reprezentanți ai comunelor, Dela utilitatea 
recunoscută de suveran, se ajunge la un drept de convocare 
în materie de subsidii, considerate și aci drept contribuţii 
extraordinare. 

Paralelismul cu Stările franceze se înseamnă însă şi prin 
precăderea ce o au adunările locale; decât convocări gene- 
rale, se preferă de obiceiu consultarea succesivă a acestor fo- 
ruri provinciale, care se pot de altfel consulta între ele. Avem 
astfel acte ale adunărilor din Nizza, valea Aostei sau din ți- 
nutul Vaud, care nu intrase încă în alcătuirea Confederaţiei 


<1) P. S. Leicht, op. cit., în Bulletin, IX, 37, p. 421. 

2) Pertile, op. cit., II, 1, p. 332. 

3) Leicht, ibid., p. 423. 

4) Pertile, ibid., p. 330. 

5) Cf. pentru amănunte A. Tallone, Di alcuni rapporti fra le Assemblee di 
Stato della Monarchia di Savoia e gli Stati generali e provinciali francesi, în VIII-e 
Congres Internat. des Sciences hist., Communications, II, pp. 307—311. 

elvețiene. Deliberările se desfăşoară după formula clasică a 
Adunărilor de Stări: e vorba în primul rând, quod franchi- 
siae, libertates, privilegia, capitula, bonae consuetudines, con- 
venciones, pacta patriae et singulorum locorum serventur (1479) *), 
ca în cel mai rău caz, dacă nu se poate refuza subsidiul cerut, 
concesiunea să nu creeze un precedent. In veacul al XVI-lea 
se va cere şi obținea tipărirea « franchiselor », spre a fi aduse 
la cunoștința generală. Intocmai ca în Franţa, fiecare Ordin 
delibera şi vota deosebit: la 1532, în Vaud, se hotărește 
«que les bonnes villes, comme est de coutume, soy retirent pour 
en adviser et dire leur advis » 2). 

Influențele străine care se fac simţite la ambele capete ale 
Peninsulei — franceze în Nord-Vest, spaniole în Sud — la în- 
ceputurile organizării regimului de Stări, determină în aceeași 
măsură și sfârşitul său. Din veacul al XVII-lea, iarăși întrun. 
desăvârșit paralelism cu evenimentele din Franța sau din 
Spania, Stările şi dietele italiene sunt în decădere; adunările 
sunt convocate tot mai rar. 'Lendinţele absolutiste ale ma- 
rilor monarhii se fac simţite şi în acest sector, fie prin stă- 
pânirea lor directă, — e cazul Spaniolilor în miazăzi, — fie 
prin imitație, în Savoia şi Piemont. La Neapole nu se mai 
adună dela o vreme decât nobilimea din oraş (saggi di Na- 
poli) ; în Piemont şi Savoia, ultimul exemplu al unei con- 
vocări de delegaţi pentru a examina chestiuni financiare e 
din 1623 3). Incetul cu încetul obiceiul se pierde, şi Stările 
«adorm», nu mai puţin deplin decât dincolo de Alpi sau 
de Pirinei. 

Paralelismul cu împrejurările din Franța apare însă și în 
această fază în Nordul Italiei: « Senatul » sau curtea supremă 
de justiție încearcă a lua locul adunării de Stări, prin opo- 
ziția magistraților şi dreptul lor de remonstranţe la înregis- 
trarea edictelor. Acel din Milano va fi pentru acest motiv, 
desființat de Iosif-al II-lea. Locul în care vechile Adunări 
de Stări par a fi stăruit mai mult e însă Sicilia: urma li se: 

1) Pertile, op. cit., II, x, p. 326, n. 40. 


2) Ibid., pp. 327—328. 
3) Op. cit., II, 2, pp. 190—191. 

pierde de abia după 1812, încă o dovadă a îndărătnicului 
particularism al insulei 1). 

Această scurtă şi superficială examinare ajunge totuși pentru 
a scoate în evidență două trăsături caracteristice ale regimului 
de Stări în țările italiene: complexul interesant de împreju- 
rări care îi opresc desvoltarea, acolo unde organizarea comu- 
nală îşi manifestă formele originale în materie de cârmuire 
şi reprezentare; iar acolo unde a luat ființă, oglindirea acelor 
influențe străine care își împart dela o vreme stăpânirea pă- 
mântului italian, în condiţii cărora desfăşurarea recentului 
războiu le-a dat o trecătoare, dar stranie actualitate. Și această 
concluzie, printre altele, pare vrednică de 'reținut. 





1) Jbid., p. 188 şi urm, 

MEMORIILE SECȚIUNII ISTORICE 


'TOMUL I, (1922—23) 





TOMUL II, (1923—24) 





TOMUL III, (1924—26) 
TOMUL IV, (1924) 
TOMUL V, (1925—26) 








'TOMUL VI, (1926—27) 





TOMUL VII, (1927) 
TOMUL VIII, (1927—28) 


TOMUL IX, (1928—20) 
TOMUL X, (1929) 
'TOMUL XI, (1930) 
TOMUL XII, (1931—32) 
TOMUL XIII, (1932) 
TOMUL XIV, (1933) 
"TOMUL XV, (1934) 
TOMUL XVI, (1934—35) 
TOMUL XVII, (1935—36) 
'TOMUL XVIII, (1936) 
POMUL XIX, (1937) 
'TOMUL XX, (1938) 
'TOMUL XXI, (1938—39) 
'TOMUL XXII, (1939—40) 
'TOMUL XXIII, (1940—41) 
OMUL XXIV, (1941—42) 
TOMUL XXV, (1942—43): 
TOMUL XXVI (1943—44): 



























































TOMUL XXVII (1944—45): 





SERIA III Lei 





10.000 





12.000 







































































1. GHEORGHE I. BRĂTIANU. Tradiția istorică a descălecatului Mol- 
dovei.- în- lumina. nouălor, cercetări ae ea e Ea e e e 1.200 
2. GHEORGHE I. BRĂTIANU. Roman şi Vlachata în tradiţia istorică 


a descălecatului Moldovei 


3, N. BĂNESCU. Nicolae Iorga, martir al libertăţii popoarelor . . . . 1,000 
4. GENERALUL R. ROSETTI. Proiecte de operațiuni în anii 1876-1878 600 
5. GHEORGHE I. BRĂTIANU. Tradiţia istorică despre voivodatele 


româneşti din Ardeal 


A e a ea Mea za Da alo ae Ur oa) ea alla 1.500 

Lei 


6. ION I. NISTOR. Legăturile cu Ohrida și exarhatul plaiurilor . . . IIr00 
7. I. LUPAȘ. loan Bogdan în lumina unor fragmente din corespondenţa sa. 1500 
8. ION I. NISTOR. Ţara Severinului şi Banatul Timișan ... . . 1300 
9. GHEORGHE I. BRĂTIANU. O nouă mărturie ( 2272) despre un Voi. 


vodat Moldovenesc în veacul al XIII-lea . . . ea ea a e 
10. M. BERZA. Ştiinţă şi metodă istorică în Cadre mi Nicolae Iorga 2300 
1. EMIL LĂZĂRESCU. Despre Voivodul Românilor din 1307—1308 . 500 
12. ION I. NISTOR. Relaţiile principiilor Caragheorghe şi Mile Obiinbvici 

cu Ţara Românească e ao E S sale Mt s A a a. aE ea 1100 
13. ION I. NISTOR. Ravagiile En de malos de ciumă şi hor sii instituirea 


cordonului carantinal la Dunăre . «e... gigi Ce pozele) 
14. C. MARINESCU. Săbii Brâncoveneşti . . . . . - 900 


15. ANDREI RĂDULESCU. Influenţa franceză asupra dreptului. român 
până la 1864 ... o... . . |... ne ee n... 800 


TOMUL XXVIII (1945-46): 


1. GHEORGHE I. BRĂTIANU. Sfatul domnesc şi Adunarea Stărilor în 

ile româneşti fo sira AES aro ate ie o iza re ae a a apt, E 

2. N. BĂNESCU. Declinul Famagusta Sfârşitul Regatului de Cipri a 

3. GENERALUL R. ROSETTI. Făuritorii de seamă ai neatârnării României 

4 ION J. NISTOR. Manuscrisele orientale din Biblioteca Academiei 

Romsne-cu-mventarulalor: e ke A a e Ca o ea 

„ ALEX. LAPEDATU. Austria şi lovitura ‘de Stat dela iE Mai 1864. 

Ri ANDREI RĂDULESCU. Codul nostru civil în anii 1925—1945 . + 
4: GHEORGHE I. BRĂTIANU. Sfatul domnesc şi Adunarea Stărilor II . 

„ GENERALUL R. ROSETTI. O despărțenie în anul a LU cazul și 

firmhările sale: iroa A ee aa a Paideia d Ralea E zf poa pi ce 

9. ION I. NISTOR. Condica Androneştilor . . . PET 
10. ION I. NISTOR. Domnia lui Mihai Viteazul în "Transilvania - pe 

11. ANIBAL TEODORESCU. Valoarea juridică a unui vechiu cuvânt 


românesc: ete SA Veta ae ne Ies e ea ap Re ara i e ete [SIR oale 


TOMUL XXIX (1946—47): 


1. ION I. NISTOR. Un tratat de topometrie din secolul! al XVIII-lea , 
2. ANDREI RĂDULESCU. Curtea permanentă de justiție internațională * 
3. GENERALUL R. ROSETTI. Corespondenţa maiorului D. Giurescu . 
4. S. MEHEDINȚI. Metoda geografică în științele naturale şi sociale , . 


5. GENERALUL R. ROSETTI. Moartea vitează a unor ongari; 1877— 
SEA DE PRAKEN TE RAET OETA E E E E O A T 
6. GHEORGHE I. BRĂTIANU. Sfatul domnesc și Adunarea Stărilor III. 








C, 39.816. 

